text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
ཁྱེད་རང་གིས་སྐྱེ་བ་སྔ་ཕྱི་ཁས་ལེན་གྱི་ཡོད་དམ།
སིངྒ་པུར་། ཕྱི་ལོ་ ༡༩༨༨ ཟླ་ ༨ ཚེས་ ༡༠ ཉིན།
Berzin, Alexander and Chodron, Thubten.
Glimpse of Reality.
Singapore: Amitabha Buddhist Centre, 1999
ལས་ཟུར་འདོན་ཞུས་ཏེ་བསྐྱར་ཞིབ་ཞུས་པ།
དྲི་བ། ཁྱེད་རང་གིས་སྐྱེ་བ་སྔ་ཕྱི་ཁས་ལེན་གྱི་ཡོད་དམ།
ལན། ངས་སྐྱེ་བ་སྔ་ཕྱི་ཁས་ལེན་གྱི་ཡོད། འོན་ཀྱང་ང་རང་གནད་དོན་དེའི་ཐོག་སླེབས་རྒྱུར་དུས་ཡུན་རིང་པོ་ཞིག་འགོར་སོང། སྐྱེ་བ་སྔ་ཕྱི་ཁས་ལེན་རྒྱུ་དེ་གློ་བུར་དུ་ཡོང་གི་མེད། མི་ཁ་ཤས་ནི་སོ་སོའི་རིག་གཞུང་གི་ཆ་ཤས་སུ་སྐྱེ་བ་སྔ་ཕྱི་ཁས་ལེན་མཁན་གྱི་རྒྱབ་ལྗོངས་ཤིག་ནས་ཕལ་ཆེར་ཡོང་གི་ཡོད་པ་རེད། གནད་དོན་དེ་ནི་ཨེ་ཤ་ཡའི་ལུང་པ་ཕལ་ཆེ་བའི་ནང་ཡོང་གི་ཡོད་པ་དང། རྒྱུ་མཚན་དེ་ལ་བརྟེན་ནས་ཡུལ་གྲུ་དེ་དག་ནང་གི་མི་རྣམས་ལ་བྱིས་པའི་དུས་ནས་སྐྱེ་བ་སྔ་ཕྱིའི་སྐོར་ལ་གོ་ཐོས་འབྱུང་གི་ཡོད་པས་ཁས་ལེན་དེ་ཡང་རང་ཤུགས་སུ་ཡོང་གི་ཡོད། དེ་ལྟ་ནའང། ང་ཚོ་ནུབ་ཕྱོགས་པའི་རིག་གཞུང་ནང་འཚར་ལོངས་བྱུང་བའི་མི་རྣམས་ལ་གནད་དོན་དེ་ཐོག་མར་ཁྱད་མཚར་ཞིག་ཏུ་སྣང། ང་ཚོར་སྤྱིར་བཏང་ཆ་ནས་སྐྱེ་བ་སྔ་ཕྱིར་ངེས་ཤེས་ཤིག་གློ་བུར་དུ་རྒྱབ་ལྗོངས་སུ་འཇའ་ཚོན་ཤར་བ་དང་རོལ་དབྱངས་སྒྲོག་པ་དང། “དཀོན་མཆོག་མཁྱེན། ད་ངས་ཡིད་ཆེས་སོང།” ཞེས་པ་ལྟ་བུའི་ཐོག་ནས་སླེབས་མི་ཐུབ།
མི་ཕལ་མོ་ཆེར་སྐྱེ་བ་སྔ་ཕྱིའི་ལྟ་བར་གོམས་འདྲིས་བསྟེན་རྒྱུར་དུས་ཡུན་རིང་པོ་ཞིག་འགོར་གྱི་ཡོད། ངས་དེར་ཡིད་ཆེས་བརྟན་པོ་ཞིག་འཐོབ་པའི་བརྒྱུད་རིམ་ནང་རིམ་པ་སྣ་ཚོགས་བརྒྱུད་ནས་ཕྱིན་པ་ཡིན། ཐོག་མར་ངས། “ ང་རང་གིས་དོན་དངོས་སུ་སྐྱེ་བ་སྔ་ཕྱི་ཤེས་རྟོགས་མ་བྱུང།” ཞེས་བསམས་པའི་བསལ་བློ་སྒོ་འབྱེད་དགོས། ང་ཚོས་དེ་ལྟ་བུའི་ཤེས་རྟོགས་མེད་པ་དེ་གལ་འགངས་ཆེན་པོ་ཡིན་པ་ངོས་ལེན་བྱེད་དགོས། གང་ལ་ཞེ་ན། སྐབས་རེ་ང་ཚོས་སྐྱེ་བ་སྔ་ཕྱིའི་ཐད་གནོད་བྱེད་ཀྱི་རིགས་པ་འཕེན་ཐུབ་སྲིད་ཀྱང་། ང་ཚོས་ཁས་ལེན་མ་བྱས་པའི་སྐྱེ་བ་སྔ་ཕྱིའི་ལྟ་ཚུལ་དེ་ཉིད་ལ་དོན་དངོས་ཐོག་ནང་ཆོས་ནས་ཀྱང་ཁས་ལེན་བྱེད་མི་སྲིད། མི་འགའ་རེས། “ངས་སྐྱེ་བ་སྔ་ཕྱིར་ཡིད་ཆེས་བྱེད་ཀྱི་མེད། གང་ལ་ཞེ་ན། ལུས་པོ་གཅིག་ནས་གཞན་དུ་འཕུར་མཁན་གྱི་གཤོག་པ་གཉིས་ཡོད་པའི་རྣམ་ཤེས་སམ་བདག་ཅིག་་ཡོད་པ་ངས་སེམས་ཀྱི་མི་འདུག”། ། ། ། ། །ཅེས་བསམ་སྲིད། ང་ཚོས་ཀྱང་གཤོག་ཟུང་ཡོད་པའི་རྣམ་ཤེས་སམ་བདག་ཁས་ལེན་བྱེད་ཀྱི་མེད་པ་དེར་ནང་པས་ངོས་ལེན་བྱེད་ཀྱི་ཡོད། ངས་སྐྱེ་བ་སྔ་ཕྱི་ཁས་བླངས་ཡོད་མེད་ཐག་གཅོད་བྱེད་པར་རང་ཉིད་ནས་ནང་ཆོས་ལས་གསུངས་པའི་སྐྱེ་བ་སྔ་ཕྱིའི་གོ་དོན་ཤེས་རྟོགས་བྱེད་དགོས་པ་དང་། གོ་དོན་དེ་ནི་རྟོགས་སླ་པོ་ཞིག་མིན། ངས་གོང་དུ་རླུང་སེམས་ཤིན་ཏུ་ཕྲ་མོའི་སྐོར་ལ་འགྲེལ་བརྗོད་བྱས་པ་ལས་ཁྱེད་རང་གིས་མཐོང་བ་བཞིན་དེ་ནི་ཤིན་ཏུ་མགོ་རྙོག་པོ་ཞིག་དང་། བག་ཆགས་༼རླུང་སེམས་ཤིན་ཏུ་ཕྲ་མོ་༽དེ་རྣམས་སྐྱེ་བ་སྔ་ཕྱི་དང་ལྷན་དུ་འགྲོ།
ངས་ཐེ་ཚོམ་ལ་བརྟེན་ནས་སྐྱེ་བ་སྔ་ཕྱི་ཡོད་པར་བསམ་བློ་བཏང་བ་ཡིན། ངེས་མེད་ཀྱི་ཐོག་ནས་ང་ཚོས་སྐྱེ་བ་སྔ་ཕྱི་ཡོད་པར་ཆ་བཞག དེ་ནས་དེ་འདྲའི་ལམ་ནས་ང་ཚོའི་གནས་པར་དཔྱད་ནས་མཇུག་ཏུ་ཅི་ཞིག་ཡོང་གི་ཡོད་དམ། ང་ཚོས་བྱང་ཆུབ་སེམས་དཔའི་ཉམས་ལེན་ཡོངས་རྫོགས་ཁས་ལེན་བྱེད་ཐུབ་ལ། ང་ཚོས་སེམས་ཅན་ཐམས་ཅད་ང་ཚོའི་མ་བྱེད་མྱོང་ཡོད་པར་ངོས་འཛིན་ཐུབ་པ་དང་དེས་སེམས་ཅན་གཞན་རྣམས་དང་འབྲེལ་བ་འགའ་ཡོད་པ་ཚོར་ཐུབ།
དེས་ངའི་མི་ཚེའི་ནང་བྱུང་བའི་བྱ་དངོས་རྣམས་རྒྱུ་མཚན་ཅི་ཞིག་ལ་བརྟེན་ནས་བྱུང་བ་འགྲེལ་བརྗོད་ཀྱང་ཐུབ། ང་ལྟ་བུའི་རྒྱབ་ལྗོངས་ནས་ཡིན་པའི་མི་ཞིག་ལ་རྒྱའི་སྐད་ཡིག་སྦྱོང་རྒྱུར་དོ་དབྱིངས་སླེབས་པའི་རྒྱུ་མཚན་ཅི་ཞིག་ཡིན་ནམ། ང་རང་རྒྱ་གར་ལ་འགྲོ་རྒྱུ་དང་བོད་པ་དང་ལྷན་དུ་སློབ་སྦྱོང་བྱེད་རྒྱུར་དོ་དབྱིངས་སླེབས་པའི་རྒྱུ་མཚན་ཅི་ཞིག་ཡིན་ནམ། ངའི་ཁྱིམ་ཚང་གྱི་དགའ་མོས་དང་ང་རང་འཚར་ལོངས་བྱུང་སའི་ཁོར་ཡུག་ལ་གཞིགས་ན། དེ་དག་ལ་ང་རང་དོ་དབྱིངས་སླེབས་པའི་རྒྱུ་མཚན་གང་ཡང་མེད། གང་ལྟར་ཡང། ངས་སྐྱེ་བ་སྔ་ཕྱིའི་སྐོར་ལ་བསམ་བློ་བཏང་བའི་དུས་དེར་འགྲེལ་བཤད་ཅིག་འདུག ང་ལ་ཏན་ཏན་རྒྱ་གར་དང། རྒྱ་ནག བོད་གསུམ་དང་ལྷན་དུ་ངའི་ཚེ་རབས་སྔ་མ་འདྲ་མིན་དང་འབྲེལ་བ་ཞིག་ཡོད་པ་དང་། དེས་ང་རང་རྒྱལ་ཁབ་དེ་གསུམ་དང་དེ་དག་གི་སྐད་ཡིག་དང་རིག་གཞུང་ལ་དགའ་མོས་སླེབས་པའི་རྒྱུ་རྐྱེན་བྱས་ཡོད་པ་རེད། དེ་མིན་ངས་ལན་འདེབས་གང་ཡང་མ་རྙེད་པའི་དྲི་བ་མང་པོ་ཞིག་ལ་སྐྱེ་བ་སྔ་ཕྱིས་ལེན་འདེབས་བྱས་སོང།གལ་ཏེ་སྐྱེ་བ་སྔ་མ་དང་ལས་འབྲས་མེད་ཚེ་ངའི་མི་ཚེའི་ནང་གང་ཞིག་བྱུང་ཀྱང་དེ་ལ་རྒྱུ་མཚན་མེད། སྐྱེ་བ་སྔ་ཕྱིས་ང་ལ་རྒྱུན་དུ་བྱུང་བའི་འཆར་ཅན་གྱི་རྨི་ལམ་ལའང་འགྲེལ་བརྗོད་ཐུབ། ལམ་དེའི་ཐོག་ནས་ངས་དལ་བུའི་ངང་སྐྱེ་བ་སྔ་ཕྱིར་གོམས་འདྲིས་ཆེ་རུ་གཏོང་བའི་འགོ་བཙུགས་པ་ཡིན།
འདས་པའི་ལོ་བཅུ་དགུའི་རིང་ངས་རྒྱ་གར་ནང་སློབ་སྦྱོང་བྱས་མྱོང་བ་དང་དེའི་སྐབས་སུ་བཞུགས་པའི་སློབ་དཔོན་ཤིན་ཏུ་བགྲེས་པོ་རྣམས་དང་ལྷན་དུ་སློབ་སྦྱོང་བྱེད་རྒྱུའི་གོ་སྐབས་དང་ཁེ་ཕན་ཆེན་པོ་ཐོབ་མྱོང་། དེ་དག་ལས་མང་པོ་ཞིག་འདས་གྲོངས་སུ་གྱུར་ཟིན་པ་དང་ཕྱིར་ལོག་ཀྱང་ཕེབས་ཡོད་པས་ད་ལྟ་ཁོང་རྣམས་བྱིས་པ་ཆུང་ཆུང་གྱི་ཚུལ་དུ་བསྐྱར་དུ་ངས་མཇལ་གྱི་ཡོད། ངས་ཁོང་རྣམས་སྐུ་ཐོག་གཉིས་ཀྱི་ནང་སྐུ་ངོ་ཚོར་བྱུང།
ནང་པའི་ཐར་ལམ་གྱི་ཚད་ངེས་ཅན་ཞིག་ཏུ་སོ་སོའི་སྐྱེ་བར་དབང་ཐོབ་ཀྱི་ཡོད། རང་ཉིད་སངས་རྒྱས་མི་དགོས་ལ། ཐར་པ་ཐོབ་པའི་གང་ཟག་ཀྱང་ཡིན་མི་དགོས། དེ་ལྟ་ནའང། རང་ཉིད་བྱང་ཆུབ་སེམས་དཔའ་ཞིག་ཡིན་དགོས། ཁྱེད་རང་ལ་ད་དུང་སྔགས་ལམ་གྱི་གནས་སྐབས་ངེས་ཅན་ཞིག་གི་ཉམས་རྟོགས་རང་རྒྱུད་ལ་མངའ་དགོས་པ་དང་སེམས་ཅན་ཐམས་ཅད་ལ་ཕན་པ་སྒྲུབ་ཐུབ་པའི་ལུས་པོ་ཞིག་ཏུ་སྐྱེ་བ་ལེན་རྒྱུའི་འདུན་པ་ཤུགས་དྲག་དགོས་པ་ཡིན། འཆི་བ་དང་། བར་དོ། སྐྱེ་བར་འཕོ་ཐུབ་པའི་ཐབས་ལམ་དང་དམིགས་རྣམ་ངེས་ཅན་འགའ་ཞིག་ཡོད།
གལ་ཏེ་རིམ་པ་དེར་དབང་སྒྱུར་ཐུབ་ཚེ། སོ་སོའི་སྐྱེ་བ་ཕྱི་མ་དག་ལ་དབང་སྒྱུར་ཐུབ། བོད་པའི་ནང་གནས་རིམ་དེར་སོན་པའི་གང་ཟག་ཆིག་སྟོང་ལྷག་ཙམ་ཡོད་པ་དང་། ཁོང་ཚོ་འདས་གྲོངས་སུ་གྱུར་རྗེས་བསྐྱར་དུ་རྙེད་སོན་ཡོང་གི་ཡོད། བོད་པའི་ལམ་ལུགས་ནང་ཁོང་ཚོར་སྤྲུལ་སྐུ་ཟེར། སྤྲུལ་སྐུ་ནི་བླ་མའི་ཡང་སྲིད་ཞིག་ཡིན་ལ། རིན་པོ་ཆེའི་མཚན་སྙན་གསོལ་བའི་གང་ཟག་ཞིག་ཀྱང་ཡིན། དེ་ལྟ་ནའང། རིན་པོ་ཆེའི་མཚན་ནི་སྤྲུལ་སྐུའམ་བླ་མའི་ཡང་སྲིད་ཁོ་ནར་སྤྱོད་པ་མིན། མཚན་དེ་དགོན་པའི་མཁན་པོའམ་མཁན་ཟུར་རྣམས་ལའང་སྤྱོད་ཀྱི་ཡོད། རིན་པོ་ཆེའི་མཚན་གསོལ་བའི་གང་ཟག་ཡོད་དོ་ཅོག་བླ་མའི་ཡང་སྲིད་ཡིན་པའི་ཁྱབ་པ་མེད།
ད་དུང་ངས་བླ་མ་ཞེས་པའི་ཐ་སྙད་དེ་བོད་པའི་ཆོས་ལུགས་གཅིག་ནས་གཞན་དུ་སྤྱོད་ཚུལ་ཐ་དད་ཡོད་པའི་ཚུལ་རྣམས་བརྗོད་རྒྱུ་ཡིན། ལུགས་འགའ་ཞིག་ནང་བླ་མ་ཞེས་པ་དེ་ཆོས་ཕྱོགས་ཀྱི་བཤེས་གཉེན་ཆེན་པོ་སྟེ། དཔེར་ན། ནང་ཆོས་སློབ་གཉེར་ནང་འབུམ་རམས་པའི་ཤེས་ཚད་དང་མཉམ་པའི་དགེ་བཤེས་སམ་བླ་མའི་ཡང་སྲིད་ཅིག་ལ་གོ་བ་ཡིན། ལུགས་འགའ་ཞིག་ཏུ་སྤྱི་ཚོགས་ནང་ཆོས་ཕྱོགས་ཀྱི་བྱ་བ་སྒྲུབ་མཁན་གྱི་གང་ཟག་ལ་གོ དེ་འདྲ་བའི་གང་ཟག་དེས་ལོ་གསུམ་གྱི་བསྙེན་མཚམས་ཤིག་བསྡད་པ་དང་ཆོ་ག་ཕྱག་ལེན་སྣ་ཚོགས་སྦྱངས། དེ་ནས་ཕོ་མོ་གང་ཡང་རུང་བའི་གང་ཟག་དེས་གྲོང་གསེབ་དུ་བསྐྱོད་ནས་མི་རྣམས་ཀྱི་ཁྱིམ་དུ་ཆོ་ག་ཕྱག་ལེན་བྱེད་ཀྱི་ཡོད། བླ་མའི་མཚན་གནས་ལ་གོ་དོན་འདྲ་མིན་ཡོད་ཆོག
བླ་མའི་ཡང་སྲིད་དམ་སྤྲུལ་སྐུ་ངོས་འཛིན་བྱས་པའང་ཆིག་སྟོང་མ་ཟིན་ཙམ་ཡོད་པ་དང་། ཁོང་རྣམ་པ་ཚོ་སོ་སོས་བསྟན་པའི་རྟགས་དང་མཚན་སྣ་ཚོགས་པ་ཙམ་མ་ཟད་དེ་མིན་གྱི་ལྷ་དང་སྲུང་མའི་ལུང་བསྟན་ནམ་རང་བྱུང་ཁམས་ཀྱི་རྟགས་མཚན་ཁྱད་པར་བ་དག་ལ་བརྟེན་ནས་ངོ་རྟགས་ཆོད། བླ་མ་སྐུ་གོང་མའི་ཞབས་ཕྱི་རྣམས་ཀྱིས་ཡང་སྲིད་འཚོལ་གྱི་ཡོད། ཁོང་ཚོས་སྐུ་ཐོག་གོང་མའི་ཆོ་ག་ཕྱག་ལེན་གྱི་ཡོ་བྱད་དང་ཅ་དངོས་རྣམས་དང་ལྷན་དུ་དེ་དག་དང་འདྲ་བའི་ཅ་དངོས་ཀྱི་རིགས་མཉམ་འཁྱེར་བྱེད་ཀྱི་ཡོད་པ་རེད། ཡང་སྲིད་དུ་དོགས་གཞི་ཡོད་པའི་བྱིས་པ་དེས་ཅ་དངོས་དེ་དག་གི་ཁྲོད་ནས་སྐུ་ཐོག་གོང་མའི་དངོས་རྫས་རྣམས་ངོས་འཛིན་བྱེད་ཐུབ། དཔེར་ན། ༸གོང་ས་༸སྐྱབས་མགོན་ཏཱ་ལའི་བླ་མ་མཆོག་དབུ་བཞུགས་ཐོག་ཁོང་ལ་མཇལ་ཁ་ཞུ་མཁན་ངོས་འཛིན་ཞུ་གི་ཡོད། ཁོང་གིས་ཁོང་ཚོའི་མཚན་ནས་སྨོས་པ་དང་དབུས་སྐད་ཐོག་ནས་བཀའ་མོལ་གནང་གི་ཡོད་ལ། སྐད་རིགས་དེ་ནི་ཁོང་འཁྲུངས་སའི་ཕ་སྐད་མ་ཡིན།
ངའི་དགེ་བའི་བཤེས་གཉེན་རྣམས་སྐུ་ཐོག་རྗེས་མར་མཇལ་ཐུབ་པ་དེས་ང་ལ་སེམས་འགུལ་གང་ཙམ་ཐེབས་ཀྱི་འདུག སེམས་འགུལ་ཆེ་ཤོས་ཐེབས་པའི་དཔེ་མཚོན་ནི་༸གོང་ས་ཏཱ་ལའི་བླ་མ་མཆོག་གི་ཡོངས་འཛིན་འགྲེས་པ་༧སྐྱབས་རྗེ་གླིང་རིན་པོ་ཆེ་མཆོག་ཡིན། ཁོང་རི་བོ་དགེ་ལྡན་པའི་བླ་མ་ཆེ་ཤོས་ཤིག་ཀྱང་ཡིན། ཁོང་སྐུ་མྱ་ངན་ལས་འདས་པའི་དུས་ཁོང་གི་ལྗགས་དབུགས་རྒྱུན་ཆད་པ་དང་སྨན་བཅོས་ཐབས་ལམ་ཡོད་དོ་ཅོག་ཏུ་སྐུ་སྲོག་བྲལ་བར་ཆ་འཛིན་བྱས་ནའང་། བདུན་ཕྲག་གཉིས་མ་ཟིན་ཙམ་གྱི་རིང་ཐུགས་དམ་ལ་བཞུགས། དེ་ལྟ་ནའང་། ཁོང་གི་རྣམ་ཤེས་ཕྲ་མོ་ད་དུང་ཡང་སྐུ་ལུས་ནང་བཞུགས་ཡོད་པ་སྟེ། ཁོང་གི་ཡིད་ཤེས་ཕྲ་མོ་འཇོག་སྒོམ་ནང་དུ་ཐིམ་ཡོད་ལ་ཐུགས་ཀའི་གཡས་གཡོན་རྣམས་སུ་ད་དུང་ཡང་དྲོད་ཕྲན་བུ་གནས་པ་དང། སྐུ་ཕུང་ལ་དྲི་མ་མེད་པར་སྒོམ་གྱི་སྟངས་ཀའི་ཚུལ་བཞུགས། ཁོང་ཐུགས་དམ་ལས་གྲོལ་རྗེས་དབུ་ཕྱོགས་གཅིག་ལ་ཡོར་ནས་ཤངས་ལས་ཁྲག་ཐོན། དེའི་སྐབས་ཁོང་གི་རྣམ་ཤེས་ཕུང་པོ་དང་བྲལ་བ་རེད།
ང་གནས་སྡོད་བྱེད་སའི་དྷ་རམ་ས་ལའི་ནང་དུ་གནས་ཚུལ་དེ་འདྲ་བ་ལོ་གཅིག་གི་ནང་ཐེངས་གཉིས་ནས་བཞིའི་བར་འབྱུང་གི་ཡོད། དེ་འདྲ་བ་ཞིག་ཡོང་རྒྱུར་མི་ཞིག་གིས་ཆོས་ཕྱོགས་ཀྱི་ཉམས་ལེན་ཚད་མཐོན་པོར་སོན་དགོས་ཀྱི་ཡོད་ནའང་དེ་ནི་དམིགས་བསལ་ཅན་ཞིག་མ་ཡིན་པར་སྒྲུབ་ཐུབ་པ་ཞིག་ཡིན།།
༧སྐྱབས་རྗེ་གླིང་རིན་པོ་ཆེའི་ཡང་སྲིད་ནི་ཁོང་གུང་ལོ་གཅིག་དང་ཟླ་བ་དགུ་ལ་སླེབས་པའི་སྐབས་སུ་ངོས་འཛིན་ཞུས་པ་རེད། སྤྱིར་བཏང་བྱིས་པ་རྣམས་ལོ་ན་ཧ་ཅང་ཆུང་ངུའི་སྐབས་སུ་ངོས་འཛིན་ཞུ་གི་མེད། གང་ལ་ཞེ་ན། ཁོང་ཚོའི་ལོ་ན་ཆེ་རུ་སོང་བ་སྟེ། ལོ་གསུམ་མམ་བཞིར་སོན་པའི་སྐབས་སྐད་ཆ་ཤོད་ཐུབ་པས་སོ་སོའི་ངོས་ནས་རྟགས་མཚན་འགའ་ཞིག་སྟོན་ཐུབ། དེ་ནས་བྱིས་པ་དེ་སོ་སོའི་སྔོན་གྱི་བླ་བྲང་དུ་གདན་དྲངས་པ་དང། ཕེབས་བསུའི་མཛད་སྒོ་ཆེན་པོ་ཞིག་བྱེད་སྲོལ་ཡོད། སྐྱེ་བོ་སྟོང་ཕྲག་འགའ་ཞིག་གིས་གསང་ལམ་དུ་སེར་སྦྲེངས་སམ་བང་སྒྲིག་གི་ཡོད་པ་དང། ང་ལའང་དེའི་ཁོངས་སུ་བཞུགས་རྒྱུའི་སྐལ་བཟང་ཐོབ་མྱོང། སྐྱེ་བོ་དེ་དག་གྱོན་གོས་ཟབ་མཆོར་གྱིས་བཀླུབས་པ་དང་གཞས་གཏོང་བཞིན་ཡོད། དེ་ནི་དེ་འདྲའི་དགའ་ཞིང་སྤྲོ་བའི་དུས་བཟང་ཞིག་རེད་ཨང།
དྲི་བ། བྱིས་པ་ཇི་ལྟར་ངོས་འཛིན་བྱེད་ཀྱི་ཡོད་དམ།
ལན། ལྷ་སྲུང་དང་སྐུ་རྟེན་དེ་བཞིན་སྐུ་ཐོག་གོང་མའི་དངོས་རྫས་སྣ་ཚོགས་དབྱེ་འབྱེད་ཐུབ་མིན་བཅས་ལ་བརྟེན་ནས་ངོས་འཛིན་ཞུ་གི་ཡོད། ད་དུང་བྱིས་པ་དེས་ལུས་ཀྱི་རྣམ་འགྱུར་གྱི་ཁྱད་ཆོས་འགའ་བསྟན་གྱི་ཡོད་པ་ནི། དཔེར་ན། ཁོང་གི་སྐུ་ཐོག་གོང་མས་རྟག་ཏུ་ཕྲེང་བ་ཕྱག་གཉིས་ཀྱིས་གཟུང་གི་ཡོད་པ་ཡིན་ན་བྱིས་པ་དེས་དེ་ལྟར་བྱེད་པ་སོགས་ཡིན། སོ་སོའི་སྐྱེ་བ་སྔོན་མའི་ནང་མི་ཡང་ངོས་འཛིན་བྱེད་ཀྱི་ཡོད་པ་རེད།
གང་ལྟར་ཡང། ང་ལ་ཡིད་ཆེས་སྟེར་ཆེ་ཤོས་ནི་མཛད་སྒོའི་སྐབས་ཀྱི་གླིང་རིན་པོ་ཆེའི་ཡང་སྲིད་བྱིས་པ་དེའི་སྤྱོད་ཚུལ་དེ་རེད་འདུག བྱིས་པ་དེ་གཟིམ་ཁང་དུ་གདན་དྲངས་ནས་སྒོ་འགྲམ་དུ་བཞུགས་ཁྲི་བརྒྱབ་སྟེ་ཀ་ཕིབས་ཆེན་པོ་ཞིག་གི་མདུན་དུ་མི་སྟོང་ཕྲག་གཉིས་གསུམ་འཛོམས་པའི་དབུས་སུ་བཞུགས་དགོས་ཀྱི་ཡོད། ལོ་ན་གཉིས་གསུམ་ལ་སོན་པའི་བྱིས་པ་ཕལ་ཆེ་བ་གནས་སྟངས་དེ་འདྲའི་སྐབས་སུ་སྐྲག་སྣང་སྐྱེས་ངེས་ཡིན། བྱིས་པ་དེ་ལ་དེ་ལྟར་སྐྲག་སྣང་སྐྱེ་གི་མི་འདུག འབྲེལ་ཡོད་མི་སྣས་བྱིས་པ་དེ་བཞུགས་ཁྲིའི་ཐོག་འཇོག་གི་ཡོད། སྤྱིར་བཏང་ཆ་ནས་བྱིས་པ་ཕལ་མོ་ཆེས་དེའི་ཐོག་ནས་མར་འབབ་དོད་བྱེད་པ་དང་གལ་སྲིད་ཁོང་རང་གི་འདོད་མོས་ལྟར་མ་བྱུང་ཚེ་ངུ་ངེས་ཡིན། བྱིས་པ་དེར་མི་རྣམས་ཀྱིས་བརྟན་བཞུགས་གསོལ་འདེབས་སྨོན་ལམ་འདེབས་པའི་དུས་ཡུན་ཆུ་ཚོད་གཅིག་དང་ཕྱེད་ཀའི་རིང་ཁོང་དཀྱིལ་ཀྲུང་དུ་བཞུགས་དགོས་ཀྱི་ཡོད།མཛད་རིམ་དེའི་ནང་གང་དང་གང་བྱེད་བཞིན་པ་དག་ལ་བྱིས་པ་དེས་དོ་དབྱིངས་ཡོངས་རྫོགས་གཏད་པ་དང་། མི་ཚོགས་ཀྱི་དབུས་སུ་ཡོད་པ་དེས་ཁོང་རང་ལ་སུན་གཙེར་ནམ་ཡང་ཡོང་གི་མེད།
བརྟན་བཞུགས་འབུལ་བ་དང་སྐུ་ཚེ་ཡུན་དུ་གནས་པའི་གསོལ་བ་འདེབས་པ་ནི་མཛད་སྒོའི་ཆ་ཤས་སུ་གྲུབ། མི་རྣམས་ཀྱིས་རུ་བསྟར་བསྒྲིགས་ནས་སོ་སོའི་ལག་ཏུ་འབུལ་བ་སྟེ། སྟོན་པའི་སྐུ་བརྙན་དང་། བཀའ་བསྟན་བཅོས་ཀྱི་གླེགས་བམ། གདུང་རྟེན་གྱི་མཆོད་རྟེན། གྲྭ་ཆས། དེ་བཞིན་གྱི་འབུལ་བ་གཞན་མང་པོ་འཁྱེར་གྱི་ཡོད་པ་རེད། མི་ཞིག་གིས་ཁོང་རང་ལ་འབུལ་བ་ཕུལ་བའི་སྐབས་ཁོང་གིས་ཕྱག་གཉིས་ཀྱིས་བཞེས་པ་དང་དེ་ནས་ཁོང་རང་གི་སྐུ་འགྲམ་གྱི་གཡོན་ཕྱོགས་སུ་ཡོད་པའི་མི་དེ་ལ་སྤྲོད་དགོས་ཀྱི་ཡོད། ཁོང་གིས་འབུལ་བའི་དངོས་པོ་དེ་དག་འཕྱུག་པ་མེད་པའི་ཐོག་ནས་བཞེས་ཀྱི་འདུག དེ་ནི་དཔེ་ཟླ་བྲལ་བ་ཞིག་རེད་འདུག ལོ་གཅིག་དང་ཟླ་བ་དགུ་ལ་སོན་པའི་བྱིས་པ་ཞིག་གིས་དེ་ལྟར་བྱེད་ཚུལ་རྣམས་ཇི་ལྟར་སློབ་དགོས་སམ། ཤིན་ཏུ་དཀའོ། །
མཛད་སྒོ་མཇུག་སྒྲིལ་རྗེས་མི་རྣམས་ཀྱིས་ཁོང་གི་ཕྱག་དབང་ཞུ་རྒྱུར་རུ་བསྟར་བསྒྲིགས། མི་ཞིག་གིས་བྱིས་པ་དེ་འཁྱེར་འདུག་པས་ཁོང་གིས་ཕྱག་དབང་གནང་སའི་གནས་མ་ནོར་བར་གནང་སོང། ཐུགས་གཞན་དུ་མི་གཡོ་བ་དང་། དོ་དབྱིངས་དང་ཐང་ཆད་སྣང་མེད་པར་བྱིས་པ་ཁོང་གིས་མི་སྟོང་ཕྲག་གཉིས་གསུམ་ཙམ་ལ་ཕྱག་དབང་གནང་སོང། དེའི་རྗེས་སུ་༸གོང་ས་༸སྐྱབས་མགོན་ཏཱ་ལའི་བླ་མ་དབུ་བཞུགས་གྱིས་ཁོང་དང་ལྷན་དུ་ཉིན་གུང་གསོལ་ཚིགས་གནང་བ་དང་ཁོང་རྣམ་གཉིས་གང་ཙམ་ཞིག་ལྷན་དུ་བཞུགས། ༸གོང་ས་མཆོག་དང་ཞལ་གྱེས་ཞུས་པའི་སྐབས་ཁོ་ནར་བྱིས་པ་དེས་ངུ་བ་དང་རྙོག་དྲ་ཕྲན་བུ་བཤད་སོང། བྱིས་པ་དེས་ཁོང་དང་ཞལ་གྱེས་ཞུ་འདོད་གནང་གི་མི་འདུག
དོན་དུ་བྱིས་པ་དེས་གླིང་རིན་པོ་ཆེའི་ཡང་སྲིད་དུ་ངོས་འཛིན་མ་ཞུས་པའི་སྔོན་ནས་ཕྱག་དབང་གནང་གྱིན་ཡོད་པ་རེད། ཁོང་གི་མ་ཡུམ་ཁོང་སྐུ་བལྟམས་མ་ཐག་འདས་གྲོངས་གྱུར་པས་ཁོང་དང་ཁོང་གི་གཅེན་པོ་གཉི་ག་དྭ་ཕྲུག་གསོ་སྐྱོང་ཁང་ཞིག་ཏུ་ཡོད། ཁོང་གི་ཡབ་ནི་ཧ་ཅང་དབུལ་ཞིང་ཕོངས་པས་ཕྲུ་གུ་གཉིས་དྭ་ཕྲུག་ཁང་དུ་མི་སྐྱེལ་ཀ་མེད་དུ་གྱུར། ཁོང་གིས་དེར་ཡོད་མི་རྣམས་ལ་རྒྱུན་དུ་ཕྱག་དབང་གནང་བཞིན་བཞུགས། རང་ལོ་གསུམ་བཞི་ལ་སོན་པའི་ཁོང་གི་གཅེན་པོས་མི་རྣམས་ལ། “ངའི་གཅུང་པོ་ཧ་ཅང་རྩ་ཆེན་པོ་རེད། ཁོ་བླ་མ་རེད། ཁོ་རིན་པོ་ཆེ་རེད། ཁོ་ལ་སྡུག་ཅག་མ་བྱེད། ཁོ་ལ་ཡག་པོ་བྱོས།” ཞེས་བརྗོད་ཀྱི་ཡོད་པ་རེད།
གླིང་རིན་པོ་ཆེ་སྐུ་ཐོག་གོང་མ་རྣམས་ཀྱིས་༸གོང་ས་ཏཱ་ལའི་བླ་མ་སྐུ་ཕྲེང་རིམ་བྱོན་གསུམ་གྱི་ཡོངས་འཛིན་གནང་མྱོང་ཡོད། གླིང་རིན་པོ་ཆེའི་སྐུ་ཐོག་གཅིག་གིས་༸ཏཱ་ལའི་བླ་མ་སྐུ་ཕྲེང་བཅུ་གཉིས་པའི་ཡོངས་འཛིན་དང་། དེའི་སྐུ་ཐོག་རྗེས་མ་དེས་སྐུ་ཕྲེང་བཅུ་གསུམ་པའི་ཡོངས་འཛིན། དེའི་རྗེས་མས་སྐུ་ཕྲེང་བཅུ་བཞི་པ་ཆེན་པོའི་ཡོངས་འཛིན་གནང་བ་རེད། ཏན་ཏན་མི་ཚོས་ཡང་སྲིད་འདིས་༸ཏཱ་ལའི་བླ་མའི་སྐུ་ཕྲེང་རྗེས་མའི་ཡོངས་འཛིན་གནང་རྒྱུའི་རེ་བ་བྱེད་ཀྱི་ཡོད།
དེ་འདྲ་བའི་དཔེ་མཚོན་འདི་དག་དངོས་སུ་མཐོང་བ་འདིས་ང་རང་ལ་སྐྱེ་བ་སྔ་ཕྱི་ཡོད་པའི་རང་བཞིན་ལ་སེམས་འགུལ་ངེས་ཤེས་ཚད་མེད་བྱུང། དེར་བརྟེན། བསམ་བློ་གཏོང་བ་དང་། གནས་ཚུལ་ཉན་པ། དེ་འདྲ་བའི་གནས་ཚུལ་མིག་མཐོང་ལག་ཟིན་བྱུང་བ་བཅས་ལ་བརྟེན་ནས་རིམ་བཞིན་མི་ཞིག་ལ་སྐྱེ་བ་སྔ་མ་དང་ཕྱི་མ་ཡོད་པའི་ཐད་ཡིད་ཆེས་ཇི་མང་དུ་སྟེར་ངེས། ད་ལྟ་ཁྱེད་རང་གིས་ང་ལ། “ཁྱེད་རང་གིས་སྐྱེ་བ་ཕྱི་མ་ཁས་ལེན་ཀྱི་ཡོད་དམ།” ཞེས་དྲིས་ཚེ་ངས། “ ཁས་ལེན་བྱེད་ཀྱི་ཡོད།” ཅེས་ལན་འདེབས་བྱེད།
དྲི་བ། བླ་མ་ཡང་སྲིད་རྣམས་བོད་པ་ཁོ་ནའི་དབུས་ནས་རྙེད་སོན་འབྱུང་གི་ཡོད་དམ།
ལན། ཡོད་མ་རེད། ཡང་སྲིད་བདུན་མ་ཟིན་ཙམ་ཞིག་ནུབ་ཕྱོགས་པའི་ཡུལ་གྲུ་ཁག་ནས་ཀྱང་ངོས་འཛིན་ཞུས་ཡོད། དེའི་དབུས་ནས་བླ་མ་འོད་ཟེར་རམ། བླ་མ་ཐུབ་བསྟན་ཡེ་ཤེས་ཀྱི་ཡང་སྲིད་ནི་སེ་པཱན་གྱི་བྱིས་པ་ཞིག་ཡིན་པ་རེད། བླ་མ་འོད་ཟེར་མཇལ་བ་དེས་བླ་མ་ཡེ་ཤེས་མཇལ་མྱོང་མཁན་གྱི་སྐྱེ་བོ་རྣམས་ལ་སྐྱེ་བ་སྔ་ཕྱིར་ངེས་ཤེས་འདྲེན་གྱི་ཡོད།
དཀར་ཆག་གཅིག་པའི་དྲ་ཤོག
ང་ཚོའི་མཉམ་དུ་གཞན་ཕན་བྱེད་དུ་མཉམ་སྦྲེལ་གནང་རོགས།
ང་ཚོའི་ལས་ཀར་རྒྱབ་སྐྱོར་གནང་རོགས།
དྲ་ལྗོངས་འདི་ནི་ཆ་ཚང་ཞལ་འདེབས་ལ་བརྟེན་ནས་བསྡད་ཡོད། འདིའི་རྒྱུན་སྐྱོང་གི་ལས་གཞི་དང་གྲ་གྲིག་གི་རྒྱུ་ཆ་བརྒྱ་ཆ་ ༧༠ ལྷག་ཙམ་དང་ཕབ་སྒྱུར་གྱི་ལས་གཞིར་འགྲོ་གྲོན་ཆེན་པོ་ཡོད། ད་ལྟའི་ཆར་ང་ཚོར་དྭང་བླངས་ཞབས་ཞུ་བ་གྲངས་ ༨༠ སྐོར་ཞིག་དང་གལ་གནད་ཆེ་བའི་ཕོགས་ཡོད་ལས་བྱེད་མི་སྣ་ ༡༥ ཡོད། ང་ཚོའི་ལོ་རེའི་འགྲོ་གྲོན་ཡུ་རོ་ ༡༠༠༠༠༠ དང་ཨ་སྒོར་ ༡༥༠༠༠༠ ཡོང་ཐབས་ལ་སྐུ་ཉིད་ནས་རོགས་སྐྱོར་གནང་རོགས་ཞུ།
ང་ཚོའི་དྲ་ལྗོངས་འདི་བཞིན་མུ་མཐུད་དེ་རིན་མེད་ཐོག་ལོངས་སུ་སྤྱོད་ཐུབ་སླད།
ད་ང་ཚོའི་དམིགས་ཡུལ་རྙོབ་ཐུབ། (05%)


c: text/html

text:
༄༅། །ཕྱི་ལོ་ ༢༠༡༢ ཟླ་ ༤ ཚེས་ ༢༠ ཉིན་གྱི་སྔ་དྲོ་ཆུ་ཚོད་ ༨ ཙམ་ལ་༸གོང་ས་༸སྐྱབས་མགོན་ཆེན་པོ་ཨ་རིའི་ཁལ་ལི་ཕོར་ནི་ཡར་༸ཞབས་སོར་བདེ་བར་ འཁོད་སྐབས་དགའ་ལྡན་ཤར་རྩེ་གྲྭ་ཚང་གི་མཁན་རིན་པོ་ཆེ་བྱང་ཆུབ་ཆོས་ལྡན་མཆོག་ གིས་གཙོས་ས་གནས་དེར་རྟེན་གཞིས་བྱས་པའི་དགའ་ལྡན་ཤར་རྩེ་ཐུབ་བསྟན་དར་རྒྱས་ གླིང་ཆོས་ཚོགས་ཀྱི་འབྲེལ་ཡོད་ལས་བྱེད་རྣམ་པས་གནམ་ཐང་དུ་ཕེབས་བསུ་གཟབ་རྒྱས་ ཞུས། དེ་རྗེས་ཞུགས་གནས་མགྲོན་ཁང་དུ་༸ཞབས་སོར་འཁོད་མཚམས་ས་གནས་བོད་མི་དང་ཆོས་ ཚོགས་ཀྱིས་ལས་བྱེད།
༄༅། །ཕྱི་ལོ་ ༢༠༡༢ ཟླ་ ༤ ཚེས་ ༥ རེས་གཟའ་ལྷག་པའི་ཉིན་ཕྱི་དྲིལ་དྲ་བརྙན་ཚན་པའི་གསར་འགོད་པ་རྣམ་རྒྱལ་ཚེ་དབང་ གིས་བཏང་གནས་ནང་འཁོད་དོན། བཀའ་ཁྲི་བློ་བཟང་སེང་གེ་མཆོག་གིས་ཆབ་སྲིད་ཚོགས་པ་ཁག་ལྔ་ནས་ཕེབས་པའི་ཉི་ཧོང་ གྲོས་ཚོགས་འཐུས་མི་དྲུག་ཅུ་དང༌། སྐུ་ཚབ་ ༣༥ བཅས་ལ་ཉི་འོང་གྲོས་ཚོགས་ལས་ཁུངས་ཤིག་གི་ནང་བོད་ནང་ཛ་དྲག་གི་གནས་སྟངས་སྐོར་ ཞིབ་ཕྲ་གསལ་བཤད་གནང་རྗེས་། གྲོས་ཚོགས་འཐུས་མི་རྣམས་ཀྱིས་ཉེ་ལམ་བོད་ནང་དུ་བོད་མི་ཚོས་བསྟུད་མར་རང་ལུས་ མེར་སྲེག་བཏང་བའི་རྒྱུ་རྐྱེན་གཙོ་བོ་རྒྱ་ནག་གཞུང་གིས་བོད་མིའི་ཐོག་དམ་ བསྒྲགས་ཅན་གྱི་སྲིད་བྱུས་ལག་བསྟར་བྱས་དང་བྱེད་མུས་ཡིན་པའི་རྐྱེན་གྱིས་རེད། དེར་བརྟེན་ད་ཆ་རྒྱ་ནག་གཞུང་གིས་བོད་མིའི་ཐོག་འཛིན་བཞིན་པའི་དམ་བསྒྲགས་ཅན་ གྱི་སྲིད་བྱུས་དེར་བསྐྱར་ཞིབ་བྱེད་དགོས་པའི་དུས་ལ་བབ་ཡོད་པ་མ་ཟད། བོད་མིའི་འགྲོ་བ་མིའི་ཐོབ་ཐང་ལ་གུས་བརྩི་ཞུས་པའི་ཐོག་ནས་འཆམ་མཐུན་གྱི་སྤྱི་ ཚོགས་ཤིག་སྐྲུན་ཐུབ་པ་བྱུང་ཚེ་ཉི་ཧོང་དང་རྒྱ་ནག་དབར་གྱི་འབྲེལ་བ་དེ་ཡང་དོན་ སྙིང་ལྡན་པ་ཞིག་ཆགས་རྒྱུར་ང་ཚོས་རེ་བ་བྱེད་ཆོག ཅེས་སོགས་དགོས་འདུན་དོན་ཚན་ལྔ་ཅན་གྱི་གྲོས་ཆོད་ཅིག་བཞག་ཡོད།
དེ་ཡང་གྲོས་ཆོད་དེའི་ནང་འཁོད་དོན།
༡༽ང་ཚོས་བོད་ནང་ཕྱི་ལོ་ ༢༠༡༡ ཟླ་ ༣ པ་ནས་བཟུང་རང་ལུས་མེར་སྲེག་གཏོང་མཁན་མུ་མཐུད་ཡོང་བཞིན་པའི་དོན་རྐྱེན་དེར་ སེམས་འཚབ་ཆེན་པོ་ཡོད། བོད་མི་ཚོས་རང་ལུས་མེར་སྲེག་གཏོང་དགོས་ཐུག་པའི་རྒྱུ་རྐྱེན་གཙོ་བོ་ནི་བོད་ མིའི་འགྲོ་བ་མིའི་ཐོབ་ཐང་ལ་རྒྱ་ནག་གཞུང་གིས་དམ་བསྒྲགས་བྱས་པ་དེས་ཡིན། དེར་བརྟེན་སྲིད་བྱུས་དེར་བསྐྱར་ཞིབ་ནན་པོ་ཞིག་བྱེད་དགོས་པའི་སྐུལ་མ་ཞུ་ རྒྱུ་ཡིན། བོད་མིའི་གཞི་རྩའི་རང་དབང་དང༌། དགོན་སྡེ་ཁག་གི་ནང་དམག་དཔུང་ཕོན་ཆེ་འགྲེམས་འཇོག་བྱས་པ། དེ་བཞིན་རྒྱལ་གཅེས་ཆོས་གཅེས་ཟེར་བའི་ལས་འགུལ་སོགས་ཀྱི་སྲིད་བྱུས་ལ་བསྐྱར་ ཞིབ་བྱ་རྒྱུ། (more…)
༄༅། །ཕྱི་ལོ་ ༢༠༡༢ ཟླ་ ༤ ཚེས་ ༣ ཉིན་ནོ་བེལ་ཞི་བདེའི་གཟེངས་རྟགས་བཞེས་མྱོང་མཁན་གྱི་མི་སྣ་གྲགས་ཅན་བཅུ་གཉིས་ཀྱིས་རྒྱ་ནག་གི་སྲིད་འཛིན་ཧུའུ་ཅིན་ཐའོ་ལ་ཞུ་སྙན་ཞིག་ཕུལ་ཏེ་བོད་ཀྱི་༸སྐྱབས་མགོན་ཏཱ་ལའི་བླ་མ་མཆོག་དང་ལྷན་གང་མགྱོགས་འབྲེལ་མོལ་གནང་སྟེ་བོད་ཀྱི་དཀའ་ངལ་སེལ་དགོས་པ་མ་ཟད། བོད་ནང་དུ་འཕྲལ་མར་རྒྱལ་སྤྱིའི་འགྲོ་བ་མིའི་ཐོབ་ཐང་རྟོག་ཞིབ་ཚོགས་མི་དང། རྒྱལ་སྤྱིའི་གསར་འགོད་པ་གཏོང་དགོས་པའི་འབོད་སྐུལ་ཞུས་ཡོད། དེ་ཡང་ཞུ་སྙན་གྱི་ནང་དོན་གཙོ་བོ་ནི། རྒྱ་ནག་གཞུང་གིས་བོད་མིའི་ཆེ་མཐོང་ལ་རྩིས་འཇོག་དགོས་པ་དང། ༸སྐྱབས་མགོན་ཏཱ་ལའི་བླ་མ་མཆོག་དང་བོད་མིའི་དབུ་ཁྲིད་དང་ལྷན་འབྲེལ་མོལ་གནང་དགོས་པ། དེ་བཞིན་བོད་ནང་དུ་བོད་མི་ཚོས་རང་ལུས་མེར་སྲེག་བཏང་སྟེ་རྒྱ་ནག་གཞུང་ལ་ངོ་རྒོལ་གྱི་འུ་ཐུག་ཐབས་ཟད་ཀྱི་བྱ་སྤྱོད་དེར་རྒྱལ་སྤྱིའི་སྤྱི་ཚོགས་ཀྱིས་ཧ་ཅང་སེམས་འཚབ་ཡོད་པ་དང། དེར་བརྟེན་རྒྱ་ནག་གཞུང་གིས་བོད་མི་ཚོའི་འབོད་སྒྲ་དེར་ངེས་པར་དུ་ཡ་ལན་ཐོག་བོད་མིའི་དཀའ་ངལ་ལ་བསམ་གཞིག་གིས་དཀའ་ངལ་དེ་དག་སེལ་རྒྱུའི་ཐབས་ལམ་ཞིག་གང་མགྱོགས་འཚོལ་དགོས། (more…)

robotstxt: allowed

filter: keep


text:
བོད་ནང་དུ་དེང་སྐབས་རྩོམ་པ་པོ་མང་པོ་ཡོད་ནའང༌། དངོས་དོན་འབྲི་མཁན་ཧ་ཅང་གི་ཉུང་ཉུང་རེད། འཇམ་དབྱངས་སྐྱིད་ལགས་ཀྱིས་རྒྱ་ནག་བདེ་འཇགས་མི་སྣས་ཁོང་༢༠༠༨་ལོའི་ཟླ་བ་བཞི་བའི ཚེས་༡་ཉིན་ནས་ཚེས་༢༡་བར་ཉིན་ཉི་ཤུའི་རིང་འཛིན་བཟུང་བཀག་ཉར་བྱས་ནས། འདྲི་བརྩད་བྱས་པའི་གནས་ཚུལ་{མནར་གཅོད་ཀྱི་གོ་རིམ}ཞིབ་ཚགས་བྲིས་འདུག རྩོམ་ཡིག་འདི་འཇམ་དབྱངས་སྐྱིད་ཁོང་གི་ཟིན་བྲིས་གཙོས་པའི་བོད་ཕྱི་ནང་གཉིས་ཀྱི་བོད་ཡིག་དྲ་རྒྱ་མང་པོ་ཞིག་གི་ནང་མུ་འགོད་བྱས་འདུག་ཀྱང་། རྩོམ་ཡིག་འདི་འགོ་ནས་མཇུག་བར་དུ་གནས་ཅིག་ཏུ་སེམས་ལྷོད་ལ་བབ་ནས་ཇ་དཀར་ཡོལ་གང་མདུན་དུ་བཞག་ནས་ཀློག་རྒྱུར་དཀའ་ངལ་ཡོད་པའི་ཉམས་མྱོང་བྱུང༌། དེ་བས་དེ་རིང་ངས་འདི་ནས་འཇམ་དབྱངས་སྐྱིད་ལགས་ཀྱིས་བྲིས་པའི་{མནར་གཅོད་ཀྱི་གོ་རིམ་ཞིག་ཅེས་པའི་རྩོམ་ཡིག་ཆ་ཚང་་བཟོ་བཅོས་གང་ཡང་མ་བྱས་བར་ཇི་བཞིན་ཕྲན་གྱི་ཟིན་བྲིས་ནང་བཀོད་པར་གཟིགས་རོགས། གཟིགས་རིན་ཡོད་པའི་རྩོམ་ཡིག་ཞིག་རེད།
མནར་གཅོད་ཀྱི་གོ་རིམ་ཞིག(13)
དེ་བཞིན་བཙོན་ཤག་གཙང་སྦྲ་དང་། ཁ་ངོ་བཀྲུ་ཙམ་བྱས་རྗེས་ནངས་ཇ་འཐུང་བའི་བརྡ་བརྒྱབ་པ་ན། ཚང་མ་གྱང་རྩ་རུ་ཀྲོང་ངེར་ལངས་བསྡད་དེ“སྤྱི་ཚོགས་རིང་ལུགས་བཟང”སོགས་གསར་རྗེའི་གླུ་དབྱངས་གཉིས་བླངས་རྗེས། བཙོན་མའི་སྲུང་བྱ་བློ་ནས་འདོན་དགོས། ཟ་མ་ལེན་སྐབས་ཚང་མ་
ཐང་དུ་ཙོག་ནས། གོག་མ་ལངས་ཀྱིས་སྒོ་ཁར་སོང་སྟེ་ལྕགས་དྲའི་བར་ནས་འབྲས་ཐང་བླངས་རྗེས་བཀའ་དྲིན་ཆེ་ཞུ་ཞོར། ཕྱིར་ཡོང་སྟེ་ཟ་མ་ཉལ་ཁྲིའི་སྟེང་བཞག་མཐར། སླར་གྱང་རྩར་སོང་ནས་ལངས་འདུག་དགོས། ནངས་ཇ་བླུགས་ཚར་ཏེ་ཁོ་ཚོ་ཕྱིར་སོང་བ་ན། ད་གཟོད་ནངས་ཇ་འཐུང་ཆོག་པ་རེད། ངས་སྔ་མོ་དེ་ནས་བཟུང་ནངས་ཇ་འཐུང་ཁུལ་ཙམ་བྱས་པ་ཡིན། ཟས་ཟ་འདོད་ཀྱི་ཡི་ག་སྔར་བཞིན་མེད། ལྷག་པར་དུ་ཟ་མ་ལེན་སྟངས་དེས་ང་རང་ཁྱི་ཞིག་གི་ས་ལ་བཞག་ནའང་། ཁོ་ཚོས་བཤད་པ་བཞིན་ནད་བྱུང་ཚེ་ཁ་ཡ་བྱེད་མཁན་མེད་པས། དངོས་གནས་ས་དེ་རུ་ཤི་ཡང་སྡུག་གྱོང་ཡིན་པའི་སྣང་བ་ཞིག་སྐྱེས་ནས་སྐྲག་སྟེ་ཟ་མ་ཟོས་པ་ཡིན་ལ། ཟ་མ་རྫོབ་པོ་དེ་ཅུང་ཟད་ཟོས་རྗེས་ལུས་ལ་སྟོབས་ཤུགས་གང་ཙམ་ཞིག་འཛོམས་སོང་། ཟ་མ་ཁྱེར་ཡོང་མཁན་སྐྱེས་པ་བཙོན་མ་གཉིས་རེད་ལ། ལན་རེར་ཟ་མ་ལྡུག་མཁན་གྱི་གམ་དུ་ཉེན་རྟོག་པའང་ཡོད། འབྲས་ཐང་དེར་སྤོད་ཡ་ལ་གོ་རེ་ཅོང་རྡོག་རེ་འདུག ནུབ་འཚལ་འཐུང་སྐབས་ཀྱང་ཟ་མ་ལེན་སྟངས་དེ་འདྲ་རེད། མི་འདྲ་ས་ཞིག་ཡོད་པ་ནི། ནུབ་འཚལ་རྗེན་ཐུག་ཡིན་པ་དེ་རེད། ཐུག་པ་དེའི་ནང་དུ་ཞོག་ཁོག་དང་ཚོད་དཀར་ལྗང་ཁུ་ཏོག་ཙམ་ལས་ཚྭ་ཡང་མི་འདུག ཉི་མ་སུམ་བརྒྱ་དྲུག་ཅུ་ལ་ཟ་མ་སྣ་ཁ་དེ་གཉིས་ལས་ཡོད་པ་མ་རེད་ཟེར། བཙོན་གྲོགས་ཚོས་བཤད་ན། ཟ་མ་དེ་འདྲ་ཟོས་ཏེ་ཡུན་རིང་ཕྱིན་པ་ན། མགོའི་སྐྲ་ལྷུང་བ་དང་། ལུས་པོ་ནས་སྐྱི་མོ་རིམ་པ་ཞིག་གོགས་ཡོང་གི་རེད་ཟེར། ཉིན་གུང་གི་ཟ་མ་ནི་རང་གིས་ཉོས་པའི་མགྱོགས་ཐུག་རེད། བཀག་བསྐྱིལ་ཁང་གིས་གུང་ཚིགས་ལྡུད་ཀྱི་མ་རེད།
ནངས་ཇ་འཐུངས་ཏེ་དཀར་ཡོལ་གཙང་དག་བཀྲུས་ཚར་ནས་ཅུང་མ་འགོར་བར། བར་ཁྱམས་སུ་ཉེན་རྟོག་པའི་སྐད་སྒྲ་གྲགས་པ་དང་བཙོན་མོ་རྣམས་ཀྱིས་རང་རང་གི་གྱང་རྩའི་འདུག་ས་བཙལ་ནས་ཟི་ཟི་ལོང་ལོང་དུ་གྱུར་འདུག སྐབས་དེར་བཙོན་ཤག་གི་ལྕགས་ཟྭ་ཁྲོགས་སེ་ཕྱེ་རྗེས། ཕ་ཡུལ་མཚོ་སྔོན་ནས་ཡིན་པའི་བཀག་བསྐྱིལ་ཁང་གི་འགོ་གཙོ་གཞོན་པ་ཞིག་གིས་སྐྱེས་པ“བཙོན་མ་རང་དབང་ཅན”གཉིས་ཁྲིད་ཡོང་ནས། ང་ཚོ་ཨང་རིམ་ལྟར་གྱང་རྩ་རུ་ཙོག་བཅུག་སྟེ་ལག་པ་གཉིས་མཐོ་དམའ་བཏོད་པའི་པུས་མོའི་སྟེང་བཞག་ཅིང་བྲང་ཁོག་ལྡིར་མགོ་བོ་དགྱེ། ཁ་ནས་བདུན་པ“འཇམ་དབྱངས་སྐྱིད”ཟེར་བཞིན་ཡར་ལངས་མར་ཙོག་ཐེངས་དུ་མར་བྱེད་དུ་བཅུག
ཐེངས་དང་པོར་སྦྱོང་བརྡར་བྱེད་སྐབས། ང་གྲལ་སྒྲིག་པའི་གོ་རིམ་ནོར་བར་མ་ཟད། སྐྲག་མ་དངངས་ཀྱིས་རང་གི་རྒྱབ་ལ་གྱོན་པའི་བཙོན་ཆས་སེར་པོའི་སྟེང“2”ཤིག་བྲིས་འདུག་པ་མཐོང་བས་དེ་མ་ཐག་ཁ་ནས“གཉིས་པ་འཇམ་དབྱངས་སྐྱིད”ཅེས་ཐལ་བས་ཨེན་ཙམ་གྱིས་གཅར་རྡུང་བཟེད། ཉི་མ་དེར་ཚེ་རིང་སྒྲོལ་མ་ཁྲིད་སོང་བས། ང་ནི་བཙོན་ཤག་དེར་ཡོང་བ་ཆེས་མཐའ་མའི་ཨང་བདུན་པ་བ་རེད། གྱང་རྩ་རུ་གྲལ་སྒྲིག་སྐབས་ངེས་པར་དུ་བཙོན་ཁང་དེར་ཡོང་བའི་གོ་རིམ་ལྟར་བསྒྲིག་དགོས། དེ་ལྟར་མ་བྱས་ཚེ་རྟ་ལྕག་གིས་འབྲབ་ཤག་རེད། བཙོན་སྦྱོང་བྱས་པ་ཁོ་པའི་བློ་ལ་ཅུང་ཟད་མ་བབས་པ་བྱུང་ནའང་རྡུང་གྲབས་བྱེད། ཁོས་སྔོན་ཆད་ཁྱོད་ཚོ་ཅི་ཞིག་བྱེད་མཁན་ཡིན་ནའང་། ས་འདིར་ཡོང་ན་ཚང་མ་གཅིག་འདྲ་ཡིན་པ་རེད་ཅེས་ང་ལ་དམིགས་ནས་བཤད། དེ་ནས་སླར་ཡང་གསར་བརྗེའི་གླུ་དབྱངས་དང་བཙོན་མའི་སྲུང་བྱ་བློར་འདོན་དུ་བཅུག་ཅིང་། བློར་མི་ཡོང་མཁན་ལའང་རྟ་ལྕག་གིས་འབྲབ་གྲབས་བྱེད། ཁོའི་བཀོད་འདོམས་ལྟར་སྐྱེས་པ“བཙོན་མ་རང་དབང་ཅན”གཉིས་ཀྱིས་ང་ཚོས་སྔོན་ཏག་ཏག་ལ་བལྟབས་ཚར་བའི་ཉལ་ཐུལ་དང་གྱང་ངོས་ཀྱི་སྒམ་ཆུང་ནང་གི་དངོས་པོ་ཡོད་ཚད་ཕྱིར་ཕྱུང་ནས་ཕྱོགས་ཕྱོགས་སུ་གཏོར་བཞིན་སྔོག་སྐབས་ང་ལ་ཇག་པས་བཅོམ་པའི་སྣང་བ་ཞིག་བྱིན། ང་ཚོ་དེ་ལྟར་ཙོག་སྟེ་ཡུན་རིང་དྲགས་པས་རྐང་པ་ན་ནས་བཟོད་བསྲན་བྲལ། ཡིན་ནའང་བཙོན་མོ་རྣམས་སྐྲག་སྟེ་འཕག་འགུལ་བྱེད་ཕོད་མཁན་མི་འདུག འགོ་གཙོ་ཀླད་བྱི་དེ་ཁ་ཕར་འཁོར་ཙམ་ལ། རྐང་པ་གཉིས་བརྗེས་ནས་སྦྲིད་པ་དེ་གཡུག་ཙམ་གྱིས་མུ་མཐུད་དུ་ཨམ་གཙིགས་བསྡམས། ཁོ་པས་སྐད་འགྲགས་བྱེད་ཞོར་ལག་གི་རྟ་ལྕག་གཡུག་གཡུག་བྱེད་དུས་ངས་འདི་རུ་ཉི་མ་མི་འཁྱོལ་ཁོ་ཐག་ཡིན་པ་ཤེས།
ཁོ་ཚོ་སོང་རྗེས་ང་ཚོས་ཡང་བསྐྱར་ཉལ་ཆས་བལྟབས་ཏེ་བཙོན་ཤག་གཙང་དག་བྱས་པ་ཡིན། སྙིང་པོ་ཅི་ཡང་མེད་པའི་ལས་ཀ་རྫོབ་པོ་དེ་འདྲའི་ཁྲོད་དུས་ཚོད་རྣམས་འཕྲོ་བརླག་གཏོང་བ་དང་། མི་མིན་ཁྱི་མིན་གྱིས་འཚོ་བ་ནི། མི་ཚེ་སྟོང་ཟད་གཏོང་བ་རང་རེད་འདོད་དེ་ཕངས་སེམས་ཀྱིས་གདུང་། དེ་བཞིན་ཆུ་ཚོད་བཅུ་ལྷག་ལ་སླེབས་རྗེས། སྒོ་ར་ནང་སོང་ཆོག་པའི་བཀའ་འཁྲོལ། ཉི་མ་དེར་ནམ་ཟླ་དྭངས་ཤིང་མཁའ་དབུགས་ཤིན་ཏུ་བཟང་། ཉིན་ཉི་ཤུ་ཙམ་ལ་ཉི་མར་ལྡེ་མྱོང་མེད་པའི་རྐྱེན་ནམ། ཉི་འོད་མཐོང་བ་དང་ང་ལ་བཤད་མི་ཤེས་པའི་དགའ་སྤྲོ་ཞིག་རྒྱས་ཡོང་། སེར་གྱི་ལེར་ཤར་བའི་ཉི་འོད་ཁྲོད་ངའི་སེམས་པ་སྐད་ཅིག་མར་ཕྱིར་དྲན་གྱི་ཀློང་དུ་ཞུགས། ནམ་རྒྱུན་ཡིན་ན་དུས་འདི་ནི་ཁྱིམ་མི་དང་མཉམ་དུ་ཡུལ་རྒྱན་མེ་ཏོག་མྱོང་རོལ་གྱི་དུས་ཚིགས་ཡིན་ལ། མེ་ཏོག་གི་དྲི་ཞིམ་ལྡང་བའི་གླིང་གའི་གྲུ་ཟུར་གང་རུང་དུ་གྲོགས་པོ་ཚོས་ཟས་ཁ་ཇ་ཁ་ནས་འདུ་ཤེས་རྩོད་པའི་དུས་ཀྱང་ཡིན་སྲིད། དཔྱིད་ཀའི་དུས་ཚིགས་ཀྱི་བསླུ་བྲིད་ནི་ཅི་འདྲའི་བཟློག་དཀའ་བ་ལ་ཨང་། ཞེས་སྡུག་བསྔལ་གྱི་མདུད་པ་རེ་ཞིག་བཀྲོལ་ཏེ་རང་གི་འདས་སོང་གི་མངར་སྐྱུར་བསྐ་གསུམ་གྱི་འཚོ་བ་ཡོད་དོ་ཅག་བདེ་སྐྱིད་དུ་མཐོང་ནས་བདེ་བ་ཙམ་སྒོམ་སྐབས། མི་ཞིག་གིས་གློ་བུར་དུ་ངའི་མིང་ནས་བོས་ཏེ་ང་རང་སྐྱིད་པོའི་རྨི་ལམ་ལས་བཙན་གྱིས་དཀྲོགས། བཙོན་བདག་མས་ང་དང་ཁ་ཆེའི་བུ་མོ་དེར་སྒོ་ར་གཙང་སྦྲ་བྱོས་ཟེར་གྱིན་འདུག ངས་མི་འདོད་བཙན་གྱིས་གསང་སྤྱོད་ཁང་ནས་ཞེ་མེར་བའི་ལག་ཕྱིས་འབག་བཙོག་དེ་ཁྱེར་ཡོང་ནས་ཐང་ཕྱིས། བཙོན་མ་རེ་གཉིས་ཀྱིས་དེ་མི་གཙང་དང་འདི་མི་གཙང་ཟེར་བ་ལག་ཕྱིས་ཡང་ཡང་བཀྲུས་ཏེ་ཕྱིས། དེ་རྗེས་བཙོན་མ་ཚོ་ཉིས་གཤར་བྱེད་དུ་བཅུག་སྟེ་རྩལ་སྦྱོང་ཐེངས་གཉིས་ལ་བརྩེས། བཙོན་བདག་མས་རྩལ་སྦྱོང་ལ་བྱང་ཆ་མེད་མཁན་ལ་མྱུར་མོར་ཤེས་སུ་ཆུགས་ཟེར། དེ་ནས་སྒོ་ར་ཆུང་ངུ་དེའི་ནང་སྐོར་བ་ལྔ་བཅུ་རྒྱུག་ཏུ་བཅུག་པས། ང་མགོ་ཡུ་འཁོར་ནས་ཨེན་ཙམ་གྱིས་ཐང་ལ་འགྱེལ་སོང་། ཚུལ་དེ་མཐོང་རྗེས་བཙོན་བདག་མས་ང་ལ་ཏོག་ཙམ་ངལ་གསོ་རུ་བཅུག
རྒྱུག་མཚམས་བཞག་རྗེས་སྒྲོལ་མ་སྐྱིད་ལ་སྣེ་ཁྲིད་དུ་བཅུག་ནས་ཁོ་ཚོ་སྒོར་བྲོ་ལྡིང་། ངས་ཚུལ་དེ་མཐོང་སྐབས་ཡིད་ལྷག་ཏུ་སྐྱོ་ནས་མིག་ཆུ་བཞུར། ཁོ་ཚོ་ཡང་ས་དེར་འབྱོར་མ་ཐག་ཙམ་ལ་ང་དང་གཅིག་འདྲ་རེད་ཟེར། ཡིན་ནའང་དུས་ཡུན་འགོར་ན་ཅུང་ཙམ་གོམས་ལོབས་སུ་འགྲོ་ངེས་ཞེས་བཤད་ཀྱང་། ངས་དེར་གཏན་ནས་ཡིད་མ་ཆེས། སྒོར་བྲོ་ལྡིང་ཚར་བ་ན་ཚང་མ་རང་མོས་སུ་ངལ་གསོ་རུ་བཅུག དུས་དེར་སྒྲོལ་མ་སྐྱིད་ངེད་གཉིས་ཀས་ཁ་བརྡ་ཅུང་ཙམ་བྱས། བོད་པ་ཕན་ཚུན་བར་རྒྱ་སྐད་ལས་བོད་སྐད་ལབ་ཆོག་གི་མེད་པ་རེད་ལ། དེ་ནི་མོ་རང་ལ་མཚོན་ན། ཧ་ཅང་བཟོད་བསྲན་བྱེད་དཀའ་བ་ཞིག་རེད་ཟེར། རང་སྐད་རང་གིས་ལབ་མི་ཆོག་པ་དང་། རང་རིགས་རང་གིས་གླེང་མི་ཆོག་པའི་སྐབས་དེ་དག་ལ། ངའི་སྣང་ངོར་མི་རིགས་གྲངས་ཉུང་གི་སྐད་དང་ཡི་གེ་སྲུང་སྐྱོང་དང་རྒྱུན་སྲིང་བྱེད་དགོས་ཚུལ་གྱི་སྲིད་ཇུས་རབ་དང་རིམ་པ་ཡི་གེར་བཀོད་པ་ནི་སྐྱག་རྫུན་དང་གཞུང་ཁོག་སྐམ་པོ་ཁོ་ན་ཡིན་པ་རྟོགས་ཤིང་། རྒྱ་མི་ཤེས་ཡོན་ཅན་ཡུས་ཅེ་ལགས་ཀྱིས་རང་དབང་ནི་རིང་ལུགས་ཙམ་མ་ཡིན་པར་འཚོ་བ་དངོས་ཡིན་ཟེར་བའི་སྐད་ཆ་དེའང་ཡིད་ལ་དྲན་ཡོང་། མ་ཟད་བོད་པ་ཕན་ཚུན་བར་རྒྱ་སྐད་ཀྱི་ཁ་བརྡ་བྱས་ན་དེ་ལའང་ཚོད་འཛིན་བྱེད་པ་རེད། དེ་བས་མོས་ངེད་གཉིས་སོ་སོར་ཕྲལ་བར་ཞེད་ནས་འབྲེལ་འདྲིས་དུས་ཚོད་མ་རིང་ཞེས་བློ་གསལ་འཕུད་ཀྱི་འདུག ཁ་བརྡ་ཐུང་ཐུང་དེའི་ཁྲོད། མོའི་ཕ་མ་གཉིས་ལ་བུ་ཕྲུག་ཁོ་མོ་གཅིག་པུ་ལས་མེད་པ། མོ་རང་ལ་བུ་ཕྲུག་གསུམ་འདུག་པ། ཁོ་མོ་ཁྱོ་ག་དང་ཁ་གྱེས་ནས་ལོ་དུ་མ་འགོར་བ་སོགས་ཤེས། མོས་བཤད་ན། ཁོ་མོའི་ཉེས་མིང་ནི“རྒྱལ་ཁབ་ཁ་བྲལ་འགྲོ་བར་དབྱེན་སྐུལ་བཏང་བའི་ཉེས་པ”ཞེས་པ་དེ་རེད། དེ་ལྟ་ཡིན་ན་མ་མཐའ་ཡང་ལོ་ལྔ་ཡིས་ཁྲིམས་ཐག་གཅོད་ངེས་རེད་ཅེས་བཙོན་འདུག་བྱེད་པར་གྲ་སྒྲིག་བྱེད་ཀྱི་འདུག མོས་ངའི་བུ་ཕྲུག་ཚོ་ལོ་ན་ཕྲ་ཡང་ངའི་ཕ་མ་གཉིས་ཀྱིས་འདང་རྩིས་ཆེ་བས་ཞེ་མི་ཐོགས། སེམས་སུ་བློས་མི་ཐོངས་པ་དེ་རང་གི་ཨ་མ་རེད་ཅེས་ངུ་ངག་གིས་བཤད། དེ་མ་ཐག་ངའི་ལུས་ཧྲིལ་པོ་འཁྱག་སིབ་སིབ་ཏུ་གྱུར་ནས་སྨྲ་བ་མེད་པར་རེ་ཞིག་ལུས། མོས་དེར་མཐུད་ནས་མི་རིགས་འདིར་ཕན་ཙམ་བྱུང་ན་ང་བཙོན་དུ་སྡོད་དགོས་ཀྱང་འགྱོད་པ་མེད་ཅེས་བརྗོད། དུས་དེར་ངས་གངས་ཅན་བུད་མེད་རྣམས་ཁྱད་འཕགས་ཅན་ཡིན་པར་འདོད་པའི་རང་གི་ལྟ་ཚུལ་དེར་སྔར་ལས་ཀྱང་ཡིད་ཆེས་རྙེད། བཙོན་ཤག་དེའི་ནང་ང་ཚོ་བོད་པ་གསུམ་པོ་ཆབ་སྲིད་ཉེས་ཅན་ཡིན་པ་ལས། གཞན་ཁ་ཆེ་གཅིག་དང་རྒྱ་མོ་བཞི་བོ་ཚང་མ་ཉེས་དོན་ཉེས་ཅན་ཏག་རེད།
སྐབས་ཤིག་ལ་སྐྱེས་པ“བཙོན་མ་རང་དབང་ཅན”ཞིག་གིས་ཀ་ར་དང་སིལ་ཏོག་འགའ་ཁྱེར་ཡོང་སྟེ་ལྕགས་དྲའི་བར་ནས་བཙོན་བདག་མ་ལ་བྱིན་རྗེས། ང་ཚོར་ཀ་ར་རེ་དང་སིལ་ཏོག་ཕྱེད་ཀ་རེ་བགོས། ངས་དེ་བཀག་བསྐྱིལ་ཁང་གིས་བྱིན་པ་ཡིན་ནམ་ཞེས་དྲིས་པ་ན། བཙོན་མའི་ཁྱིམ་བདག་གིས་ཁྱེར་ཡོང་བ་རེད་ཟེར། ད་དུང་བཙོན་གྲོགས་ཤིག་གིས་ཕིང་ཨན་བཀག་བསྐྱིལ་ཁང་དུ་བུད་མེད་བཙོན་ཤག་ནི་འདི་གཅིག་པུ་ལས་མེད་གཤིས། ང་ཚོ་གཅེས་ཕྲུག་ཏུ་གྱུར་ཡོད་ཟེར། བདག་གིས་བཙོན་མ་དང་བཙོན་མའི་ཁྱིམ་མིར་སྙིང་རྗེ་ཞིག་སྐྱེས་ཤིང་། སེམས་སུ་བཙོན་མའི་ཁྲོད་མི་ཡག་པོ་སྙིང་རྗེ་ཅན་ཡང་འདུག་སྙམ། ཐོག་དང་པོར་སྦྱིན་པའི་ཕན་ཡོན་དེ་འདྲ་ཆེ་བ་རྟོགས། དེ་ལས་ཀྱང་མི་དང་མི་བར་གྱི་བརྩེ་སེམས་དྲོན་མོ་དེ་ཚོར། རང་ཉིད་ཀྱང་ས་འདི་ནས་ཐར་རྗེས་བཙོན་མ་ཚོར་སྦྱིན་པ་ཞིག་གཏོང་ཐུབ་ན་འདོད།
སྔ་དྲོ་དེར་བཀག་བསྐྱིལ་ཁང་གི་རུ་གཙོ་ཤོག་ཕེ་ལ་དགའ་མཁན་ཞིག་ཡོད་པ་དེས་ང་ཚོའི་སྒོ་རའི་ལྕགས་དྲའི་གམ་དུ་ཡོང་ནས་འདུག་སྟེགས་རལ་པོ་ཞིག་སྟེང་བསྡད་རྗེས། ལག་པ་ལྕགས་དྲའི་ནང་བསྲིངས་ཡོང་ནས་བཙོན་མ་གསུམ་དང་མཉམ་དུ་ཤོག་ཕེ་བརྩེས། མི་སུ་ཞིག་ཕམ་པ་ཡིན་ན་དེའི་ལག་མགོར་ཐལ་ལྕག་གིས་རྒྱག་ཆོག་པ་རེད། སྐབས་ཤིག་ལ་གུང་ཚིགས་ཟ་རན། ང་ཚོ་བཙོན་ཤག་ཏུ་སོང་། བཙོན་བདག་མས་གྱང་ངོས་ཀྱི་སྒམ་ལས་མི་རེ་ལ་མགྱོགས་ཐུག་གཅིག་རེ་བླངས་ནས་བྱིན། བཙོན་གྲོགས་ཚོ་སྒོར་སྒོར་གྱིས་ཉལ་ཁྲི་དམའ་མོ་དེའི་སྟེང་དཀྱིལ་དཀྲུང་དུ་ཙོག་རྗེས། མདུན་དུ་བཞག་པའི་གོ་རེ་ཅོང་རྡོག་རེ་དེ་སྔ་གཞུག་གིས་བླངས་ནས། ཆུ་ཁོལ་ཚ་མོའི་ནང་སྦངས་པའི་མགྱོགས་ཐུག་ལ་བལྟ་བཞིན་ཟོས། ང་ལ་ཡི་ག་མེད་པས་མགྱོགས་ཐིག་འཐུང་མ་ཚར། འཕྲོ་མ་གསང་སྤྱོད་དུ་དབོ་རྩིས་བྱེད་སྐབས་བཙོན་བདག་མས་འདི་རུ་ཟ་མ་ཆུད་ཟོས་སུ་གཏོང་རྒྱུ་མེད། འཕྲོ་མ་བསྐྱུར་ཏེ་ནུབ་འཚལ་གྱི་ཁ་སྣོན་བྱོས་ཟེར་བ་ལྟར་དྭངས་ཕོ་རྗེས་རྩིག་མ་བསྐྱུར། དེ་ནས་ང་ཚོས་གུང་གཉིད་ངལ་གསོ་བྱས། ལས་རེས་གཉིས་ཀྱིས་དཀར་ཡོལ་བཀྲུས་རྗེས། རང་རང་གི་ལྭ་བ་དང་། ང་ཚོའི་ངོ་བཀྲུ་ལག་ཕྱིས་བཀྲུས་ཏེ་སྒོ་རའི་ནང་བསྐམས། མཚམས་ཤིག་ལ་མི་ཞིག་གིས་ཡར་ལོངས་ཟེར་ནས་སྐད་བརྒྱབ། གསར་འབྱོར་པ་གཙོ་བྱས་ཉལ་ཐུལ་བལྟབས་ནས་ཁང་པ་གཙང་སྦྲ་བྱས། དེ་ནས་ཅུང་ཙམ་འགོར་རྗེས། བཙོན་བདག་མས་ཚེ་རིང་སྒྲོལ་མ་སླེབས་བྱུང་། ངས་ཁོ་མོའི་སྐད་སྒྲ་ཐོས་སོང་ཟེར། ཡུན་རིང་ལ་ཡོང་རྒྱུ་མ་བྱུང་བས་ངས་བཙོན་བདག་མ་ནོར་སོང་བར་དོགས། ཡིན་ནའང་ཅུང་ཙམ་འགོར་རྗེས་མོ་རང་ཏག་ཏག་སླེབས་སོང་། ལག་ཏུ་བདེ་འཇགས་ཉེན་རྟོག་པས་འདྲི་གཅོད་མཇུག་བསྒྲིལ་སྐབས་ཁོ་ཚོས་མཉམ་དུ་ཟོས་པའི་སྔོ་ཚོད་དང་ཕག་ཤའི་ལྷག་འཕྲོ་ཙམ་བཟུང་འདུག མོས་ངས་ཞུ་བ་བྱས་པ་མིན་ན་ཨེན་ཙམ་གྱིས་སྒོ་ཁ་ནས་ཁྱེར་ཡོང་དུ་མ་བཅུག་ཅེས་གདོང་ལ་འཛུམ་ཞིག་ཕྱུང་འདུག་ནའང་། ངས་ཁོ་མོའི་ཤ་ཐང་ཆད་པའི་གདོང་ཉམས་དེ་མཐོང་བ་དང་། རང་དབང་མེད་པར་མིག་ཆུ་ཤོར། མོས་ང་ལ་དེ་ལྟར་མ་བྱེད་ཅེས་སེམས་གསོ་བྱས། ཁ་བརྡ་ལས་བདེ་འཇགས་ཉེན་རྟོག་པས་མོ་རང་ཉིན་ཞག་དྲུག་ལ་གཉིད་དུ་མ་བཅུག་པར་འགྲེང་ཆད་བཅད་པ་ཤེས་རྗེས། སེམས་ཡོངས་གཟེར་ཟུག་གིས་ཁེངས་ནས་སྙིང་རླུང་སྟོད་ལ་འཚང་ཡོང་། དགོང་མོ་དེར་ངས་བཙོན་བདག་མར་རེ་བ་ཞུས་པ་ལྟར། ཚེ་རིང་སྒྲོལ་མའི་ཚབ་ཏུ་སྒྲོལ་མ་སྐྱིད་ཐུན་པ་བྱེད་དུ་བཅུག
ཕྱི་ཉིན་ཆར་བ་བབས་པའི་རྐྱེན་གྱིས་བཙོན་ཤག་ཏུ་མི་འདུག་ཀ་མེད་བྱུང་། ལྟ་སྲུང་མཁན་ཡོང་དུས་གྱང་རྩ་ནས་ལངས་འདུག་དགོས་པ་ལས། མཚམས་རེར་ཉལ་ཁྲིའི་སྟེང་ཅུང་ཙམ་རེ་འཕྲེས་བསྡད་ཆོག ཡིན་ནའང་བཙོན་བདག་མས་ང་སྡོད་པ་མཐོང་མ་ཐག་བཙོན་མའི་སྲུང་བྱ་བློར་ཟུངས་ཟེར་ནས་ཡང་ཡང་བློ་གསལ་ཕུད། མོས་ང་ལ་ཤོག་ལྷེ་གང་བོ་དེ་གཟའ་འཁོར་གཅིག་གི་ནང་བློར་བཟུང་རྗེས། ད་དུང་དོན་ཚན་ཞེ་དགུ་ཅན་ཞིག་འདུག དེ་ཚར་རྗེས་ཟླ་གཅིག་གི་ནང་དུ་དཔེ་ཆ་ཧྲིལ་པོ་གཅིག་བློར་འཛིན་དགོས། ཁྱོད་ཀྱིས་ཡི་གེ་ཤེས་པས་བློར་འཛིན་སླ་བ་རེད། བཙོན་མ་གཞན་དག་གིས་ཡི་གེ་ཤེས་ཀྱི་མི་འདུག་ཟེར། མོས་བཤད་ན་ང་ཚོས་བཙན་མའི་སྲུང་བྱ་དེ་དག་བློར་མ་བཟུང་བ་ཡིན་ན། བཀག་བསྐྱིལ་ཁང་གི་འགོ་གཙོས་མོ་རང་སྡུག་ལ་གཏོད་པ་རེད་ཟེར། ངས་ཤོག་ལྷེ་དེ་ཐེངས་གཅིག་ལས་མ་བཏོན། མི་གཡོ་འཚོང་བྱས་ན་བྱས་རྗེས་སུ་བརྩི་བའི་སྲུང་བྱ་དེ་བློར་འཛིན་དུས་ང་ལ་རྟག་ཏུ་དུས་ཚོད་འཕྲོ་བརླག་གཏོང་བའི་སྣང་བ་ཞིག་སྐྱེས་ཡོང་། ཡིན་ནའང་བཤུས་ཚར་བའི་སྲུང་བྱའི་ཤོག་ལྷེ་དེ་ངའི་སྟོད་ལྭའི་གློ་ཁུག་ནང་བཅུག་ཡོད།
ང་ཚེ་རིང་སྒྲོལ་མའི་གམ་དུ་སོང་ནས་ཅུང་ཙམ་ལོག་སྡོད་སྐབས། མོས་ང་ལ་ཨ་ཅེ། དེ་རིང་ང་ཁ་སང་དང་མི་འདྲ་བར་སྤོབས་པ་ཉམས་འདུག ཁ་སང་ངས་ཁྱོད་དང་སྒྲོལ་མ་སྐྱིད་གཉིས་མཐོང་མ་ཐག སེམས་ལ་དྲོད་ཐིག་ཅིག་རྒྱས་ཡོང་། དེ་རིང་ང་ཧ་ཅང་སྐྲག་གི་འདུག ཁོ་ཚོའི་བཤད་སྲོལ་ལྟར་ན། ངའི་ཉེས་པ་ནི་སྒྲོལ་མ་སྐྱིད་དང་འདྲ་བར་རྒྱལ་ཁབ་ཁ་བྲལ་འགྲོ་བར་དབྱེན་སྐུལ་བཏང་བའི་ནག་ཉེས་རེད་ཟེར། དེ་ལྟར་ཡིན་ན་ང་བཙོན་དུ་ཕལ་ཆེར་ལོ་བརྒྱད་ནས་བཅུར་སྡོད་དགོས་ངེས་རེད། ང་ཁྱོད་ལྟར་མིང་གྲགས་མེད་པས་ས་སྲུབས་རྡོ་དབར་དུ་ཤོར་ཡང་གཞན་གྱིས་ཚོར་ཡང་མི་ཚོར་ཞེས་རང་ཉིད་གར་མེད་འདིར་མེད་དུ་འགྲོ་བར་སྐྲག་གིན་འདུག མོས་ད་ངའི་ཡོད་ཚད་འདི་ལྟར་ཚར་སོང་། སྤྱིར་འདི་ཡང་ང་གཅིག་པུའི་ལས་དབང་ཙམ་མ་ཡིན་པར་ང་ཚོ་བོད་པ་སྤྱིའི་ལས་དབང་རེད། ང་ད་མོ་ལོ་སུམ་ཅུ་ཟིན་ཙམ་ཡིན། ད་ལྟ་ད་དུང་གཉེན་ཡང་བསྒྲིགས་མེད་ཅེས་བཤད་མ་ཐག་ངའི་གློ་སྙིང་བལ་བ་ལྟ་བུའི་ཚོར་པ་སྐྱེས། བུ་མོ་དེ་གཉིས་ང་ལས་ལོ་སྐོར་གཅིག་ལྷག་གིས་ཆུང་ནའང་། ཁོ་མོ་གཉིས་ཀྱི་སེམས་ཤུགས་དང་སྙིང་སྟོབས་ནི་ང་ལས་ལྡབ་འགྱུར་གྱིས་ཆེ། ཚུལ་དེས་ང་ལ་བསམ་གཞིག་གསར་པ་ཞིག་གཏོང་དུ་བཅུག དོན་དངོས་སུ་ང་བཀག་བསྐྱིལ་བྱས་པའི་ཉིན་གསུམ་བཞི་ཙམ་ནས་བཟུང་། ངས་རང་སེམས་ལ་སྙིང་ཕུར་བཏབ་དང་གདབ་ཀྱིན་ཡོད། ཡིན་ནའང་མིའི་སེམས་ཁམས་ནི་མཐོ་སྒང་གི་དབྱར་ཁའི་ནམ་ཟླ་ཇི་བཞིན། གནས་གཅིག་ཏུ་སྡོད་དཀའ་བར་ཡང་ཡང་འགྱུར་བ་འབྱུང་གིན་འདུག ངས་ཁོ་མོ་གཉིས་ཀྱི་བྲག་རི་བཞིན་བརྟན་པའི་ཆོད་སེམས་ལ་ཡི་རང་བྱེད་དོན་ཡང་རྒྱུ་མཚན་དེ་ཡིན།
(14)
ཉི་མ་དེར་ཆར་བ་བབས་རྗེས་ཀྱི་ནམ་ཟླ་སྐྱོ་མོའི་དུས་ངས་ཡང་བསྐྱར་ལྕགས་སྒོ་ལས་ཁེར་རྐྱང་གི་བཙོན་མཁར་མཐོན་པོ་དེར་ཐེངས་ཤིག་བལྟས། སྐབས་དེར་ང་ལ་གློ་བུར་དུ་སྨྱོ་རྒྱུ་འདྲ་བའི་ཚོར་པ་དྲག་པོ་ཞིག་བྱུང་། དེ་ནི་བཙོན་ཤག་ལས་མཐོང་བའི་ཡུལ་ལྗོངས་ཁོ་ན་རེད། དེ་མུར་ང་བཙོན་ཤག་འདིར་བདེ་ཐང་གིས་འཚོ་བ་ལས་རང་ཁྱིམ་དུ་ཞ་བོར་བསྡད་ན་བཟང་སྙམ་པའི་དྲན་ཚུལ་ཤུགས་དྲག་ཅིག་སེམས་ཁོང་ནས་བརྡོལ་ཡོང་།
ངའི་སེམས་པ་སྐྱོ་བའི་རྐྱེན་ནམ། ཉི་མ་དེར་བཙོན་གྲོགས་ཚོས་ཀྱང་རང་རང་གི་ས་ནས་དངན་པ་ནར་ནར་དུ་འཐེན་གྱིན་འདུག དེ་ལྟར་བྱེད་པར་ཁག་ག་ལ་ཡོད། ཤག་དེའི་བཙོན་མ་ལ་ལས་ཁྲིམས་ཐག་བཅད་རྗེས་སུ་ངལ་རྩོལ་བསྒྱུར་བཀོད་བྱེད་པར་སྒུག་སྡོད་པ་དང་། ལ་ལས་བཀག་བསྐྱིལ་རྫོགས་ནས་འཛིན་བཟུང་བྱས་ཏེ་ཁྲིམས་ཐག་གཅོད་མིན་ལ་སྒུག་འདུག རེ་གཉིས་ཀྱིས་བཀག་བསྐྱིལ་བྱས་རྗེས་འཛིན་བཟུང་བྱེད་མིན་ལ་སེམས་པ་ཤོར་ནས་ཡོད། དེ་བཞིན་བཙོན་མ་ཚོས་ཉིན་མཚན་མེད་པར་རང་ལ་ལས་དབང་གི་བཀོད་སྒྲིག་ཡག་པོ་ཞིག་བྱེད་པར་རེ་ལྟོས་འཆའ། ཁོ་མོ་ཚོས་རང་གིས་བྱས་པའི་ལས་ངན་པ་གང་དེ་ལས་དབང་གི་བཀོད་སྒྲིག་ཡིན་པར་རློམ་གྱིན་འདུག
ང་བཀག་བསྐྱིལ་ཁང་དེར་འབྱོར་པའི་དགོང་མོ་དེར། བཙོན་གྲོགས་ཤིག་གིས་བཙོན་ལྭ་ཁ་དོག་མི་གཅིག་པ་གསུམ་པོའི་མཚོན་དོན་ང་ལ་བཤད་པ་མིན་ན། ངས་རང་ལ་བསྐོན་པའི་བཙོན་ལྭ་སེར་པོ་དེ་བཀག་བསྐྱིལ་བཙོན་མའི་ལྭ་བ་ཡིན་པ་ཡང་ཧ་མི་གོ འཛིན་བཟུང་བྱས་ཟིན་པའི་བཙོན་མའི་ལྭ་བའི་ཁ་དོག་ངུར་སེར་རེད། སྒྲོལ་མ་སྐྱིད་ལ་དེ་འདྲ་ཞིག་བསྐོན་འདུག ཁྲིམས་ཐག་བཅད་ཟིན་པའི་བཙོན་མའི་ལྭ་བ་ཁ་དོག་སྔོན་པོ་ཡིན་པ་རེད། བཙོན་ལྭ་དེ་དག་གི་མཚོན་དོན་ཤེས་རྗེས་རང་གི་བཙོན་ལྭའི་ཁ་དོག་གཞན་དུ་བསྒྱུར་པར་ཤིན་ཏུ་སྐྲག
སྐབས་ཤིག་ལ་རུ་གཙོ་གཉིས་བཙོན་ཤག་ཏུ་ཡོང་ནས་ང་ཚོ་བཀག་བསྐྱིལ་གཞུང་ལས་ཁང་དུ་ཁྲིད། དེ་རུ་བརྙན་འཕྲིན་ལྟ་ཞོར་བཙོན་མ་རྣམས་དང་ཁ་བརྡ་བྱས། མཚམས་ཤིག་ལ་རུ་གཙོ་གཅིག་གིས་ང་ལ་བཀག་བསྐྱིལ་ཁང་ནས་ཁ་ལག་འཕྲོད་མིན་དྲིས། ངས་ཁ་ལག་འཕྲོད་ཐབས་མེད། ཡིན་ནའང་དེ་གཙོ་བོ་མ་རེད་ཅེས་བཤད། ཁོས་བཙོན་མའི་སྲུང་བྱ་བློར་མི་ཡོང་ན་གཡུགས་ཞོག་ཅེས་ང་ལ་དམིགས་བསལ་བྱིན་པས་ངས་བཀའ་དྲིན་ཆེ་ཞུས་པ་ཡིན། གཅིག་གིས་ད་དུང་རང་གི་ཁྱིམ་ནས་ཁྱེར་ཡོང་བའི་གོ་རེ་གོར་མི་ཞི་ཞིག་ང་ཚོར་བྱིན་ནས་ཟ་རུ་བཅུག ཁོ་གཉིས་བལྟས་ཚོད་དུ་མི་ཡག་པོ་འདུག ངས་གོ་སྐབས་དེ་སྤྱད་ནས། ང་ཚོ་བོད་པའི་ཁྲོད་སློབ་གསོ་ཐོབ་མྱོང་མཁན་ཧ་ཅང་ཉུང་ལ། བུད་མེད་ནི་དེ་བས་ཀྱང་ཉུང་བ་རེད། བཀག་བསྐྱིལ་ཁང་འདི་རུ་བཀག་བསྐྱིལ་བྱས་པའི་ང་ཚོ་གསུམ་པོར་མཚོན་ན། ལུང་པའི་ཚོད་ཀྱི་རི་དྭགས་ལྟ་བུ་ཡིན། ང་ཚོ་ནང་བཞིན་བོད་པ་ཕུལ་བྱུང་ཅན་མང་པོ་ཞིག་གིས་མི་ཚེ་བཙོན་རའི་ནང་སྐྱེལ་གྱིན་ཡོད་པ་རེད། དེ་ཡང་བོད་པ་འཕེལ་རྒྱས་སུ་འགྲོ་དཀའ་བའི་རྒྱུ་རྐྱེན་གཅིག་རེད་འདོད་ཅེས་རང་སེམས་ཀྱི་སྡུག་གཏམ་ཕྱིར་ཕྱུང་བ་ན། དེ་མུར་སྒྲོལ་མ་སྐྱིད་ངུ་བཞིན། རྒྱལ་ཁབ་ཀྱིས་ངའི་ཕ་ཡུལ་དུ་འབྲོག་པའི་རྩྭ་ར་དང་ནོར་ལུག་གཞུང་བཞེས་བྱས་རྗེས། སོ་ཕོག་སྟོང་པའི་ཁང་པ་རེ་བཟོས་ཏེ་ལོ་དང་པོར་ཁྱིམ་ཚང་རེ་ལ་འཚོ་བའི་གྲོན་དངུལ་སྒོར་སྟོང་བརྒྱད་རེ་སྟེར་བ་དང་། དེ་རྗེས་དངུལ་སྐར་གང་ཡང་སྟེར་གྱི་མེད་པ་རེད། མགོ་ལོག་ཏུ་ཙོང་སྤར་མོ་གང་ཉོས་ན་སྒོར་ལྔ་དང་སུར་པན་རྒྱ་མ་གང་ལ་སྒོར་བཅོ་ལྔ་དགོས། ས་དེའི་མང་ཚོགས་ཕ་མེས་ཡང་མེས་རིང་ནས་རྩྭ་ཐང་དང་ནོར་ལུག་ལ་བརྟེན་ཏེ་རང་ཁ་རང་གསོ་བྱས་ཡོང་བས་མང་ཚོགས་ཀྱིས་ཚོང་དང་ལག་རྩལ་གང་ཡང་མི་ཤེས། ཁོ་ཚོས་འདི་ལྟར་བྱེད་པ་ནི་མང་ཚོགས་འཆི་ལམ་དུ་འདེད་པ་རྐྱང་རེད། མོས་ད་དུང་ང་ཚོའི་ཡ་ཆུང་ན་སྡུག་ཅིག་མེད་ཚེ་ས་འདིར་ཡོང་མི་སྲིད་ཅེས་གནས་ལུགས་ཅན་གྱི་སྐད་ཆ་བཤད་སྐབས། མོ་རང་སློབ་གྲྭ་འགྲིམས་མྱོང་མེད་ཟེར་ན་ཡིད་ཆེས་དཀའ། དེར་མཐུད་ནས་ཚེ་རིང་སྒྲོལ་མས། ངའི་ཕ་ཡུལ་དུ་བོད་པ་རྣམས་ཀྱི་ཕ་སྐད་དང་ཕ་ཡིག་ཉམས་ནས་མི་རིགས་འགྱུར་ཚར་ཡོད། དེ་ནི་ངའི་ཕ་ཡུལ་གྱི་བོད་པ་ཁོ་ནའི་སྐྱོན་ཆ་མ་ཡིན་པར། དམིགས་བསལ་གྱི་ལོ་རྒྱུས་ཀྱིས་དེ་ལྟར་བཏང་བ་རེད། ང་རང་ནི་ཕ་ཡུལ་སྐུ་འབུམ་ནས་རྒྱ་གར་དུ་སོང་སྟེ་བོད་ཀྱི་སློབ་གསོ་ཐོབ་མཁན་གྱི་བུད་མེད་ཐོག་མ་ཡིན་ལ། ཁྱིམ་རྒྱུད་དུ་རང་གི་སྐད་ཡིག་ཤེས་མཁན་གཅིག་པུ་ཡིན། སྤྱིར་ཡིན་ན་རྒྱ་གར་དུ་ལོ་བདུན་ལ་སློབ་སྦྱོང་བྱས་རྗེས། ཕྱིར་ལོག་ནས་རང་ཚོད་ཀྱི་ལས་ཀ་ཞིག་བྱེད་བསམ་ཡོད་མོད། ཡིན་ནའང་མ་བསམ་ས་ནས། ཕ་ཡུལ་ལ་འབྱོར་རྗེས་ཀྱི་ཉིན་བཅོ་ལྔ་པར་ཅི་ཡིན་འདི་ཡིན་མེད་པར་འཛིན་བཟུང་བྱས་སོང་ཞེས་མིག་ཟུང་མཆི་མས་བརླན། སེམས་སྐྱོ་བའི་སྐད་ཆ་དེ་དག་གིས་ངེད་གསུམ་པོ་མ་གྲོས་གཅིག་མཐུན་གྱིས་ངུ་ཤོར། རུ་གཙོ་གཅིག་གིས་དེ་རིང་ང་ཚོས་བག་ཕེབས་ཀྱི་སྤྲོ་བསང་ཞིག་བྱེད་བསམ་པ་ཡིན་ཞེས་བཤད་མ་ཐག བཙོན་བདག་མས་ཁོ་གཉིས་ཀྱི་ངོ་ལེན་ཆེད་ངར་མདོག་ཁ་པོས་དེ་རིང་རུ་གཙོ་གཉིས་ཀྱིས་ང་ཚོར་ཁ་བརྡ་བྱས་བརྙན་འཕྲིན་ལ་བལྟ་རུ་བཅུག་པས་དགའ་ན་འགྲིག ཡང་གཅིག་བཤད་ན། དེ་འདྲ་སྡུག་རྒྱུ་ཅི་ཡོད། ང་ལ་ལོ་བདུན་གྱི་ཁྲིམས་ཐག་བཅད་ཀྱང་འདི་ལྟར་བག་ཡངས་ཀྱི་བསྡད་ཡོད། རྒྱལ་ཁབ་ཀྱིས་བོད་པར་དམིགས་བསལ་གྱི་སྲིད་ཇུས་བྱིན་ཏེ། བྱིས་པའང་གཉིས་སྐྱེ་ཆོག་པ་མ་རེད་དམ་ཟེར། ངས་དེའི་ལན་དུ། ང་ཚོར་ས་ཁྱོན་ཆེ་ཡང་མི་གྲངས་ཁྲི་ཚོ་དྲུག་བརྒྱ་ལས་མེད། ཁྱོད་ཚོར་མི་གྲངས་དུང་ཕྱུར་བཅུ་གསུམ་འདུག་པས་ཚོད་འཛིན་བྱེད་དགོས་བྱུང་བ་རེད་ཅེས་བཤད། ཁོ་མོས་ལན་ཅི་ཡང་མི་འདེབས་པར་མུ་མཐུད་དུ་བརྙན་འཕྲིན་ཟློས་གར་དེར་བལྟས་བསྡད། ཁོ་མོ་ཚོ་ཚང་མ་སློབ་གསོ་ཐོབ་མྱོང་མེད་པའི་ཞིང་པ་རང་རེད། དེ་བས་གནས་ལུགས་ཆེན་པོ་ཤེས་ཀྱི་མེད་པ་འདྲ།
ང་ཚོའི་ཁ་བརྡའི་ཁྲོད་བཙོན་མས་ས་གདན་འཐག་ཚུལ་ཞིག་གླེང་ལ། དེ་ལས་བཙོན་མ་གཉིས་ཀྱིས་ཟླ་མང་པོའི་དུས་ཚོད་བེད་སྤྱད་དེ་ས་གདན་ཁྱད་པར་ཅན་ཞིག་འཐག་ལ། དེ་ནི་མ་གཞི་ཞིང་ཆེན་གྱི་འགོ་གཙོ་གཅིག་ལ་འབུལ་བའི་ལག་སྐྱེས་རེད་ཟེར། ས་གདན་ཁྱད་འཕགས་ཅན་དེ་འདྲ་མཚོ་སྔོན་ནས་ཕལ་ཆེར་གཉིས་མ་གཏོགས་མེད་ཚུལ་ལབ། ངལ་རྩོལ་ལ་རིན་པ་སྐར་གང་མི་སྤྲོད་པའི་བཙོན་མ་ཚོ་ཡིད་ལ་དྲན་ནས་སེམས་པ་སྡུག་སོང་།
དེ་རྗེས་རུ་གཙོ་གཉིས་ཀྱིས་ང་ཚོར་རེ་བ་དང་དཀའ་ངལ་ཅི་ཡོད་དྲིས། ངས་ང་ཚོ་ནི་རྩྭ་ཐང་གི་མི་རིགས་ཡིན་པས། ཆེས་བཟོད་དཀའ་བ་ནི་ཁང་མིག་གཅིག་གི་ནང་བཅུག་པ་དེ་རེད། གལ་ཏེ་ཁྱོད་འགོ་ཁྲིད་ཚོར་སྟབས་བདེ་ཡིན་ན། གནམ་གཤིས་བཟང་དུས་ང་ཚོ་བཀག་བསྐྱིལ་ཁང་གི་སྒོ་རའི་ནང་ལན་རེ་ཡོང་བཅུག་ན། དེ་ལས་ལྷག་པའི་རེ་བ་མེད་ཅེས་པར། རུ་གཙོ་གཅིག་གིས་དེ་ཆོག་ཟེར་ཞོར། བཙོན་མ་ཚོར་ཉོ་ཆ་བརྒྱབ་ནས་འབྱོར་མ་ཐག་པའི་བུད་མེད་ཉེན་རྟོག་པ་དེར། གནམ་གཤིས་ཡག་དུས་ཁྱོད་ཀྱིས་ཁོ་ཚོ་སྒོ་རའི་ནང་ཁྲིད་དེ་རྩལ་སྦྱོང་བྱོས་ཟེར། དེ་ནས་ང་ཚོ་དྲོད་ཁང་དུ་གཅིག་བལྟ་རུ་འགྲོ་ཟེར་ནས་ཡར་ལངས་སྐབས། ང་སྐད་ཆ་དེར་ཡིད་ཆེས་དཀའ་བ་ཞིག་བྱུང་། རྒྱུ་མཚན་ཉིན་ཉི་ཤུ་ཙམ་གྱི་རིང་། ང་ལ་ས་གོམ་གང་འགྲོ་བའི་རང་དབང་ཐོབ་མྱོང་མེད།
དྲོད་ཁང་དུ་འབྱོར་པ་ན་དེ་རུ་སྤྱིར་བཏང་གི་སྔོ་ཚོད་ལས་ཅི་ཡང་མི་འདུག ཡིན་ནའང་ངའི་བསམ་པར་ང་ནི་འཛམ་གླིང་གི་ཆེས་མིང་དུ་གྲགས་པའི་རང་བྱུང་གླིང་ག་ཞིག་ཏུ་སླེབས་ཀྱང་སེམས་པ་དེ་འདྲའི་བག་ཕེབས་ཤིག་ཨེ་ཡོང་འདོད། ཞིང་གྲོང་གི་བག་ཆགས་ཟབ་པའི་རྐྱེན་གྱིས་སྔོ་ཚོད་དང་ཞིང་ཚིགས་དེ་དག་མཐོང་བ་ན། དབང་མེད་དུ་དུངས་པ་ཞིག་དང་མཉམ་དུ་ཆུང་དུས་ཨ་མས་ཁྲིད་ནས་ཞིང་ཁར་སོང་བ་དག་དྲན་ཡོང་། ངས་དབུགས་རིང་ཞིག་འབྱིན་ཏེ་སྔོ་ཚོད་ཀྱི་དྲི་མར་སྣོམ་སྣོམ་བྱས། དེ་བཞིན་བག་ཕེབས་ཁྲོད་སྐར་མ་ཁ་ཤས་འདས། དེ་རྗེས་བཙོན་གྲོགས་ཤིག་གིས་ད་ཕྱིར་འགྲོ་ནས་བརྙན་འཕྲིན་ལ་བལྟ་ཟེར་བ་དང་། ཚང་མ་དྲོད་ཁང་ལས་སྔ་གཞུག་བྱས་ཕྱིར་ཐོན། བཀག་བསྐྱིལ་གཞུང་ལས་ཁང་གི་སྒོ་ཁ་རུ་སྐྱེས་པ“བཙོན་མ་རང་དབང་ཅན”འགས་རླངས་འཁོར་ཞིག་གི་ནང་དུ་གདུང་མ་རྩིག་གིན་འདུག ངས་དེ་མཐོང་མ་ཐག་ཡིད་སྨོན་ཤོར། རུ་གཙོ་ཞིག་ལ་བུད་མེད་ཚོར་སྒོ་རའི་ནང་ལས་ཀ་ཡོད་མེད་དྲིས། ཁོ་པས་གཡོན་གྱི་སྔོ་ཚོད་འདེབས་སའི་ཞིང་ས་དེ་བསྟན་ནས་སྔོ་ཚོད་སྐྱེས་ན་ཡུར་མ་ཡུར་དགོས་ཟེར། སྔོ་ཚོད་ལ་ཡུར་མ་ཡུར་རག་བར་ད་དུང་ཟླ་གཅིག་ལྷག་འགོར་ངེས། ང་དེ་འདྲའི་ཡུན་རིང་ལ་བཀག་བསྐྱིལ་བྱེད་མི་སྲིད་ཅེས་རང་སེམས་རང་གིས་གསོས།
ཉིན་གུང་སླེབས་པ་ན། ཕྱིར་བཙོན་ཤག་ཏུ་བཅུག་ནས་ཁ་ལག་ཟོས། ཟོས་ཚར་རྗེས་གཞན་པ་རྣམས་གུང་གཉིད་བྱས་ཤིང་། ལས་རེས་ངེད་གཉིས་ཀྱིས་དཀར་ཡོལ་བཀྲུས་གཙང་སྦྲ་བྱས་ཚར་རྗེས། རང་རང་ས་ནས་ཉལ་ཁྲིའི་སྟེང་བསྡད། མོས་སྔུན་དགོང་མོ་ལྟར་ཤོག་ཕེ་བླངས་ནས་ཤོག་མོ་བཏབ། མོ་ངོ་མ་ཡག་ཚེ་དངན་པ་འཐེན་ནས་མཚམས་མི་འཇོག ཤོག་མོ་དེ་ནི་ཁོ་ཚོར་སྒྲོལ་མ་སྐྱིད་ཀྱིས་བསླབས་པ་ཡིན་ལ། དེས་ཧ་ཅང་ཁེད་པས་ཁོ་ཚོ་དེར་ཡིད་ཆེས་ཡོད་ཟེར། ང་རང་ཡིད་མི་ཆེས་པར་ཁ་གཡར་ནས་ཤོག་མོ་འདེབས་སུ་མ་བཅུག དོན་ངོ་མར་ང་ཡང་མོ་མི་ཡག་པ་བབས་ན་རྣམ་རྟོག་ཟ་བས་ཡིན། ཉིན་གུང་དེར་ངའི་སྣང་ངོར་དུས་ཚོད་ཡུན་རིང་ཞིག་འགོར་སོང་། ངས་ཁོ་མོར་གུང་གཉིད་ལ་དུས་ཚོད་ག་ཙམ་ཡོད་རེད་ཅེས་དྲིས། མོས་དུས་ཚོད་གཉིས་ཙམ་ལས་མེད། བཙོན་ཁང་དུ་དུས་ཚོད་འདའ་བ་ཤིན་ཏུ་དལ་ཟེར།
ཁོ་མོས་མི་གཞན་ལ་གཉེན་སྒྲིག་གི་མགོ་སྐོར་བཏང་བས་ལོ་གཅིག་ལ་ཁྲིམས་ཐག་བཅད་པ་རེད། ད་ལྟ་བཀག་བསྐྱིལ་ཁང་དེ་རུ་ཟླ་དགུ་འགོར་ཟིན། ངས་ཁོ་མོར། ཉེན་རྟོག་པས་འཛིན་བཟུང་བྱེད་སྐབས་ཁྱོད་ལ་འདྲི་གཅོད་ཉིན་ཅི་ཙམ་ལ་བྱས་སོང་ཞེས་དྲིས། མོས་ང་རང་ལ་ཉིན་གཅིག་ལས་འདྲི་གཅོད་བྱས་མ་སོང་། ངས་གཞན་ལ་མགོ་སྐོར་བཏང་ནས་སྒོར་སྟོང་འགའ་བླངས་པའི་གནས་ཚུལ་དྲང་པོར་བརྗོད་རྗེས་ལོ་གཅིག་གི་ཁྲིམས་ཐག་བཅད་སོང་ཟེར། དུས་དེར་ངས་གནས་ལུགས་ཤིག་རྟོགས་པ་ནི། བཙོན་མ་གང་དེས་རང་སྐྱོན་ཁས་ལེན་གཙང་མ་བྱས་ཀྱང་ཉེན་རྟོག་པའི་བཤད་པ་ནང་བཞིན་ཉེས་པ་ཆག་ཡང་དུ་གཏན་ནས་མི་གཏོང་བར་སྔར་བཞིན་ཁྲིམས་ཐག་གཅོད་པ་དེའོ།། ངས་ཁོ་མོ་ངལ་རྩོལ་བསྒྱུར་བཀོད་དུ་མ་བཏང་བའི་རྒྱུ་མཚན་དྲིས་པ་ན། ཁྲིམས་ཐག་བཅད་པའི་ལོ་ཚད་ལོ་གཅིག་ལྷག་ཡིན་ན། ངལ་རྩོལ་བྱེད་སར་མི་དགོས་པར་བཀག་བསྐྱིལ་ཁང་དུ་འདུག་འཇུག་པ་རེད་ཟེར། སྐབས་དེར་ངའི་སེམས་པར་ང་ཡང་བཀག་བསྐྱིལ་ཁང་འདི་རུ་ལུས་ངེས་རེད། གང་ཡིན་ཟེར་ན། ཁོ་ཚོས་ང་ལ་བཏགས་པའི་ཉེས་མིང་ནི་རྒྱལ་ཁབ་ཀྱི་བདེ་འཇགས་ལ་གཏོར་བརླག་བཏང་བའི་ནག་ཉེས་རེད། ཉུང་མཐར་ཡང་ང་ལ་ལོ་གཅིག་དང་ཕྱེད་ཀའི་ཁྲིམས་ཐག་གཅོད་ངེས་རེད་སྙམ། ཏག་ཏག་སྐབས་དེར་ང་ལ་ཁྲིམས་ཐག་གཅོད་ཤག་ཡིན་ན། ངས་རང་གི་མི་རིགས་ལ་སྨན་པའི་དོན་ཅི་ཡང་བསྒྲུབས་མེད་པ་དྲན་ནས་བློ་འགྱོད་སྐྱེས། ཡིན་ནའང་ཡོད་ཚད་འཕྱིས་དྲགས་པའི་ཚོད་རེད། དེ་བས་ཡ་ང་བའི་བཙོན་མའི་འཚོ་བ་ཇི་ལྟར་སྐྱེལ་བར་བསམ་བློ་གཏོང་བ་ལས་འདས་ཟིན་པའི་དོན་ལ་འགྱོད་པས་ཕན་ཐོགས་སྤུ་ཙམ་མེད་དོ་སྙམ།
བཙོན་གྲོགས་ཚོས་བཤད་ན། བཀག་བསྐྱིལ་ཁང་དུ་སྡོད་པ་ལས་ངལ་རྩོལ་བྱས་ན་བཟང་ཟེར། དེ་རུ་བཙོན་མའི་འགྲོ་འདུག་ལ་རང་དབང་ཅུང་ཟད་ཡོད་པར་མ་ཟད། ཁྱིམ་མིར་ཡང་ཟླ་གཅིག་ལ་ཐེངས་གཅིག་ཐུག་ཏུ་འཇུག་པ་དང་། ཞིང་ཁ་རུ་ལས་ཀ་བྱས་ན་དུས་ཚོད་འདའ་བ་ཅུང་མགྱོགས་པ་རེད་ཟེར། ཡང་བཙོན་གྲོགས་ཤིག་གིས་བཤད་ན། ས་ཆ་ལ་ལར་བཙོན་མའི་ལས་ཀ་ཤིན་ཏུ་ལྕི། བཙོན་མ་ཞིག་གིས་མ་མོག་བཏོག་བསལ་གྱི་ཚེགས་སྡུག་མ་ཁྱགས་པར་རང་གི་མིག་ལ་ཁབ་ཀྱིས་གཙགས་ནས་མིག་གཉིས་ལོང་བར་བཏང་བ་རེད། དེ་ལྟར་བྱེད་དོན་ནི་ལས་ཀ་དེར་གཡོལ་ཆེད་ཁོ་ན་ཙམ་ཡིན་པ་རེད་ཟེར། ཡི་མུག་པའི་དོན་དག་དེ་ཐོས་སྐབས། བཙོན་ཁང་ནི་མི་འདུག་ས་ཞིག་མིན་པ་ལྷག་ཏུ་ཤེས། ཡིན་ནའང་དཀར་ནག་གི་མགོ་མཇུག་ལྡོག་པའི་རྒྱལ་ཁབ་འདིར་གནས་ལུགས་དང་བདེན་དྲང་གང་ཡང་མི་འགྲོ་བར“ཆབ་སྲིད་ཉེས་ཅན”ཞེས་ཉེས་མིང་རྫིག་རྫིག་རེ་བཏགས་ཏེ་ཁྲིམས་ཐག་གཅོད་རྐྱང་བྱེད་པ་རེད། ད་ལྟ་ནི་གནམ་བརྡིབས་ཀྱང་རང་གིས་ཁྱགས་དགོས་ཟེར་བ་བཞིན། དངོས་ཡོད་དེར་གང་ནུས་ཅི་ཐུབ་ཀྱིས་གདོང་གཏོད་པ་ལས་བྱ་ཐབས་གཞན་མེད་སོང་།
ལོ་བཅུ་ལྷག་གི་སྔོན་ཞིག་ལ་ངས་སི་ཁྲོན་ཁྲིན་ཏུའུ་རུ་རོལ་མོ་བཟོ་སྐབས། རོལ་མོ་དགེ་རྒན་ཞིག་གིས། མི་ཞིག་ལ་མཚོན་ན། འཚོ་བའི་མྱོང་ཚོར་མི་འདྲ་བ་ཉམས་སུ་མྱོང་རྒྱུ་ནི་ཧ་ཅང་གལ་ཆེན་པོ་རེད། ཐ་ན་བཙོན་ཁང་དུའང་སྡོད་དགོས་ཞེས་བཤད། བཙོན་དུ་འགྲོ་མཁན་ནི་མི་ནག་ཅན་ཤ་སྟག་ཡིན་འདོད་ཡོད་པའི་ངས། རང་གིས་ཚེ་འདིར་ཁྲིམས་འགལ་གྱི་ཉེས་པ་བཟོ་མི་སྲིད་པའི་གདེང་ཚོད་དཔང་བཅོལ་གྱིས་ཁོ་རང་ལ། ང་ནི་བཙོན་ལ་འདུག་པའི་གོ་སྐབས་ཡོད་མི་སྲིད་པས། སྐྱེ་བ་འདིར་བཙོན་ཁང་གི་ཉམས་མྱོང་དེ་ལོན་ཐབས་མེད་ཅེས་བཤད་པ་དེ་ཡིད་ལ་དྲན་ཡོང་། ཡིན་ནའང་ད་ལྟ་བསམ་ན། ནག་ཉེས་བཟོ་མི་སྲིད་པའི་མི་ལའང་ནག་མེད་ཉེས་འགེལ་བྱེད་སྲིད་པས་མི་ཚད་དོན་དེ་འདྲ་མངོན་སུམ་རང་གི་མགོ་ལའང་ཡོང་། ཞེས་མགོ་བོ་སྒུར་ཏེ་རང་གི་བརྒྱབ་ལ་གྱོན་པའི་བཙོན་ཆས་སེར་པོ་དེར་ཡང་གཅིག་ལྟ་སྐབས་སླར་ཡང་འདི་རྨི་ལམ་མིན་ནམ་སྙམ་པའི་དྲན་ཚུལ་ཞིག་སྐྱེས་ཡོང་།
ཕྱི་དྲོར་བུད་མེད་ཉེན་རྟོག་པ་དེ་ཡོང་ནས། ང་ལ་ཁ་ཏོག་དང་དངོས་པོ་རེ་གཉིས་ཉོས་པར་དངུལ་ཐོ་ལས་ཉོས་རིན་འཐེན་ནས་ཞིབ་རྩིས་བརྒྱབ་སྟེ་ཟིན་བྲིས་བཏབ། སྐབས་དེར་བཙོན་བདག་མས་ངའི་དངུལ་ཐོ་ལས་ཉོས་པའི་སྒོར་བརྒྱད་པོ་དེ་རྗེས་མ་ངས་ཅ་ལག་ཉོ་དུས་ཁོ་མོའི་དངུལ་ཐོ་ལས་ཉོས་ཆོག་ཟེར་ནས་ཁ་ཡག་བཤད། སྐབས་དེར་ད་དུང་བཙོན་བདག་མའི་བཀའ་བཞིན་བཀག་བསྐྱིལ་ཁང་ནས་མགྱོགས་ཐུག་སྒམ་གང་ལ་སྒོར་སུམ་ཅུ་དང་། གཙང་ཤོག་ལ་སྒོར་བཅུ། འབྲི་དེབ་དང་སྨྱུ་གུ་བཅས་ཉོས་པ་ཁྱེར་ཡོང་། མོས་ང་ལ་སྨྱུ་གུ་གཉིས་སྟེར་བ་མཐོང་ནས་རང་འཚམ་གྱིས་གཅིག་ཁྱེར་སོང་། ངས་ད་དུང་སྒྲོལ་མ་སྐྱིད་ལ་མགྱོགས་ཐུག་སྒམ་གང་དང་རས་ལྷམ་ཆ་གཅིག་ཉོས་པ་ཡིན། རྒྱུ་མཚན་མོ་རང་ལ་མགོ་ལོག་ན་ནང་མ་གླུ་གར་ཁང་ཞིག་ཡོད་པ་དེར་དགོང་མོར་མགྲོན་པོ་ཡོང་རྒྱུ་དུས་ཆད་བྱེད་དགོས་ཟེར་ནས་བསླུས་ཏེ་ལྐོག་འཛིན་བྱེད་དུས་མོས་ཁྱིམ་དུ་ལྭ་བ་ཞིག་འཁྲུད་བཞིན་བསྡད་ཡོད་པས། བོད་ཆས་སྟོད་ལྭ་རས་རྐྱང་ཞིག་དང་དོར་མ་ཞིག་ལས་ཅི་ཡང་གྱོན་མེད། ཏག་ཏག་དོར་མའི་བརླ་ཁུག་ཏུ་སྒོར་བརྒྱ་ལྷག་ཡོད་པ་བཀག་བསྐྱིལ་ཁང་གི་དངོས་ཞན་ཙག་ཙིག་དེ་དག་ཉོ་རུ་བཅུག་པའི་རིན་ལ་སྤྲད། མོ་ལྐོག་འཛིན་བྱས་ཏེ་ཟི་ལིང་དུ་ཁྲིད་ཡོང་དུས་རྐང་ལག་གཉིས་ལ་ལྕགས་སྒྲོག་བརྒྱབ་སྟེ་རླངས་འཁོར་ལས་འཕག་འགུལ་མ་ཐུབ་པས་ལུས་པོ་ན་བ་དང་གྱོན་པ་སྲབ་པས་གྲང་ནས་ཀྱང་འཁེངས་སོང་ཟེར། དེ་ལས་ཀྱང་སེམས་སྡུག་པ་ཞིག་ནི། མོ་རང་མགོ་ལོག་ནས་བཟུང་འཁྲིད་ཀྱིས་རླངས་འཁོར་ལས་དྲུད་ཡོང་སྐབས། ཉེན་རྟོག་པས་ཁྱོད་ཀྱི་སྐད་ངག་བདེ་བས་ང་ཚོར་གླུ་ལོངས་ཟེར་ནས་མི་སྤྱོད་ལས་འདས་པའི་བརྙས་བཅོས་བྱས་ནས་གླུ་ལེན་དུ་བཅུག་པ་དེའོ།། ཕིང་ཨན་བཀག་བསྐྱིལ་ཁང་དུ་སྐྱེལ་དུས། བདེ་སྲུང་ཉེན་རྟོག་པས་མོ་ལ་ཉལ་ཆས་ཆ་ཚང་ཞིག་དང་ལྭ་བར་ཚངས་ཅན་ཆ་ཚང་ཞིག་གཡར་པ་རེད། ང་ཕྱིར་ཁྱིམ་དུ་ལོག་རྗེས་མོའི་ཕ་ཡུལ་གཅིག་པའི་མི་ཁ་ཤས་དང་ཕྲད་ཅིང་། མོའི་སྙིང་སྟོབས་ལ་ཡང་ཡང་རྗེས་སུ་ཡི་རང་བྱས་པ་ཡིན། ཕྱིས་སུ་ཁོ་མོའི་ཁྱིམ་མིས་ཀྱང་མོ་རང་བཀག་བསྐྱིལ་བྱེད་སའི་ས་གནས་ཙམ་ཤེས་བྱུང་། ཁྱིམ་མི་དང་གྲོགས་པོ་ཁོ་མོར་ལྟ་རུ་སོང་ཡང་བཀག་བསྐྱིལ་ཁང་གིས་འཕྲད་དུ་མ་བཅུག ཁོ་ཚོས་ཁོ་མོར་དངུལ་དྲུག་བརྒྱ་ཙམ་བཞག་པ་དེ་བཀག་བསྐྱིལ་ཁང་གིས་མོ་རང་ལ་གླེང་ཙམ་ཡང་བྱས་མ་སོང་། ཁྱིམ་མིས་བསྐྱལ་པའི་དངོས་པོ་དག་མོ་རང་ཟླ་གཅིག་ལྷག་གི་རྗེས་སུ་བཀག་བསྐྱིལ་ཁང་དེ་དང་ཁ་བྲལ་སྐབས་ད་གཟོད་ཕྱིར་སྤྲད་སོང་ཟེར།
བཙོན་ཤག་ཏུ་སྒོར་མོ་ཏོག་ཙམ་མེད་ཚེ་གཞན་གྱིས་ཐུབ་ཚོད་བྱེད་ལ། སྒོར་མོ་མང་པོ་ཡོད་ཚེ་ཁོ་ཚོས་ལྐོག་ནས་ཟོས་འགྲོ། སྒྲོལ་མ་སྐྱིད་ལ་ཉོས་པའི་ཅ་ལག་དག་ཁྱེར་ཡོང་དུས“བཙོན་མ་རང་དབང་ཅན”ཞིག་གིས་ང་ལ་ཡང་བསྐྱར་སྒོར་བཅུའི་གཙང་ཤོག་བྱིན། ཁོ་པས་ཟེར་ན། གཙང་ཤོག་འཚོང་དུས་མཉམ་མ་བཞག་པར་ངའི་དངུལ་ཐོ་ལས་སྒོར་བཅུ་འཐེན་ཚར་བས་ཕྱིར་ཟློག་དཀའ་ཟེར། སྐབས་དེར་ང་འཚིག་པ་གཏིང་ནས་ཟོས་ཏེ། གཞན་གྱི་སྒོར་མོ་གང་འདོད་དུ་འཐེན་ན་ངོ་མི་ཚའམ། ད་ངའི་དངུལ་ཐོ་ལས་སྒོར་ཉེར་བརྒྱད་ལས་མེད་ཅེས་ཁོང་ཁྲོ་ལངས་པ་ན། བཙོན་བདག་མ་བར་ལ་བུད་དེ། ཆོག་གི ཁྱོད་ས་འདིར་སླེབས་ཚར་བས་ལས་སླ་མོས་ཕྱིར་གཏོང་གི་མ་རེད། ཕྱིན་ཆད་གཙང་ཤོག་དང་མགྱོགས་ཐུག་གང་ཡང་མི་ཉོ་བར་བཀོལ་རྐྱང་བྱས་ཆོག་ཅེས་བཤད། ཁོ་མོ་བཙོན་ཤག་དེར་ཟླ་བཅུ་ཙམ་ལ་བསྡད་ཕྱིར། འགྲོ་ལུགས་ཤེས་པས་མོའི་སྐད་ཆ་དེར་བདེན་ཞད་ཡོད་ལས་ཆེ་སྙམ། ཡིན་ནའང་ང་ལ་རྟག་ཏུ་ཁྱིམ་ལ་ལོག་ཐུབ་པའི་ཚོར་ཤེས་ཤིག་སྐྱེས་བཞིན་འདུག དེའི་སྟེང་ཁེ་དགུང་མོར། ང་ཕ་ཡུལ་དུ་ལོག་ནས་ངའི་ཕ་རྒན་དང་ཤ་ཉེ་སྤུན་མཆེད་རྣམས་ཀྱིས་སྤྲོ་བསུ་བྱེད་པའི་རྨི་ལམ་ཞིག་ཀྱང་རྨིས་བྱུང་། དེ་ཡང་བཀག་བསྐྱིལ་བྱས་རིང་ལ། ངས་རྨིས་པའི་རྨི་ལམ་གཅིག་པུ་ཡིན་བཟོ་འདུག མཚམས་རེར་ངའི་རྨི་ལམ་ཧ་ཅང་ཁེད། དཔེར་ན། ང་འཛིན་བཟུང་མ་བྱས་སྔོན་ལ་རྨིས་པའི་རྨི་ལམ་གདུག་པོ་དེ་ལྟ་བུ།
བཙོན་བདག་མ་དེ་མི་ཁྲེལ་མེད་ངོ་ཚ་བྲལ་བ་ཞིག་འདུག ང་ལ་གཙང་ཤོག་ལྷག་མ་ཉོ་རུ་བཅུག་པའི་དོན་དེ་ཡང་ཁོ་མོའི་གཡོ་འཕྲུལ་ཡིན་པར་གདོན་མི་ཟ། དེ་རིང་ངས་བཀག་བསྐྱིལ་གཞུང་ལས་ཁང་དུ་ཁོ་ཚོར་སྲན་མ་དང་རྒུན་འབྲུམ་སྐམ་པོ། ཀུབ་འབྲུ་སོགས་ཉོས་ནས་མགྲོན་གཏོང་སྐབས། ཁ་ཏོག་འཕྲོ་མ་རྣམས་ལ་མོས་བདག་པོ་བརྒྱབ་རྗེས། ང་ཚོར་མི་སྟེར་བར་མོ་རང་ལ་མི་གསོད་ཉེས་ཅན་གྱི་དགའ་གྲོགས་ཤིག་ཡོད་ལ་དུམ་བུ་དེར་བྱིན། ཁ་སང་བོད་མིའི་བཙོན་མ་ངོ་མི་ཤེས་པ་ཞིག་གིས་སྐྱེས་པའི“བཙོན་མ་རང་དབང་ཅན”ཞིག་ལ་སྐད་བཏང་ནས། ཚེ་རིང་སྒྲོལ་མར་ཟ་རྒྱུ་གང་མཁོ་འདྲི་དུས་བཙོན་བདག་མས་ཚེ་རིང་སྒྲོལ་མར་ཤ་དགོས་ཞེས་ཤོད་ཟེར་ཡང་མོས་མ་བཤད་པས། མོ་རང་རང་གིས་ཤ་དགོས་ཞེས་ཚེ་རིང་སྒྲོལ་མའི་ཚབ་ཏུ་བཤད། ཕག་རྩིབ་ཤ་ལེབ་འགའ་བསྐུར་ཡོང་བ་ཚེ་རིང་སྒྲོལ་མར་ཤ་རྡོག་སོར་མོ་དོ་ཙམ་དང་ང་ཚོར་དེ་ལས་ཀྱང་ཆུང་བ་རེ་བྱིན་རྗེས་ལྷག་འཕྲོས་ལའང་མོས་བདག་པོ་བརྒྱབ། བཙོན་བདག་མ་དེར་བཙོན་གྲོགས་རྣམས་འཚིག་པ་ཟ་ཡི་ཡོད་ནའང་། སྐད་ཆ་བཤད་ཐུབ་མཁན་སུ་ཡང་མེད། ཁོ་མོ་ནི་ལོ་བཅོ་བརྒྱད་སྟེང་རྒན་མོ་ཞིག་གིས་མགོ་གཡོགས་ཏེ་གཞན་ལ་བཙོངས་རྗེས། ལམ་ཀྱོག་མང་པོ་ཞིག་བརྒྱུད་མྱོང་ཚོད་རེད། དེ་རྗེས་མོ་རང་མི་གཞན་ལ་གཉེན་སྒྲིག་གི་མགོ་སྐོར་གཏོང་བའི་ཚོགས་པ་ཞིག་ནང་ཞུགས་ཏེ། ཁྱིམ་ཚང་བདུན་བརྒྱད་ཙམ་ལ་མགོ་སྐོར་བཏང་ནས་སྒོར་མོ་མང་པོ་བླངས་པ་རེད་ཟེར། མོའི་ཉིན་ཐོ་ལ་བལྟས་མྱོང་བའི་བཙོན་གྲོགས་ཚོས་བཤད་ན། ཁོ་མོའི་ལོ་རྒྱུས་དང་མྱོང་རིམ་ལ་བལྟ་དུས། ལག་ཏུ་མིག་ཆུ་འབྱིད་བྱེད་ཅིག་གཟུང་རྒྱུ་བརྗེད་མི་ཉན་ཟེར། ཁོ་མོས་བཙོན་དུ་སྡོད་རིང་གི་ལོ་བདུན་ནང་། རང་གི་བྱུང་བ་འབྲི་རྒྱུའི་སེམས་ཐག་བཅད་འདུག དེ་ནི་ཡིད་སྐྱོ་བའི་གཏམ་རྒྱུད་ཅིག་ཡིན་ངེས་ཤིང་། དེ་ལས་རྒྱ་མིའི་གྲོང་གསེབ་བུད་མེད་ཀྱི་ཡ་ང་བའི་གནས་སྟངས་སྐོར་ཞིག་མཐོང་ཐུབ་ངེས་རེད།
མཚམས་ཤིག་ལ“བཙོན་མ་རང་དབང་ཅན”ཞིག་ཡོང་ནས་ང་ཁོ་ཚོའི་བཙོན་ཤག་ཏུ་ཁྲིད་དེ། ཤོག་བུ་ཞིག་གི་སྟེང་ལ་ལག་ཐེལ་དང་མཛུབ་ཐེལ་རྒྱག་ཏུ་བཅུག ཁོས་ལག་ཐེལ་བརྒྱབ་པ་མི་གསལ་བར་ཁ་གཡར་ནས་ངའི་ལག་པའི་སྟེང་ལ་ཁོའི་ལག་པ་བཞག་སྟེ་གནོན་ཞོར། ཁྱོད་ཀྱི་ལག་པ་འཇམ་པ་ལ་ཟེར། ཁོ་གཉིས་ཀྱིས་ད་དུང་ང་ལ་འཕྲུལ་བཤད་བྱས། གནས་བབ་དེ་འདྲའི་འོག་ཁོ་ཚོར་འཕྲུལ་བཤད་ཀྱི་སྤྲོ་སེམས་ཡོད་པར་ང་རང་ཡ་མཚར། སྐྱེས་པ་རྣམས་འཕྲུལ་བཤད་ལ་དགའ་བ་དེ་ལས་ཀྱང་ཤེས་ཐུབ། གཞན་དེས་ཁྱོད་བརྙན་འཕྲིན་ལས་ཁུངས་ནས་རེད་ཟེར། འདི་ལ་ཇི་ལྟར་ཡོང་བ་ཡིན་ཞེས་དྲིས། ངས་ཁོ་ཚོས་ང་ལ་ནག་མེད་ཉེས་འགེལ་བྱས་པ་རེད་ཅེས་བཤད། འགྲོ་ལུགས་དེ་བསྒྲུབས་ཚར་རྗེས་ང་ཕྱིར་བཙོན་ཤག་ཏུ་བཅུག ངས་བཙོན་གྲོགས་ཚོར་ང་ལ་ལག་ཐེལ་རྒྱག་ཏུ་བཅུག་སོང་ཞེས་བཤད་པར། ཁོ་མོ་ཚོས་ཀྱང་འགྲོ་ལུགས་དེ་བསྒྲུབས་ཚར་པ་ཡིན་ལ། ད་དུང་མཛུ་གུ་ནས་ཁྲག་ཀྱང་ལེན་དགོས་པ་རེད་ཟེར།
ཉི་མ་སྔ་མོ་ནས་ནུབ་ཚར། ནུབ་འཚལ་འཐུངས་རྗེས། ཚང་མ་ཉལ་ཁྲིའི་སྟེང་གཡས་ཉལ་གཡོན་ཉལ་གྱིས་རང་མོས་སུ་ཁ་བརྡ་བྱེད་པ་དང་ཡི་གེ་འབྲི་སྦྱོང་སོགས་བྱེད་ཀྱི་འདུག ང་ཡང་ཁ་མ་གྲགས་པར་དེ་རུ་བསྡད་པ་ཡིན། མཚམས་ཤིག་ལ་མི་ཞིག་གིས་ངའི་མིང་ནས་འབོད་པའི་སྒྲ་ཙམ་ཐོས། སེམས་སུ་དངོས་པོ་ཉོས་པའི་དོན་དེ་ཡིན་པར་འདོད། ཚང་མ་ཡར་ལངས་པ་དང་མཉམ་དུ་ང་རང་ལྕགས་སྒོ་ཁར་སོང་བ་ན། རུ་གཙོ་གཅིག་གིས། འཇམ་དབྱངས་སྐྱིད། དངོས་པོ་བསྡུ་གསོག་རྒྱོབ་ལ་གྲ་སྒྲིག་བྱོས་ཟེར། སྐད་ཆ་དེ་ཐོས་མ་ཐག ངའི་མགོ་ནང་སིང་སེ་སོང་སྟེ་མིག་ཁར་མེ་སྟག་ཆད། དེ་ནས་ཁད་ཀྱིས་ང་གློད་བཀྲོལ་གཏོང་བ་ཨེ་ཡིན་ནམ་སྙམ་བཞིན་ཡིད་སོམ་ཉིར་ཚུད། བཙོན་གྲོགས་རྣམས་ཀྱིས་ཟི་ཟི་ལོང་ལོང་ཁྲོད་སྐད་ཅིག་མར་ངའི་དངོས་པོ་ཕྲན་ཚེགས་དེ་བསྡུ་གསོག་བརྒྱབ་ཚར། ཁོ་མོ་ཚོས་ད་ཕལ་ཆེར་ཁྱོད་གློད་བཀྲོལ་གཏོང་གི་རེད། དངོས་པོ་གཞན་བརྗེད་མེད་དམ་ཞེས་དྲིས། ངའི་སེམས་པ་འཚུབ་དྲགས་ནས་ཡིད་ལ་ཅི་ཡང་མ་དྲན་ཞིང་ལག་ཏུ་ཅི་ཡང་མ་ཡོང་བར་ཏོག་ཙམ་སྡོད་སྐབས། མི་ཞིག་གིས་མཛོད་ཁང་ལས་ཁྱེར་ཡོང་བའི་སྨད་གཡོགས་དམར་ནག་དང་ལྷམ་མགོ་ཁོ་ཧྥེ་མདོག་ཅན་དེ་གཉིས་ང་ལ་སྤྲད། ཡང་ཡིད་ལ་ཁོ་ཚོས་ང་བཀག་བསྐྱིལ་ཁང་གཞན་ཞིག་ཏུ་འཁྲིད་པ་ཨེ་ཡིན་ནམ་སྙམ་ཞོར། ངས་སྟོད་ལྭ་དམར་ཁྲ་བར་ཚངས་ཅན་དེའི་སྟེང་གི་བཙོན་ལྭ་སེར་པོ་དེ་དང་སྒྲོལ་མ་སྐྱིད་ལས་གཡར་བའི་དོར་མ་སྐྱ་མདོག་དེ་གཉིས་ཕུད་རྗེས་རང་གི་སྨད་གཡོགས་སླར་གྱོན་པ་ཡིན། ཁྱིམ་དུ་ལོག་ཐུབ་ངེས་སྙམ་པའི་ཚོར་སྣང་དེ་སྔར་བཞིན་སེམས་ཁོང་ན་ཡལ་མེད། ཡིན་ནའང་ཁོ་ཚོས་ང་ལ་བཀལ་བའི་ནག་ཉེས་འཇིགས་ཆེན་དེ་དང་རྨི་ལམ་ཐན་ལྟས་དེ་ཡིད་ལ་དྲན་དུས། རང་སེམས་དྲོན་མོའི་རེ་སྣང་སྟེང་ཆུ་འཁྱག་མི་ལྡུག་ཀ་མེད་བྱུང་།
སྐབས་དེར་བུད་མེད་ཉེན་རྟོག་པ་དེ་ཡོང་ནས་ང་ལ་ལུས་བཤེར་བྱས་པ་ན། ངས་ང་ས་གཞན་དུ་འཁྲིད་པར་དོགས་ནས་དྲིས་པ་ཡིན། མོས་འདི་ནི་བཀག་བསྐྱིལ་ཁང་གི་འགྲོ་ལུགས་ཡིན་པ་ལས། ས་གཞན་དུ་འཁྲིད་པའི་ངེས་པ་མེད་ཅེས་བཤད། དེ་མ་ཐག་ངའི་དངུལ་ཐོ་ལས་ད་དུང་སྒོར་ཉེར་བརྒྱད་ཡོད་པ་ཡིད་ལ་དྲན་ནས་སྒྲོལ་མ་སྐྱིད་ལ་བཞག་པ་ཡིན། ཕྱིས་སུ་བཀག་བསྐྱིལ་ཁང་གིས་བཙོན་མ་ཕན་ཚུན་བར་སྒོར་མོ་བསྐོར་མི་ཆོག་པར་ཁ་གཡར་ནས་གཞུང་བཞེས་བྱས་ཚུལ་ཞིག་ཐོས། ཡང་བཙོན་མོ་ཚོའི་རེ་བ་ལྟར་ང་འགྲོ་ཁར་ཁོ་ཚོར་བྲིས་པའི་ཁ་པར་ཨང་གྲངས་དེ་ལའང་བཙོན་བདག་མས་བདག་པོ་བརྒྱབ་པ་དང་། མི་ཞིག་གིས་ཨང་གྲངས་དེ་གར་སོང་དྲིས་པར། ཚེ་རིང་སྒྲོལ་མས་དྲང་མོར་བཤད་པ་ན། ཨེན་ཙམ་གྱིས་བཙོན་བདག་མས་བརྡུང་སོང་ཟེར།
འགྲོ་ཁ་ཏག་ཏག་ལ་ཚང་མས་ང་ལ་སྐེ་འཇུ་བྱས། ངས་ཆེད་དུ་སྤུན་མོ་གཉིས་ལ་བརྩེ་བའི་སྐེ་འཇུ་དྲོན་མོ་རེ་དང་ཁོ་མོ་གཉིས་ཀྱི་མཁུར་མགོ་ལ་འོ་རེ་བྱས་ཏེ། ང་གློད་བཀྲོལ་བཏང་བ་ཡིན་ན་ཁྱོད་གཉིས་ལ་བལྟ་རུ་ཡོང་ཞེས་ཁས་འཆེས། ང་ཚོ་མིག་ཆུའི་ཁྲོད་དེ་རུ་འཛོམས་ཤིང་། སླར་ཡང་མིག་ཆུའི་ཁྲོད་དེ་ལྟར་གྱེས།
ང་བུད་མེད་ཉེན་རྟོག་པ་དེས་ཁྲིད་དེ། བཀག་བསྐྱིལ་གཞུང་ལས་ཁང་གི་སྒོ་ཁར་སླེབས་སྐབས། སྐྱེས་པ“བཙོན་མ་རང་དབང་ཅན”ཞིག་གིས་མཛོད་ཁང་དུ་བཞག་པའི་དངོས་པོ་ཙག་ཙིག་དེ་བཟུང་ནས་སྒུག་འདུག བཀག་བསྐྱིལ་གཞུང་ལས་ཁང་གི་སྒོ་ཁ་རུ་ཡར་ཞུ་ཞེས་བོས་ཏེ་ནང་དུ་སོང་ནས་སེམས་རེ་དོགས་ཀྱིས་ཁེངས་བཞིན་ཅུང་མ་འགོར་བར་འགྲོ་ལུགས་བསྒྲུབས་ཚར། ངས་ཡང་བསྐྱར་རུ་གཙོ་ལ་ང་གློད་བཀྲོལ་གཏོང་བ་ཡིན་ན། བཀག་བསྐྱིལ་ཁང་དུ་ཉོས་པའི་དངོས་པོ་དེ་དག་སྤུན་མོ་གཉིས་ལ་འཇོག་རྩིས་ཡོད། ང་བཀག་བསྐྱིལ་ཁང་གཞན་ཞིག་ཏུ་འཁྲིད་རྒྱུ་ཡིན་ཚེ། ད་ལྟ་ངའི་ལུས་ན་སྒོར་སྐར་གང་ཡང་མེད་པས་དངོས་པོ་དེ་དག་འཁྱེར་རྒྱུ་ཡིན་ཞེས་པ་ན། ང་ཚོས་ཐེངས་འགར་དྲིས་ཀྱང་ཁྱོད་ཀྱི་ཉེས་དོན་ཐག་གཅོད་ལས་ཁུངས་ཀྱིས་བཤད་མ་སོང་ཟེར།
གང་ལྟར་ཁོ་ཚོ་གློ་བུར་དུ་ཡོང་བའི་རྒྱུ་མཚན་གང་ཡིན་ངས་ཆ་མ་འཚལ། ཁེ་དགོང་མོར་ང་འདི་རུ་བསྐྱུར་ཏེ་འགྲོ་ཁར་གཟའ་ཟླ་བར་ཡོང་ངེས་ཡིན་ཞེས་བཤད་པ་ཐོས་ཀྱང་། དེ་རིང་ད་དུང་གཟའ་ཉི་མ་རེད། དེ་ལྟར་བསམ་སྐབས། གློ་བུར་དུ་ཁྲིད་རྗེས་ཕྱིར་ཡོང་མེད་པའི་གློག་བརྙན་ཞིག་ཀྱང་ཀླད་པའི་ནང་འཁོར་ཡོང་། འཇིགས་སྣང་དེ་རྦ་རླབས་བཞིན་གཅིག་རྗེས་གཅིག་གིས་དེད་ཡོང་། དེ་མ་ཐག་རུ་གཙོ་གཉིས་ཀྱིས་ང་ཁྲིད་དེ་བཀག་བསྐྱིལ་ཁང་གི་སྒོ་ཆེན་ཕྱོགས་སུ་སོང་། ངས་རུ་གཙོ་ཞིག་ལ་ང་སྤུན་མོ་གཉིས་ལ་ལྟ་རུ་ཡོང་ན་ཆོག་མིན་དྲིས། ཁོས་སྒོ་ཆེན་འདི་ལས་ཕར་སོང་རྗེས་ཕྱིར་ནང་དུ་ཡོང་ཆོག་གི་མ་རེད་ཟེར། སྒོ་ཆེན་ཁར་སླེབས་པ་ན། འགྲོ་ལུགས་བསྒྲུབས་ཚར་རྗེས་ཤོག་ལྷེ་གཅིག་ང་ལ་བྱིན་འདུག་ཅིང་ཅིག་ཤོས་དེ་རུ་གཙོ་གཅིག་གིས་བར་སྣང་ན་དཔྱངས་པའི་ཐི་གུར་བཏགས་རྗེས་སྒོ་སྟེང་གི་ཉེན་རྟོག་པས་ཡར་འཐེན་སོང་། དེ་ནས་རུ་གཙོ་དེས“ཡར་ཞུ་པན་ཀྲང་། ང་སྒོར་འགྲོ་རུ་ཆུགས”ཞེས་ཤོད་ཟེར་བ་བཞིན་ངས་སྒོ་སྟེང་གི་ཁང་ཆུང་ནང་གི་ཉེན་རྟོག་པ་དེར་བལྟས་ནས་དེ་ལྟར་བཤད་པ་ན། བཀག་བསྐྱིལ་ཁང་གི་ལྕགས་ནག་གི་སྒོ་ཆེན་དེ་གཞི་ནས་དལ་གྱིས་ཕྱེ་སོང་།
དེ་སྔོན་ངས་ང་ལས་སླ་མོས་ལྕགས་སྒོ་དེ་ལས་ཐར་ཐུབ་འདོད་མེད། མིག་མདུན་གྱི་ང་འཁྲིད་མཁན་ཚོ་སུ་ཡིན་ལ་རིག་པ་བསྒྲིམས་དྲགས་པ་ཡིན་ནམ། ཡ་མཚར་བ་ཞིག་ལ་ང་ལྕགས་སྒོ་དེ་ལས་ཕྱིར་ཐོན་པའི་ཚོར་པ་གཏན་ནས་དྲན་རྒྱུ་མི་འདུག སྐབས་དེར་ས་རུབ་ནས་གསལ་པོར་མི་མཐོང་ཡང་། སྒོ་ཁ་ན་རླངས་འཁོར་ཆུང་ཆུང་ཞིག་བསྡད་འདུག་པ་དེའི་གམ་དུ་རུས་ཀྲང་ཅན་དང་ཝང་ཅན། བུ་མོ་ཉེན་རྟོག་པ་དེ་བཅས་འདུག་པ་གསལ་ལེར་མཐོང་། ཁོ་ཚོས་བཀག་བསྐྱིལ་ཁང་གི་རུ་གཙོ་གཉིས་ལ་ཁ་བརྡ་ཚིག་གཅིག་གཉིས་ཙམ་བྱས་རྗེས་ལམ་དུ་ཆས། རླངས་འཁོར་གཏོང་མཁན་རུས་ཀྲང་ཅན་རེད། ས་དེ་དང་ཁ་གྱེས་ཁར་ངས་རླངས་འཁོར་སྒེའུ་ཁུང་ལས་རུ་གཙོ་གཉིས་ལ་ལག་བརྡ་བཏང་ཡང་ཁོ་ཚོས་མཐོང་གི་མེད་པ་འདྲ།
དགོང་མོ་དེར་ངའི་ངོ་གདོང་མ་བཏུམས། ངས་ཁོ་ཚོའི་རྣམ་འགྱུར་དང་གཤིས་ཀ་ལ་འགྱུར་བ་བྱུང་འདུག་པ་ཚོར། དེ་ནི་ངའི་ཉེས་པ་ཇེ་ཡང་དུ་སོང་བའི་མཚོན་རྟགས་དང་། ང་གློད་བཀྲོལ་གཏོང་འཆར་ཡིན་བཟོ་འདུག་ནའང་། ང་འགྱུར་བ་དེར་ཧ་ཅང་གོམས་དཀའ། ཁོ་ཚོའི་ཕྱི་པགས་དེའི་རྒྱབ་ན་ངོ་གདོང་གཞན་ཞིག་ཡིབས་ཡོད་པ་དེ་ངའི་སེམས་སུ་གསལ་པོར་ཡོད། ངའི་ཡ་ཆུང་ཧྲིལ་པོར་དྲི་བས་བཀང་ནས་བརྟས་སུ་བཅུག་ནའང་ངག་བསྡམས་ཏེ་ཁོ་ཚོར་སྐད་ཆ་ཚིག་གཅིག་མ་དྲིས། དྲིས་ཀྱང་བཤད་མི་དཔེ། སྙིང་ཚིམ་ཞིག་རིན་གྱིས་ཉོས་ཏེ་རེ་ཐག་རྩ་ནས་གཅོད་པ་ལས། མག་མོག་གི་རེ་དོགས་དྲོན་མོ་དེ་རུམ་ནས་ཏོག་ཙམ་བསྡད་ཀྱང་སེམས་པ་དྲོ།
རླངས་འཁོར་ཡམ་ཡོམ་གྱིས་སྐྱོད་བཞིན་ཞིང་གྲོང་གི་ས་ལམ་ནས་གྲོང་རྡལ་དུ་སླེབས། སྒེའུ་ཁུང་ལས་ཚོན་མདངས་རྣམ་པར་བཀྲ་བའི་ཕྱི་རོལ་གྱི་འཇིག་རྟེན་དེ་མཐོང་སྐབས། ངའི་ཡིད་སེམས་བརྗོད་དཀའ་བའི་དགའ་སྣང་གིས་མྱོས་ཏེ་བཟོད་གླགས་མེད་པར་གྱུར། མཁའ་དབྱིངས་དང་ཁང་ཁྱིམ། གློག་སྒྲོན་དང་མི་ཚོགས། གཞུང་ལམ་དང་རླངས་འཁོར། ང་ནི་སྔར་མེད་ཀྱི་ཞིང་ཁམས་ཤིག་ཏུ་སླེབས་པའི་སྣང་བ་སྐྱེས། ཚོར་པ་དེ་སྦྲང་ཆར་བསིལ་མ་བཞིན་ངའི་སེམས་སིམ་སིམ་དུ་བཏང་།
བཞི་མདོ་ཞིག་ལ་འབྱོར་པ་ན། ཀྲང་གིས་ཨེན་ཙམ་གྱིས་ཁ་ཕྱོགས་ནོར་སོང་ཞེས་རླངས་འཁོར་བསྐོར་རྒྱག་གཅིག་བྱས་པ་ན། ང་ལྷང་སེ་བཏང་སྟེ་འཆར་ཡན་གྱི་ཀློང་ལས་ཕྱིར་དྲུད་དེ་དྲན་པ་སླར་བསྡུ་རུ་བཅུག དེ་མ་ཐག་སེམས་སུ་ཁོ་པས་ང་ལ་གདུག་རྩུབ་ཀྱིས་འདྲི་གཅོད་བྱས་པ་དག་ཡིད་ལ་ཝལ་ཝལ་འཁོར། གང་ལྟར་དགོང་མོ་དེར་ཁོ་ཚོ་ཚང་མ་གཤིས་འཇམ་རང་དུ་གྱུར་འདུག མྱུར་ལམ་དུ་ཞུགས་ནས་ཟི་ལིང་དང་བར་ཐག་ཇེ་ཉེ་རུ་སོང་བ་དང་བསྟུན། ངའི་སེམས་པའང་ཁྱིམ་མི་དང་བར་ཐག་ཇེ་ཉེ་ནས་ཇེ་ཉེར་གྱུར་ཏེ། ཁྱོ་ག་དང་བུ་མོ། ཚ་མོ་བཅས་དང་དགའ་འཛོམས་ཀྱི་གཟུགས་རིས་གློག་བརྙན་བཞིན་མིག་ལམ་དུ་འཚང་ཡོང་། ངས་འཕྲལ་དུ་བསམ་ཚུལ་དེ་བཙན་གྱིས་བཟློགས་པ་ཡིན། འཁྲེང་དྲགས་ཏེ་རེ་ཐག་ཆད་ན་བཟོད་གླགས་བྲལ་བ་ཞིག་ཡིན་སྲིད་པས། རེ་དོགས་དང་སྐྲག་འཇིགས་ཁྲོད་ཟི་ལིང་དུ་འབྱོར། སེམས་པ་འཕྱོ་བཞིན་རླངས་འཁོར་དེ་རང་ཁྱིམ་གྱི་ཕྱོགས་སུ་ཁ་ལོ་བསྒྱུར་མིན་ལ་མཉམ་འཇོག་གཟབ་ནན་བྱས། མཚམས་ཤིག་རླངས་འཁོར་ལམ་བུ་སྐོར་ཀྱོག་ཅིག་བརྒྱུད་དེ་སོང་། རུས་ཀྲང་ཅན་ལ་ཁ་པར་ཞིག་འབྱོར། ཁོས་ང་ཚོས་ཁ་ལག་མཉམ་དུ་ཟ་ཞེས་བཤད། ངས་ང་ཡང་མགྲོན་ཁང་ཞིག་ཏུ་ཁྲིད་དེ་མི་གཞན་པས་འདྲི་གཅོད་བྱེད་པ་ཨེ་ཡིན་ནམ་སྙམ་ཞིང་སྐྲག ཉེན་རྟོག་པ་གསར་པ་དང་བུད་མེད་ཉེན་རྟོག་པས་འདྲི་གཅོད་བྱེད་པར་ང་དེ་བས་ཀྱང་སྐྲག དེ་ནི་སྔ་མའི་རིག་ལམ་ལ་ཆ་རྒྱུས་མེད་པ་དང་། ཕྱི་མའི་ཚོར་པ་རྣོ་ཞིང་རིག་ལམ་ཕྲ་བས་ཡིན། འདྲ་མིན་སྣ་ཚོགས་དྲན་ནས་རྟབ་རྟབ་པོར་གྱུར། ཀྲང་ལ་སླར་ཡང་ཁ་པར་ཞིག་འབྱོར། ཁོས་ང་སྔོན་མ་སྡོད་ས་དེར་འགྲོ་ཡི་ཡོད་ཅེས་བཤད་མ་ཐག ངས་ང་ཉེན་རྟོག་སློབ་གྲྭ་དེར་འཁྲིད་བཞིན་པ་གཞི་ནས་ཤེས། ཁོས་ཁ་པར་གཏོང་ས་དེ་སུ་ཡིན་ནམ། ས་དེར་སོང་ནས་ང་ཁྱིམ་མི་ལ་རྩིས་སྤྲོད་པ་ཨེ་ཡིན་ནམ། དཔེ་མི་སྲིད། དེ་འདྲའི་གུ་ཡངས་སླ་མོ་ཡོང་མི་སྲིད། ཕལ་ཆེར་ཁོ་ཚོ་ཉི་མ་གཉིས་ཙམ་ལ་ངལ་གསོས་རྗེས་ཡང་བསྐྱར་ང་ལ་འདྲི་གཅོད་བྱེད་ལས་རེད། དོ་དགོང་ཏག་ཏག་གཟའ་ཉི་མ་རེད། དྲན་ཚུལ་རྙོག་དྲ་དེས་ངའི་སེམས་སྐྱ་མོ་ཐང་ལ་ལྷུང་ནས་སྒོ་ར་དེར་སླེབས་པའང་ཚོར་མ་སོང།
ཐེངས་སྔོན་མའི་ཁང་པ་དེའི་ནང་བཏང་རྗེས། བུ་མོ་དེ་དང་ངེད་གཉིས་ལ་ཅུང་ཙམ་སྒུག་སྡོད་ཟེར་ནས་འདུག་བཅུག དེ་རུ་ཁྱིམ་མི་དང་ངོ་ཤེས་སུ་ཡང་མི་མཆིས། ངས་ཞིབ་མོར་བལྟས་པ་ན། ཁོ་ཚོའི་ཁ་ངོ་བཀྲུ་ཆས་ད་དུང་བཞག་འདུག བུ་མོ་དེས་འགྱིག་ཟོམ་ལས་ཆུ་ཞིག་བླངས་ནས་གློག་དེམ་ནང་སྐོལ་མགོ་བརྩམས། བཟོ་ལྟ་དེ་མཐོང་མ་ཐག ངའི་ཡ་ཆུང་ཁོག་པ་སླར་ཡང་སྨུག་སྤྲིན་འཐིབ་སྟེ་ན་ཟུག་སྐྱེས་ཡོང་། དེ་ནི་ཉིན་བཅུ་གསུམ་གྱི་རིང་ལ། ཁོ་མོ་ཚོས་ག་དུས་འཐུང་ཆུ་ལེན་མཚམས་དང་ཆུ་ཁོལ་བསྐོལ་མཚམས་འཇོག་པར་ངས་རེ་སྒུག་བྱས་དྲགས་པས་ཡིན་ལས་ཆེ། ངས་དེ་བཞིན་ཉི་མ་རེ་རེར་རྟ་བདུན་དབང་པོ་ཤར་རི་རྩེ་ནས་འཕགས་ཏེ་ནུབ་རིའི་རྒྱབ་ཏུ་ཡིབ་པའི་བར་ཁོ་ཚོའི་བྱ་སྤྱོད་དང་ཉམས་འགྱུར། ཚིག་ངོས་དང་ཚིག་ཤུགས་ཀྱི་སྐད་ཆ་ལ་མཉམ་འཇོག་གིས་དུས་ཚོད་འདའ་བར་བྱས་པ་ཡིན། དེ་ནི་སྐབས་དེའི་ངའི་འཚོ་བའི་གྲུབ་ཆ་གཙོ་བོ་རུ་གྱུར་ཡོད།
སེམས་སུ་ནམ་རྒྱུན་ཡིན་ན་ང་སྲུང་མཁན་མི་གཅིག་ཡིན་མི་སྲིད་ཅེས། ཉལ་ཁང་དེར་བུད་མེད་ཉེན་རྟོག་པ་གཞན་ཡོང་མིན་ལ་ལྟ་རྟོག་ནན་མོ་བྱས། གང་འཚམ་འགོར་ཡང་བུ་མོ་དེར་རོགས་པ་གཞན་ཡོང་མཁན་མ་བྱུང་བས་ངའི་སེམས་པ་སླར་ཡང་བདེ་ལ་ཅུང་ཟད་བབས།
སྐབས་ཤིག་ལ་ཉེན་རྟོག་པ་དེ་གཉིས་ཀྱིས་ང་བོས་པ་དང་ཁོ་ཚོའི་སྔོན་མའི་ཉལ་ཁང་དེ་ནང་སོང་། ང་སྔོན་ལྟར་འདྲི་གཅོད་རྐུབ་སྟེགས་སྟེང་བསྡད་དེ་ལྕགས་ལུང་རྒྱག་གྲབས་བྱས་པ་ན། དེ་ལྟར་བྱེད་མི་དགོས་པའི་རྣམ་འགྱུར་ཙམ་བསྟན། དེ་ལས་ངའི་དོན་དག་ཇེ་བཟང་དུ་འགྲོ་བཞིན་པ་ཚོར། སྐབས་དེར་ཉེན་རྟོག་པ་གཞན་འགའ་ཡང་སླེབས་བྱུང་། རུས་ཀྲང་ཅན་གྱིས་སྐད་ཆ་ཉམས་ཆེན་འགའ་བཤད་དེ་འགྲོ་ལུགས་སྒྲུབ་ཞོར། རྒྱ་མི་བརྙན་ཕབ་འཛིན་མཁན་དེར་བརྙན་ཕབ་བྱོས་ཤིག་ཟེར་ནས་ཡང་ཡང་བསྐུལ། བརྙན་ཕབ་དང་སྒྲ་ལེན་ཁྲོད་ཡང་བསྐྱར་དྲི་བ་སྔོན་མ་དག་བསྐྱར་ཟློས་བྱས་བྱས་མཐར། རུས་ཀྲང་ཅན་གྱིས། འཇམ་དབྱངས་སྐྱིད། ཁྱོད་ཀྱི་ཁྱོ་གས་ལས་ཁུངས་ལ་རེ་བ་ཞུས་ཏེ། ལས་ཁུངས་ཀྱིས་ཁྱོད་ལ་འགན་ལེན་བྱས་ནས་ཞུ་བ་ལེན་པར་བསྒུག་རྒྱུར ་མོས་མཐུན་བྱུང་་་་་་་་ སྐད་ཆ་དེ་ཐོས་མ་ཐག་ང་ནི་བོང་བུའི་མགོ་ལ་ལྕག་གིས་སྐུལ་པ་ལྟར་གྱུར་ནས་ཡུད་ཙམ་ཞིག་ལ་ཧད་དེ་བསྡད། རིམ་གྱིས་སེམས་སུ་དགའ་སྣང་དང་བྲེལ་འཚུབ་དུས་མཉམ་འཕྱུར་ཏེ་གནོན་མ་ཐུབ་པར་རྣ་བ་གཏད་དེ་ཉན་ཡང་སྐད་ཆ་རྗེས་མ་རྣམས་ཐོས་མ་བྱུང་། ངས་མུ་མཐུད་དུ་བཙན་གྱིས་ཉན་པ་ན། ཁོས་འགྲོ་ལུགས་བསྒྲུབས་རྗེས་ཁྱོད་ཁྱིམ་དུ་ལོག་སྟེ་སྔར་རྒྱུན་ལྟར་བྱ་བ་སྒྲུབས། ང་ཚོས་མུ་མཐུད་དུ་ལོ་གཅིག་ནང་ཁྱོད་ལ་ལྟ་རྟོག་བྱེད་ངེས་ཡིན། ལོ་དེའི་ནང་ཁྱོད་ནམ་བོས་ན་ནམ་སླེབས་དགོས། ང་ཚོའི་འཁྲོལ་ཆ་མེད་ན་ཟི་ལིང་དང་ཁ་འབྲལ་མི་ཆོག ཕྱིན་ཆད་མི་ལེགས་པའི་དོན་དག་གང་ཡང་བྱས་མི་ཆོག ཁྱོད་ཚང་གི་ཁྱིམ་ཚང་དམིགས་བསལ་ཞིག་མིན་ན། ཁྱོད་འདི་ལྟར་ལས་སླ་མོས་གློད་བཀྲོལ་གཏོང་གི་མ་རེད། ཁྱོད་ཀྱི་རྩིས་འཁོར་གཉིས་འདི་རུ་བཞག་ནས་ད་དུང་མུ་མཐུད་དུ་མྱུལ་བཤེར་བྱེད་དགོས་ཞེས་བཤད། ང་དགའ་དྲགས་ནས་ངའི་ཕྱི་བགྲོད་ལམ་ཡིག་སྟེར་མིན་གླེང་རྒྱུ་ཡང་རྦད་དེ་བརྗེད་སོང་། ང་གློད་བཀྲོལ་གཏོང་བའི་གཏམ་བཟང་རྣ་བའི་བདུད་རྩི་དེ་ཐོས་མ་ཐག སེམས་སུ་ཡུལ་ལ་སླེབས་པ་འཕྱིས་དྲགས་ན་བུ་མོ་གཉིད་ལོག་འགྲོ་འདོད་ནས་སེམས་འཚུབ་སྐྱེས་ཏེ་སྡོད་ལོང་མེད་པར་གྱུར། ངས་ང་ཉིན་ཉི་ཤུའི་རིང་ལ་འདུག་ཐུབ་སོང་བས་དུས་ཚོད་ཁ་ཤས་ལ་འདུག་མི་ཐུབ་རྒྱུ་ཅི་ཡོད་ཅེས་རང་སེམས་བཙན་གྱིས་མནན་ནའང་། སེམས་པ་དེ་རང་ལ་མི་དབང་བར་སྔར་བཞིན་བྲེལ་བ་ཚ་པོ་ལངས་ནས་སྡོད་ཐབས་བྲལ། རུས་ཀྲང་ཅན་ལ་ང་གློད་བཀྲོལ་གཏོང་བའི་གནས་ཚུལ་ཁྱོ་གས་ཤེས་མིན་དྲིས། ཁོ་ལ་དལ་བྲེལ་ཅི་ཡང་མེད་མདོག་གིས་སྐབས་སུ་བབས་ན་བཤད་ངེས་རེད་ཟེར་ནས་བཏང་སྙོམས་སུ་བཞག བདག་གི་སེམས་པར་འཕྲིན་བཟང་འདི་མྱུར་བ་མྱུར་དུ་ཁྱོ་གའི་རྣ་བར་སྒྲོན་ན་ཅི་མ་རུང་སྙམ།
དེ་རྗེས་རུས་ཝང་ཅན་གྱིས་འདྲི་གཅོད་བྱས་ཏེ་ཟིན་བྲིས་བཏབ། འདྲི་གཅོད་དེ་ཧ་ཅང་དལ་བས་ཆུ་ཚོད་གཉིས་གསུམ་ཙམ་འགོར་འགྱངས་བྱས། ནང་དོན་ཡོད་ཚད་ཕལ་ཆེར་བསྐྱར་ཟློས་རེད། དེ་ནི་ཁོ་ཚོའི་མཐའ་མཇུག་གི་འགྲོ་ལུགས་ཤིག་ཡིན་ཚོད་རེད། ཁོས་ཟིན་བྲིས་བཏབ་པ་རྣམས་ང་ལ་བྱིན་ནས་མིང་རྟགས་བཀོད་དེ་མཛུབ་ཐེལ་རྒྱོབ་ཟེར། ང་ཁྱིམ་དུ་ལོག་པར་བྲེལ་བ་ཚ་པོ་ལངས་ནས་ཟིན་བྲིས་དེར་ལྟ་ཙམ་ཡང་མ་བྱས་པར་མཛུབ་ཐེལ་བརྒྱབ་པ་ཡིན། དོན་དེས་ང་ལ་གནོད་འཚེ་འདྲ་སྐྱེལ་ཨེ་ཡོང་འདོད་ན་ད་ལྟ་ཡང་དོགས་སྐྲག་ཕྲན་བུ་ཙམ་སྐྱེས་ཡོང་། དེ་ནས་རུས་ཀྲང་ཅན་གྱིས་ང་ལ་ཁས་ལེན་ཡི་གེ་ཞིག་འབྲི་རུ་བཅུག ངས་དངོས་གནས་འབྲི་མ་ཤེས་པས། ཁོ་རང་གིས་བཤད་དེ་ངས་བྲིས་པ་ཡིན། ནང་དོན་ཕྱིན་ཆད་བོད་གཞུང་དང་འབྲེལ་བ་ཡོད་པའི་མི་ལ་འབྲེལ་འདྲིས་མི་བྱེད་པ་དང་། རྩ་འཛུགས་དེ་འདྲ་དང་ལས་ཀ་དེ་རིགས་ནང་མི་ཞུགས་པ། ཕྱི་རྒྱལ་གྱི་དྲ་ཚིགས་སུ་མི་འཇུག་པར་མ་ཟད། བོད་དང་འབྲེལ་ཡོད་ཀྱི་དཔེ་ཆ་དང་རྩོམ་ཡིག་གང་ཡང་ཕབ་ལེན་མི་བྱེད་པ། རྒྱལ་ཁབ་ལ་གནོད་པའི་གཏམ་མི་སྒྲོགས་པ། ད་དུང་ཕྱི་རྒྱལ་དུ་འཚོ་སྡོད་བྱས་ཡོད་པའི་བོད་པ་བཟང་ས་རྒྱན་ས་དང་འབྲེལ་འདྲིས་རྩ་གཅོད་དགོས་ཚུལ་སོགས་འབྲི་རུ་བཅུག ཡིན་ནའང་དོན་ཚན་ཐ་མ་དེར་ངས་ཁས་ལེན་མ་བྱས། རྒྱུ་མཚན་བོད་པ་རྣམས་གྲོགས་སུ་གྱུར་རྗེས་དོན་མེད་དུ་འབྲེལ་ཐག་བཅད་ན་རྒྱུན་ལྡན་མིན་ཞེས་གླེང་བས་དོན་དེ་ཁོ་པས་བཏང་སྙོམས་སུ་བཞག ཁོས་བཤད་པའི་ཉ་ཉོག་དེ་དག་བྲིས་ཚར་བ་ན། ཁས་ལེན་ཡི་གེ་དེར་བསྡོམས་པས་ཤོག་ལྷེ་གང་དང་ཕྱེད་ཙམ་ཡོད་འདུག དེའི་གཤམ་དུ་མིང་རྟགས་དང་ཟླ་ཚེས་བྲིས་རྗེས་མཛུབ་ཐེལ་བརྒྱབ། དེ་ནས་ཀྲང་གིས་ང་ལ་ཟི་ལིང་གྲོང་ཁྱེར་སྤྱི་བདེ་ཅུའུ་ཡིས་ཐམ་ག་དམར་པོ་བརྒྱབ་པའི་ཤོག་ལྷེ་ཞིག་བྱིན། དེ་ནི་འགན་ལེན་བྱས་ནས་ཞུ་བ་ལེན་པར་བསྒུག་རྒྱུར་ཞེས་པའི་དཔང་ཡིག་ཅིག་ཡིན་པ་རེད། ལས་ཀ་དེ་མཇུག་བསྒྲིལ་ཙམ་ལ་བརྙན་འཕྲིན་ལས་ཁུངས་ཀྱི་འགོ་གཙོ་གཞོན་པ་རྣ་བྷ་དང་རུས་ཝུ་ཅན་གྱི་ཏང་ཨུའི་ཧྲུའུ་ཅི་གཉིས་སླེབས་བྱུང་། འགྲོ་ལུགས་གང་ཞིག་ཐད་བརྙན་འཕྲིན་ལས་ཁུངས་ཀྱི་འགོ་གཙོ་དང་པོ་པའེ་ལ་ཁ་པར་བཏང་རྗེས་ལས་དེ་ཁག་པོའི་ངང་བསྒྲུབས་ཚར་ཙམ་བྱུང་། དེ་ལས་ཉེན་རྟོག་པས་ཁོ་གཉིས་ལ་ཐེག་དཀའ་བའི་འགན་ཞིག་དཀྲིས་ཡོད་པ་ཚོར། ང་ཚོ་ཉལ་ཁང་དེ་དང་ཁ་འབྲལ་སྐབས། ཀྲང་གིས་འགོ་གཙོ་གཉིས་ཀྱི་མདུན་དུ། ངས་བུད་མེད་ཅིག་ལ་འདི་འདྲའི་བསམ་བློ་ཡོད་མ་འདོད། ཁོ་མོའི་སྐད་ཆ་ཕྱིན་ཅི་ལོག་པ་ཤ་སྟག་རེད་ཟེར། སྐད་ཆ་ཐ་མ་དེར་འཚིག་པ་གཏིང་ནས་ཟོས་ཡོང་ནའང་བཟོད་བསྲན་གྱིས། དོན་དག་འདིར་ཁྱོད་ཚོས་རྩད་གཅོད་ཆུ་དྭངས་ཉ་གསལ་ཞིག་བྱེད་རྒྱུ་དེ་ངའི་རེ་བ་ཡིན་ཞེས་ནན་ཏན་དུ་བརྣན་ཏེ་བཤད། སྐབས་དེ་ནི2008ལོའི་ཟླ4པའི་ཚེས21ཉིན་ཐོ་རངས་དུས་ཀྱི་ཆུ་ཚོད་དང་པོ་འདས་ཙམ་རེད།
ཕྱི་རོལ་ཏུ་ཁ་བའི་འདབ་མ་ལྷབ་ལྷུབ་ཏུ་སྐྱོད། རླངས་འཁོར་གྱི་གློག་སྒྲོན་འོག་ཁ་བ་དེ་སྡོང་ལོ་དཀར་པོ་དང་མཚུངས། ཆར་འདེད་དེ་མེད་ཚེ། རླངས་འཁོར་ཤེལ་སྒོ་ལས་གཞུང་ལམ་ཡང་མཐོང་དཀའ། རླངས་འཁོར་ནང་གྲགས་འགུལ་ཆེན་པོ་མེད། ཁ་བ་ཇེ་ཆེ་ནས་ཇེ་ཆེ་རེད། ངས་ཚེ་གང་བོར་དེ་འདྲའི་ཁ་བ་ལེབ་མོ་ཆེན་པོ་མཐོང་མྱོང་མེད་ཅེས་བཤད་ཆོག ཁ་བའི་ཁྲོད་སྔར་མེད་པའི་དགའ་སྐྱོ་འདྲེས་མའི་ཚོར་སྣང་ཚ་མོ་ཞིག་རུམ་ནས་ཧ་ལམ་དུས་ཚོད་སྐར་མ་བཅུ་ལྷག་ལ་བསྐྱོད་མཐར་གཞི་ནས་གཞིས་ཁུལ་གྱི་སྒོ་ཆེན་ཁར་འབྱོར། ང་ཚོ་རླངས་འཁོར་ལས་མར་བབས་ཏེ་སྒོ་རའི་ནང་སླེབས་པ་ན། ཁྱོ་ག་དང་ཚ་མོ་གཉིས་ཀྱང་ཏག་ཏག་དེར་འབྱོར་འདུག ཁྱོ་ག་བརྒྱུགས་ཡོང་སྟེ་ཁ་བའི་ཁྲོད་ང་ལ་སྐེ་འཇུ་དྲོན་མོ་ཞིག་བྱས། སྐབས་དེར་ངའི་དབང་ཤེས་ཡོངས་སུ་ཉམས་སོང་། ང་ལ་དགའ་ཚོར་དང་སྤྲོ་ཚོར་ཅི་ཡང་མ་སྐྱེས། ཚ་མོ་ངུ་ཞོར་རེ་ཞིག་ཧད་དེ་ལུས། དེ་རྗེས་ཨ་ནེ་ད་ཁྱོད་ཕྱིར་འགྲོ་དགོས་ནི་ཨེ་རེད་ཅེས་དྲིས་བྱུང་། ཁ་བ་འབབ་པའི་མཚན་མོ་དེར། ངས་ཚ་མོར་ལན་ཅི་ཡང་འདེབས་རྒྱུ་མ་བྱུང་། གང་ལྟར་གངས་རིའི་མི་རིགས་འདི་ལ་མཚོན་ན། ཁ་བ་དཀར་པོ་ནི་བཀྲ་ཤིས་པའི་རྟགས་དང་མཚན་མ་ཡིན། 2008/04/26- 8/28/བར་བྲིས། ཡོངས་སུ་རྫོགས་སོ།།


text:
༄༅། །སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ཨ་རིར་ཡོད་པའི་(Syracuse University)སེ་ར་ཁུ་སིའི་གཙུག་ལག་སློབ་གཉེར་ཁང་ནས་གསོལ་འདེབས་ཞུས་པར་བཀའ་བཞེས་བཟང་པོ་ཐོབ་སྟེ་ཕྱི་ལོ་ ༢༠༡༢ ཟླ་ ༡༠ ཚེས་ ༨ ཉིན་ནས་བཟུང་ཨ་རིའི་ཤར་ཕྱོགས་ཀྱི་མངའ་སྡེ་ཁག་གཅིག་ལ་མཛད་འཕྲིན་བསྐྱང་རྒྱུའི་ཐོག་མར་ནིའུ་ཡོཀ་མངའ་སྡེའི་སེ་ར་ཁུ་སི་ས་གནས་སུ་ཡོད་པའི་གཙུག་ལག་སློབ་གཉེར་ཁང་དུ་གོང་ཚེས་ཉིན་༸གོང་ས་མཆོག་གིས་ཞི་བདེའི་གླེང་སྟེགས་ཞེས་པའི་འདུ་འཛོམས་ཐོག་མང་ཚོགས་ ༢༠༠༠ བརྒལ་བར་ལ་བཀའ་སློབ་སྩལ་ཡོད་པ་རེད། ༸གོང་ས་མཆོག་ནས་བཀའ་གནང་དོན། ངོས་འདི་གར་ཡོང་སྟེ་ཁྱེད་རང་ཚོ་དང་ཐུག་པར་ཅ་ཧང་དགའ་པོ་བྱུང། འཛམ་གླིང་འདིར་དོན་དམ་གྱི་ཞི་བདེ་བསྐྲུན་ཆེད་ཁ་ནས་གཏམ་བཤད་ཙམ་མ་ཡིན་པར་དངོས་ནས་ཞི་བདེ་ཡོང་ཆེད་ལས་དོན་བསྒྲུབ་དགོས་པ་ཡིན། ཞི་བདེ་ནི་གནམ་ནས་གཟགས་པའམ་ཡང་ན་སྨོན་ལམ་བརྒྱབ་ནས་ཡོང་རྒྱུ་ཞིག་མིན་པས་དོན་དམ་པའི་ཞི་བདེ་ཡོང་ཆེད་དངོས་ཡོད་གནས་ཚུལ་ཤེས་པའི་སྒོ་ནས་ལས་དོན་བསྒྲུབ་དགོས། དུས་རབས་ཉེར་གཅིག་པ་འདི་ཞི་བདེའི་དུས་རབས་ཤིག་ཡོང་བ་ལ་ལྷག་པར་གཞོན་སྐྱེས་ཚོས་ཞི་བདེའི་ཆེད་འགན་ཁུར་ཆེ་ཙམ་ལེན་དགོས། ངོས་ཀྱི་མི་ཚེའི་ནང་གནས་ཚུལ་གསལ་པོ་མཐོང་བ་ནི། དམག་འཁྲུག་གི་འདུ་ཤེས་ཞེས་པ་དུས་རབས་ཉི་ཤུའི་འགོ་སྟོད་ལ་རྒྱལ་ཁབ་ཕན་ཚུན་དགྲ་ཟླར་བཟུང་སྟེ་དམག་འཁྲུག་རྒྱག་སྐབས་མི་མང་གི་ངོས་ནས་དམག་རྒྱག་དགོས་དོན་གང་ཡིན་བསམ་བློ་ཙམ་ཡང་མ་བཏང་བར་སོ་སོའི་རྒྱལ་ཁབ་ལ་རྒྱལ་ཁབ་གཞན་ནས་དམག་རྒྱག་དུས་རང་ཉིད་དམག་ནང་མཉམ་ཞུགས་བྱེད་ཀྱི་ཡོད། ལྷག་པར་མི་མང་གིས་སོ་སོའི་རྒྱལ་ཁབ་ཀྱི་དམག་མིར་བསྟོད་བསྔགས་བཏང་སྟེ་ཁོང་ཚོའི་སེམས་ཤུགས་སྐུལ་ལྕགས་བཏང་ཡོད། འོན་ཀྱང་ཝི་ཏི་ནམ་གྱི་དམག་འཁྲུག་གི་རྗེས་ནས་མི་མང་གི་དམག་འཁྲུག་སྐོར་བསམ་བློ་གཏོང་ཕྱོགས་འགྱུར་པ་ཧ་ཅང་ཆེན་པོ་ཕྱིན་ཡོད། དེང་སྐབས་མི་མང་ཚོས་དམག་འཁྲུག་ག་རེའི་དོན་དུ་རྒྱག་གི་ཡོད་དམ་ཞེས་དྲི་བ་འདོན་བཞིན་ཡོད།
དེ་བཞིན་ངོས་རང་ཆུང་དུས་ཁོར་ཡུག་གལ་ཆེན་པོ་ཡིན་པ་ཤེས་ཀྱི་མེད། དུས་རབས་ཉི་ཤུ་པ་མཇུག་བསྒྲིལ་རྗེས་མི་མང་དང་། འགོ་ཁྲིད་ཕྱོགས་གཉིས་ཀས་ཁོར་ཡུག་སྲུང་སྐྱོབ་ཐོག་བསམ་བློ་བཏང་བ་མ་ཟད། ལས་འགུལ་ཡང་སྤེལ་དང་སྤེལ་མུས་སུ་ཡོད། གཞི་རྩ་ང་ཚོས་ལོ་སྟོང་ཕྲག་སྔོན་ནས་ལྷ་དང་བླ་མར་གསོལ་བ་བཏབ་སྟེ་མི་ཚེ་བདེ་སྐྱིད་ལྡན་པ་ཞིག་ཡོང་ཆེད་སྨོན་ལམ་བརྒྱབ་སྟེ་རེ་བ་བྱས་ཡོད། འདས་པའི་མི་ལོ་ངོ་ཉིས་བརྒྱའི་སྔོན་ཙམ་ལ་ཚན་རིག་དང་འཕྲུལ་ཆས་རིགས་ཡར་རྒྱས་ཤུགས་ཆེན་པོ་བྱུང་ཡོད། དེར་བརྟེན་ཕྱི་དངོས་པོའི་ཡར་རྒྱས་ཀྱིས་མི་ཚེ་བདེ་སྐྱིད་ལྡན་པ་ཞིག་ཡོང་རྒྱུའི་རེ་བ་བྱས་ཡོད། འོན་ཀྱང་དེང་གི་སྐབས་སུ་ཚན་རིག་པ་ཚོར་ཕྱིའི་དངོས་པོ་ཡར་རྒྱས་གཅིག་པུས་མི་ཚེ་བདེ་སྐྱིད་ལྡན་པ་ཞིག་ཡོང་ཐབས་མེད་པ་ར་འཕྲོད་བྱུང་ཡོད། བདེ་སྐྱིད་ཀྱི་གཞི་རྩ་གཙོ་བོ་དེ་སེམས་དང་ཚོར་བ་གཉིས་ལ་བརྟེན་ཏེ་ཡོད་པ་རིམ་བཞིན་ཤེས་རྟོགས་ཡོང་བཞིན་ཡོད། ངོས་ཀྱི་བསམ་པར་ད་ལྟའི་དུས་སྐབས་འདིར་བློ་གྲོས་ལྡན་པའི་མི་མང་ཁག་གཅིག་གིས་དམིགས་བསལ་སེམས་དང་ཚོར་བའི་ཐོག་ལ་དོ་སྣང་བྱེད་བཞིན་ཡོད་པར་མཐོང་། སྤྱིར་ན་མི་དེ་རིགས་མི་གྲངས་མང་པོ་མིན། ངས་དེ་ལྟར་བརྗོད་པ་ནི་དཔལ་འབྱོར་ཡོད་པའི་མི་ཚང་མ་བློ་གྲོས་ལྡན་པ་རེད་ཅེས་བརྗོད་ཀྱི་མེད། ཉམས་མྱོང་གི་ཐོག་ནས་བཤད་ན་འབྱོར་ལྡན་པ་ཁག་གཅིག་ལ་ཚོར་བ་དེ་ཡོང་གི་ཡོད་འདུག ངོས་ཀྱིས་བསམ་པར་དེ་ནི་ད་ལྟའི་དུས་སྐབས་དང་མཐུན་པའི་ཐབས་ལམ་ཡག་ཤོས་ཤིག་རེད་སྙམ། གང་ལགས་ཤེ་ན། ང་ཚོའི་ཕྱིའི་གཟུགས་ཕུང་དང་སེམས་ཚོར་གྱི་སྐྱོན་ཆ་ཡོ་བསྲང་བྱེད་ཐུབ་པར་མ་ཟད། ལྷག་པར་དེའི་ནང་ནས་ཀླད་པའི་ཚོར་ཤེས་ལས་སེམས་ཚོར་གལ་ཆེ་བ་ཆགས་ཡོད། ཀླད་པའི་ཚོར་ཤེས་ཀྱིས་ང་ཚོས་བརྡ་ལན་སྤྲོད་པ་ཙམ་ལས་ཚོར་བ་དངོས་ནི་སེམས་ཀྱི་ཐོག་ནས་ཡོང་གི་ཡོད།
དཔེར་ན། མི་ཞིག་གི་བསམ་བློ་ཞི་བདེ་བག་ཕེབས་ཐོག་གནས་ཡོད་ན། ཕྱིའི་གཟུགས་པོར་དཀའ་ངལ་འཕྲད་ཀྱང་དཀའ་ངལ་གྱི་ཚོར་བ་དེ་ཙམ་ཡོང་གི་མེད། ཕྱོགས་གཞན་ཀླད་པའི་ཐོག་ནས་བཤད་ན། དཀའ་ངལ་ཆུང་དུ་འགྲོ་བ་དེ་འདྲ་གང་ཡང་ཡོང་གི་མེད། དེར་བརྟེན་ད་ལྟའི་དུས་སྐབས་སུ་ཕྱིའི་གཟུགས་པོ་དང་ཀླད་པའི་ཚོར་བ་གཉིས་ཀྱིས་མིའི་བདེ་སྡུག་གི་དཀའ་ངལ་ཡོངས་རྫོགས་སེལ་མི་ཐུབ་པས་ནང་སེམས་ལ་བསྒྱུར་བཅོས་གཏོང་དགོས་པ་ར་སྤྲོད་བྱུང་བར༌བརྟེན། ད་ཆ་དུས་དང་མཐུན་པའི་འགྱུར་བ་རང་བཞིན་གྱིས་འགྲོ་གི་ཡོད། ཕྱི་དངོས་པོ་ཡར་རྒྱས་ཕྱིན་པ་ཙམ་གྱིས་ནང་སེམས་ལ་ཞི་བདེ་ཡོང་གི་མེད་པ་མང་ཚོགས་ལ་ཤེས་ཡོན་ཐོག་ནས་གསལ་བཤད་བྱེད་དགོས་པ་དང་། ཕྱི་དངོས་པོ་ཡར་རྒྱས་ཕྱིན་པ་གཅིག་པུས་ང་ཚོའི་དཀའ་ངལ་སེལ་ཐབས་མེད་པའི་ངོ་སྤྲོད་དེ་དག་ལྷ་ཡུལ་དང་ཀླུ་ཡུལ་སོགས་དང་འབྲེལ་བ་མེད་པའི་སྒོ་ནས་གསལ་བཤད་བྱེད་དགོས། དེ་ཡང་ཁྲིམས་ཐོག་ནས་བཀའ་བཏང་བ་ལྟ་བུ་མིན་པར་མང་ཚོགས་ལ་ཤེས་ཡོན་སློབ་གསོའི་ལམ་ནས་ནང་སེམས་ཀྱི་ཞི་བདེ་གལ་ཆེན་པོ་ཡིན་སྐོར་འགྲེལ་བཤད་བྱེད་དགོས། ཞེས་སོགས་བཀའ་སྩལ་ཡོད་པ་རེད། ལྷན་ཚོགས་དེར་ཆེད་ཕེབས་གནང་མཁན་གྲས་སུ་ཨ་རིའི་དབུས་གསང་བའི་ལས་ཁུངས་ཀྱི་བློན་ཆེན་ཟུར་པ་(R.James Woolsey)མཆོག་དང་། མཉམ་འབྲེལ་རྒྱལ་ཚོགས་ཀྱི་སྐུ་ཚབ་ཟུར་པ་ (Andre Young ) ཨི་རན་ནས་ཡིན་པའི་ནོ་བེལ་ཞི་བདེའི་གཟེངས་རྟགས་བཞེས་མྱོང་མཁན་(Shirin Ebadi) ཨི་ཇིབ་ནས་ཡིན་པའི་(Mohamed Elbaradei) ཨ་རི་ནས་ཡིན་པའི་(Martin Luther King three) གསར་འགོད་པ་གྲགས་ཅན་(Irshad Manji) རྒྱ་གར་གྱི་གཞས་པ་གྲགས་ཅན་(A.R.Rehman)མཆོག་བཅས་ཀྱིས་བརྗོད་གཞི་དང་འབྲེལ་བའི་ཐོག་རིམ་བཞིན་གསུང་བཤད་གནང་ཡོད་པ་རེད།
ཕྱི་ཚེས་ ༩ ཉིན་༸གོང་ས་མཆོག་གིས་༼འཛམ་གླིང་ནང་ཆིག་སྒྲིལ་གྱི་ཐོག་ནས་རྩོད་རྙོག་འདུམ་སྒྲིག་བྱེད་ཕྱོགས།༽ཞེས་པའི་བརྗོད་གཞིའི་ཐོག་བཀའ་སློབ་སྩལ་ཡོད་པ་དང་། ཉིན་རྒྱབ་སཱེ་རཱི་ཁུ་སི་གཙུག་ལག་སློབ་གྲྭའི་རྩེད་ཐང་དུ་ཚོགས་པའི་(COMMON GROUND FOR PEACE) རོལ་དབྱངས་འདུ་འཛོམས་ཐོག་ཆིབས་སྒྱུར་བསྐྱངས་ཏེ། ཁུལ་དེའི་མི་མང་ ༡༥༠༠ བརྒལ་བར་གོ་གནས་ཀྱི་ཆེ་ཆུང་ལ་མ་ལྟོས་པར་མི་སུ་ཡིན་རུང་། སྤྱི་ཚོགས་ལ་མ་བརྟེན་པར་བདེ་སྐྱིད་ནམ་ཡང་ཡོང་ཐབས་མེད་པ་དང་། མི་ཚེ་དོན་ལྡན་ཞིག་ཡོང་བར་གཞན་ལ་བསླུ་བྲིད་དང་བཤུ་གཤོག་གཏོང་མི་རུང། རང་གཅེས་འཛིན་བྱེད་པ་ལ་བྱེད་སྟངས་ཡོད། མི་གཞན་ལ་གནོད་པ་མ་བསྐྱལ་བར་རང་གཞན་གཉིས་ཀར་ཕན་ཐོགས་ཡོང་བ་དང་། སོ་སོའི་ཁེ་ཕན་སྲུང་སྐྱོབ་བྱེད་པ་དང་ཆབས་གཅིག་གཞན་གྱི་ཁེ་ཕན་ཡང་སྲུང་སྐྱོབ་བྱེད་དགོས། དེང་དུས་ཤེས་ཡོན་སློབ་གསོའི་ནང་བཟང་སྤྱོད་ཀྱི་སློབ་གསོ་ལྡང་གི་མེད་པ་ངོས་འཛིན་བྱས་ནས་མ་འོངས་པའི་མི་རབས་ཚོར་ཆོས་ལུགས་ཀྱི་རྒྱ་ལས་བརྒལ་བའི་བཟང་སྤྱོད་ཀྱི་སློབ་གསོས་ཕན་ཐོགས་ཆེན་པོ་ཡོང་རྒྱུ་ཡིན་སྐོར་བཀའ་གནང་ཡོད་པ་རེད།
དེ་ཉིན་སཱེ་རཱི་ཁུ་སི་གཙུག་ལག་སློབ་གྲྭར་གསར་འགྱུར་འགོད་མཁན་གྱི་ཚོགས་འདུའི་ཐོག་༸གོང་ས་མཆོག་གིས་གང་ཉིད་བོད་ཀྱི་ཆབ་སྲིད་དབུ་ཁྲིད་ནས་བགྲེས་ཡོལ་གནང་སྟེ། ཆོས་ཕྱོགས་ཁོ་ནའི་དབུ་ཁྲིད་ཡིན་ཚུལ་ངོ་སྤྲོད་གནང་པ་དང་འབྲེལ། དེང་སྐབས་ཁ་ཤས་ཀྱིས་རང་ཉིད་ནང་པ་ཡིན་ཚུལ་བརྗོད་ཀྱི་ཡོད་རུང་། དོན་ངོ་མའི་ཆོས་ཀྱི་སྙིང་པོ་མ་ཤེས་པར་ཆོ་ག་ཕྱག་ལེན་ཙམ་ལ་མགོ་འཁོར་ནས་ཡོད་སྟབས། གང་ཉིད་ནང་པའི་ཆོས་པ་ཞིག་ཡིན་པའི་ཆ་ནས། དུས་རྒྱུན་བོད་དང་། རྒྱ། ཐེ་ལན་ཌི། ཉི་ཧོང་། འབར་མ། སིངྒ་ལ་བཅས་ཀྱི་ནང་པ་ཚོ་དུས་རབས་ཉེར་གཅིག་པའི་ནང་པ་ཞིག་བྱེད་དགོས་པའི་སྐུལ་མ་གནང་གི་ཡོད་ཅེས་གསུངས། སྐབས་དེར་གསར་འགོད་པ་ཞིག་གིས་མེར་བསྲེགས་སྐོར་གྱི་བཀའ་འདྲི་ཞུས་པའི་ལན་འདེབས་དུ། “གནད་དོན་དེ་ནི་ཆབ་སྲིད་ཀྱི་ཚོར་བ་རྣོ་བའི་གནད་དོན་ཞིག་ཡིན་སྟབས། ངོས་ཀྱིས་ཆབ་སྲིད་འགན་དབང་ཡོངས་རྫོགས་མི་མང་གིས་འོས་འདེམས་བྱས་པའི་འགོ་ཁྲིད་ལ་རྩིས་སྤྲོད་བྱས་ཟིན་པ་ལྟར་གནད་དོན་དེའི་ཐད་ང་ཚོའི་ཆབ་སྲིད་འགོ་ཁྲིད་ཀྱིས་ལངས་ཕྱོགས་གསལ་བཤད་གནང་གི་རེད། ངོས་ཀྱིས་ཐོག་མ་ནས་སེམས་སྐྱོ་དགོས་པའི་གནད་དོན་འདི་རྒྱ་ནག་གཞུང་གི་ནོར་འཁྲུལ་གྱི་སྲིད་བྱུས་ལས་བྱུང་བ་རེད་ཅེས་བཤད་ཡོད། ད་ཆ་ཧུའུ་ཡོ་པང་གིས་བཤད་པ་ལྟར་རྒྱ་གཞུང་གིས་བོད་ཐོག་འཛིན་པའི་ནོར་འཁྲུལ་སྲིད་བྱུས་དེའི་འབྱུང་རྐྱེན་ཐོག་ཞིབ་འཇུག་དགོས་པར་མ་ཟད། ཏེང་ཞའོ་ཕིང་གིས་བཤད་པ་ལྟར་དངོས་ཐོག་བདེན་འཚོལ་ཐུབ་པ་བྱེད་དགོས། ”ཞེས་གསུངས་འདུག
ཕྱི་ཚེས་ ༡༠ ཉིན་༸གོང་ས་མཆོག་གིས་ཨ་རིའི་གྲོང་ཁྱེར་ཝི་ལི་ཡམ་བྷག་ (Williamsburg) ཏུ། ཝི་ལི་ཡམ་དང་མེ་རི་མཐོ་སློབ་ (College of William & Mary) ཀྱི་སློབ་ཕྲུག་༨༠༠༠ བརྒལ་བར་བྱམས་བརྩེའི་སྐོར་བཀའ་སློབ་སྩལ་ཡོད། དེ་ཡང་འགྲོ་བ་མིར་འཕྲད་བཞིན་པའི་དཀའ་ངལ་རྣམས་སེལ་རྒྱུར་ཐབས་ལམ་རྙིང་པ་བེད་སྤྱོད་བྱས་ན་ནོར་འཁྲུལ་ཡིན། སྨན་པ་ཞིག་ལ་ཆ་མཚོན་ན། ནད་པའི་ན་ཚའི་གནས་སྟངས་ལ་བལྟས་ཏེ་སྨན་བཅོས་བྱེད་དགོས་པ་ལས་ནད་པ་དེ་མི་རིགས་དང་ཆོས་ལུགས། རིགས་རུས། ཤེས་ཚད་བཅས་ཀྱི་དབྱེ་འབྱེད་བྱེད་རྒྱུ་མེད་སྐོར་དང་། ང་ཚོའི་གནད་དོན་ཐོག་ལའང་བྱེད་ཐབས་དེ་རིགས་བེད་སྤྱོད་བྱ་རྒྱུ་གལ་ཆེན་ཡིན་ཚུལ། དུད་འགྲོ་ཞིག་ལ་ཆ་མཚོན་ནའང་རང་གི་ཕྲུ་གུར་བརྩེ་བ་དང་སེམས་ཚོར་ཆེན་པོ་ཡོད་པ་ལྟར། འགྲོ་བ་མིས་ཀྱང་སོ་སོའི་རྣམ་དཔྱོད་བེད་སྤྱོད་བཏང་ནས་རང་གི་གཉེན་ཉེ་ཙམ་དུ་མ་ཟད་དགྲ་བོ་ཚུད་པའི་འགྲོ་བ་སེམས་ཅན་ཀུན་ལ་ཉེ་རིང་མེད་པའི་བྱམས་བརྩེ་བྱེད་ཐུབ་པ་དགོས་སྐོར་གསུངས་ཡོད་འདུག ཕྱི་ལོ་ ༢༠༡༢ ཟླ་ ༡༠ ཚེས་ ༡༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཨ་རིའི་ཝར་ཇི་ནི་ཡ་མངའ་སྡེའི་གྲོང་ཁྱེར་ཝི་ལི་ཡམ་བྷག་ (Williamsburg) གནམ་ཐང་དུ་༸ཞབས་སོར་འགོད་སྐབས་ཝི་ལི་ཡམ་དང་མེ་རི་མཐོ་སློབ་ (College of William & Mary) ཀྱི་སློབ་གཉེར་བ་ཀི་ནི་ཐི་ཁིའུ་(kenneth Qui) གཙུག་ལག་སློབ་དཔོན། དེ་བཞིན་མཐོ་སློབ་ཀྱི་ཚོགས་གཙོའི་ལས་ཁུངས་ཀྱི་ཀེ་ཝིན་ཝོ་སི་(Kevin Vose) དང་། ཇེ་རེ་མི་མར་ཊིན་ (Jeremy Martin) བཅས་ཀྱིས་ཕེབས་བསུའི་སྣེ་ལེན་གཟབ་རྒྱས་ཞུས་ཡོད། དེ་རྗེས་༸གོང་ས་མཆོག་བཞུགས་གནས་མགྲོན་ཁང་དུ་༸ཞབས་སོར་འཁོད་སྐབས་གྲོང་ཁྱེར་ཝི་ལི་ཡམ་བྷག་གྲོང་སྡེའི་སྤྱི་ཁྱབ་སྐུ་ཞབས་ཀ་ལ་ཡེ་ཌི་ཧོལ་མེན་ (Clyde Haulman)གྱིས་ཕེབས་བསུ་ཞུས་ཡོད། དེ་གར་ལྗགས་སྨིན་གྲུབ་མཚམས། མུ་སི་ཀ་ར་རེ་ལེ་ (Muscrarelle Museum) ཞེས་པའི་འགྲེམས་སྟོན་ཁང་དུ་ཆིབས་སྒྱུར་བསྐྱངས། དེ་གར་གོང་གསལ་མཐོ་སློབ་ཀྱི་སློབ་སྤྱི་ཇེ་ཕི་ཊརམ་མེལ་ (Jeff Trammell) ལགས་ཀྱིས་མཐོ་སློབ་ཀྱི་སྐུ་མགྲོན་རྣམས་ལ་༸གོང་ས་མཆོག་ངོ་སྤྲོད་ཞུས་ཡོད་པ་རེད།
སྐབས་དེར་༸གོང་ས་མཆོག་གིས་བཀའ་སློབ་སྩལ་དོན། ངོས་རང་དུས་ཡུན་ཐུང་ཐུང་ཞིག་ནང་འདི་གའི་མཐོ་སློབ་རྙིང་ཤོས་གཉིས་པར་བཅར་རྒྱུ་བྱུང་བར་ཧ་ཅང་དགའ་པོ་བྱུང། ལོ་མང་རིང་མི་མང་དང་ཚོགས་པ་སྐྱིད་སྡུག་མང་པོས་འདི་གར་རྒྱབ་སྐྱོར་ཆེད་རོགས་རམ་ཧ་ཅང་ཡག་པོ་གནང་ཡོད། ངོས་ཀྱི་མི་ཚེ་ཧྲིལ་པོའི་ནང་འགན་ཁུར་གཙོ་བོ་གསུམ་ཡོད། དང་པོ་ནི་འགྲོ་བ་མིའི་རིན་ཐང་གོང་སྤེལ་གཏོང་རྒྱུ་དེ་ཡིན། ང་ཚོ་ཚང་མ་འགྲོ་བ་མི་གཅིག་མཚུངས་ཡིན་པར་མ་ཟད། ང་ཚོ་ཚང་མ་བདེ་བ་འདོད་མཁན་དང་སྡུག་བསྔལ་མི་འདོད་མཁན་ཡང་གཅིག་མཚུངས་ཡིན། དེར་བརྟེན་རང་རྒྱུད་ལ་གཞན་ཕན་གྱི་བསམ་བློ་བསྐྲུན་ཐབས་བྱེད་རྒྱུ་དང་།
གཉིས་པ་ནི་ཆོས་ལུགས་ཁག་གི་མཐུན་སྒྲིལ་གོང་འཕེལ་གཏོང་ཐབས་བྱ་རྒྱུ་དེ་ཡིན། ཆོས་ལུགས་ཚང་མས་བྱམས་པ་དང་། བརྩེ་བ། བཟོད་བསྲན་བཅས་དགོས་པ་གསུངས་ཡོད། འོན་ཀྱང་ཆོས་ལུགས་དེ་རྩོད་རྙོག་གི་རྒྱུ་རྐྱེན་ཆགས་ན་དེ་ནི་ང་ཚོ་བོད་པའི་ནང་བཤད་སྲོལ་ཡོད་པ་བཞིན་སྨན་དུག་ཏུ་འགྱུར་བ་ལྟ་བུ་ཆགས་ཡོད། ཆོས་ལུགས་ནང་ཁུལ་གྱི་རྙོག་དྲ་དེ་དག་ནི་གཙོ་བོ་གནས་ཚུལ་ཆ་ཚང་མ་ཤེས་པ་ལས་བྱུང་བ་དང། ཆོས་ལུགས་ཕན་ཚུན་གུས་བརྩི་བྱས་ན་འཆམ་འཐུན་ཡོང་རྒྱུ་གཏན་འཁེལ་པ་རེད།
གསུམ་པ་ནི་བོད་དོན་ཡིན། སྔ་ལོ་ནས་བཟུང་ངོས་ཀྱིས་ཆབ་སྲིད་ཀྱི་འགན་དབང་ཡོངས་རྫོགས་མང་གཙོའི་ལམ་ནས་མི་མང་གིས་འོས་འདེམས་བྱས་པའི་འགོ་ཁྲིད་ལ་རྩིས་སྤྲོད་བྱས་ཟིན་པ་ཡིན། འོན་ཀྱང་ངོས་རང་བོད་མི་ཞིག་ཡིན་པའི་ཆ་ནས་གང་ཐུབ་ཀྱིས་བོད་སྤྱི་པའི་རྩ་དོན་བསྒྲུབ་རྒྱུ་ནི་འདོར་ཐབས་མེད་པ་ཞིག་ཡིན། ཞེས་བཀའ་སློབ་སྩལ།
ཕྱི་ལོ་ ༢༠༡༢ ཟླ་ ༡༠ ཚེས་ ༡༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཨ་རིའི་ཝར་ཇི་ནི་ཡ་མངའ་སྡེའི་གྲོང་ཁྱེར་ཝི་ལི་ཡམ་བྷག་སིའི་(Williamsburg) དུ་༸ཞབས་སོར་བཀོད་དེ་དགེ་ལས་སློབ་ཕྲུག་ཁྱོན་མི་གྲངས་བརྒྱད་སྟོང་བརྒལ་བར་བྱམས་བརྩེའི་སྐོར་བཀའ་སློབ་སྩལ་གྲུབ་རྗེས་མང་ཚོགས་ཀྱི་དྲི་བར་བཀའ་ལན་སྩལ་ཡོད། དེ་རྗེས་༸གོང་ས་མཆོག་ནས་གཙུག་ལག་སློབ་གྲྭའི་སློབ་ཕྲུག་ཁག་གཅིག་ལ་མཇལ་འཕྲད་གནང་པ་དང་། དེའི་ཁོངས་རྒྱ་ནག་ནས་ཡོང་བའི་སློབ་ཕྲུག་ཀྱང་ཡོད། སྐབས་དེར་རྒྱ་རིགས་སློབ་ཕྲུག་ཅིག་གིས་ཕྱི་ལོ་ ༢༠༠༨ ལོར་བོད་ས་ཡོངས་སུ་བོད་མིས་ཞི་རྒོལ་ལ་ཁག་དཀྲིས་ཏེ་རྔམ་སྟོན་བྱས་པ་དེ་རྒྱ་ཧན་མི་རིགས་ལ་ངོ་རྒོལ་བྱས་པ་ཞིག་མིན་ནམ། ཞེས་བཀའ་འདྲི་ཞུས་པར་༸གོང་ས་མཆོག་ནས་བཀའ་ལན་སྩལ་དོན། བོད་མི་ཚོས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་སྒྲོམ་གཞིའི་འོག་མིང་དོན་མཚུངས་པའི་རང་སྲིད་རང་སྐྱོང་གི་ཐོབ་ཐང་རྩོད་ཀྱི་ཡོད། རྒྱ་ནག་གཞུང་གིས་བོད་ཀྱི་གནད་དོན་ཐད་དྲིལ་བསྒྲགས་ལོག་པ་བྱེད་བཞིན་ཡོད་པ་དེ་ལ་རྒྱ་ནག་མི་མང་ཚོས་མགོ་འཁོར་ཐེབས་རྒྱུ་མེད།
ཅེས་བཀའ་ལན་སྩལ་པ་དང་སྦྲགས་༸གོང་ས་མཆོག་གིས་འདས་པའི་མི་ལོ་ ༦༠ རིང་གི་ལོ་རྒྱུས་ངོ་མ་ཇི་བྱུང་སོགས་ཀྱི་གནས་སྟངས་ཞིབ་ཕྲ་གསལ་བཤད་ཀྱི་བཀའ་ལན་སྩལ་དོན། ཕྱི་ལོ་ ༡༩༥༩ ལོ་བོད་མིའི་ཞི་བའི་སྒེར་ལངས་ཆེན་མོ་མ་བྱུང་གོང་བོད་མི་མང་པོས་བོད་ནང་དུ་ཡོད་པའི་རྒྱ་ནག་གཞུང་གི་དཔོན་རིགས་ཚོས་བོད་མིའི་ཐོག་འཛིན་པའི་སྲིད་བྱུས་ལ་སྐྱོན་བརྗོད་ཡང་ཡང་བྱེད་ཀྱི་ཡོད་པ་དང་། རིམ་བཞིན་རྒྱ་ནག་གཞུང་གི་འབྲེལ་ཡོད་ས་གནས་དཔོན་རིགས་ཚོའི་བྱེད་ཕྱོགས་ལ་བོད་མི་ཚོ་ཡིད་ཆེས་ཆུང་དུ་ཕྱིན་མཐར་ཕྱི་ལོ་༡༩༥༥ལོ་དང་། ཕྱི་ལོ་༡༩༥༦ ལོར་བོད་མིའི་ཞི་བའི་སྒེར་ལངས་འགོ་འཛུགས་སྐབས་ཐད་ཀར་དྲག་གནོན་བྱས་པ་ལས། བོད་མི་ཚོའི་མངོན་འདོད་ཇི་ཡིན་ཐོག་བསམ་ཤེས་རྩ་བ་ནས་བྱས་མེད། མའོ་ཙེ་ཏུང་གིས་དཀའ་ངལ་འཕྲད་ཚེ་ཁོང་ལ་ཐད་ཀར་འབྲེལ་བ་བྱེད་དགོས་ཞེས་ང་ལ་བརྗོད་ཡོད་པར་བརྟེན། ངོས་ཀྱིས་ཁོང་ལ་ཞུ་སྙན་ཐེངས་གསུམ་བཞི་བཏང་ཡང་ཡ་ལན་གང་ཡང་མ་བྱུང། ལོ་གཉིས་ཙམ་གོང་རྒྱ་རིགས་ཆོས་གྲོགས་ཤིག་ངོས་དང་ཐུག་འཕྲད་བྱུང། ཁོང་ངོས་དང་མ་ཐུག་གོང་ཆེད་མངགས་བོད་ཀྱི་གནད་དོན་རྟོགས་ཆེད་བོད་དུ་བསྐྱོད་འདུག བོད་ཀྱི་རྒྱལ་ས་ལྷ་སའི་ཇོ་ཁང་མདུན་དུ་བོད་མི་རྣམས་རྐྱང་ཕྱག་འབུལ་བཞིན་ཡོད་པའི་མདུན་དུ་བོད་མིའི་ཆོས་དད་ལ་གུས་བརྩི་སྤུ་ཙམ་མེད་པའི་ཐོག་ནས་རྒྱ་དམག་གིས་དམག་སྦྱོང་བྱེད་བཞིན་པ་མཐོང་བ་བརྗོད་བྱུང། དེར་བརྟེན་ཁོང་གིས་གལ་ཏེ་བོད་ནང་ཁ་བྲལ་བ་ཡོད་ན་ཁ་བྲལ་གཏོང་མཁན་དེ་རྒྱ་མི་རེད། ཅེས་ངོས་ལ་བརྗོད་བྱུང། ཞེས་བཀའ་ལན་སྩལ་བར་མ་ཟད། ལྷན་ཚོགས་མཇུག་སྡོམ་གནང་ཁར་༸གོང་ས་མཆོག་གིས་རྒྱ་རིགས་ཚོར་བཀའ་སྩལ་དོན། རྒྱ་རིགས་ཆོས་གྲོགས་ཕོ་མོ་ཚོས་རྒྱ་ནག་གཞུང་གིས་དྲིལ་བསྒྲགས་ལོག་པ་མང་པོ་ཞིག་སྤེལ་བ་དེ་དག་ལ་ཡིད་ཆེས་མ་བྱེད་རོགས། བོད་མི་རྣམས་ཀྱིས་རྒྱ་མི་རིགས་དང་རྒྱ་ནག་གི་གནའ་བོའི་རིག་གཞུང་ཕྱུག་པོ་ཡོད་པ་དེ་དག་ལ་བརྩི་བཀུར་ཆེན་པོ་ཞུ་བཞིན་ཡོད། ཕྱོགས་མཚུངས་བོད་མི་ཚོ་ནི་གང་ཡང་མི་ཤེས་པའི་ཀླ་ཀློ་ལྟ་བུ་མིན་པར་བྱུང་རབས་ལོ་རྒྱུས་ལྡན་པའི་མི་རིགས་ཤིག་དང་། རང་གི་ཐུན་མིན་ཆོས་དང་རིག་གཞུང། སྐད་ཡིག གོམས་གཤིས་སོགས་ཕྱུག་པོ་ཡོད་པའི་མི་རིགས་ཤིག་ཡིན། ང་ཚོས་བོད་རྒྱ་གཉིས་སྨན་གྱི་ལངས་ཕྱོགས་བཟུང་སྟེ་བོད་ཀྱི་གནད་དོན་སེལ་ཐབས་བྱེད་བཞིན་ཡོད། ང་ཚོས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་སྒྲོམ་གཞིའི་འོག་མིང་དོན་མཚུངས་པའི་རང་སྲིད་རང་སྐྱོང་གི་ཐོབ་ཐང་རྩོད་བཞིན་ཡོད། དེར་བརྟེན་ཁྱེད་ཚོ་རང་དབང་ལུང་པའི་ནང་ཡོད་པའི་རྒྱ་མི་རིགས་ཚོས་གོ་སྐབས་བཟུང་སྟེ་རང་གི་མིག་གཉིས་དང་རྣ་བ་གཉིས་ཀྱི་སྒོ་མོ་ཡངས་པོར་ཕྱེ་ནས་ཕྱོགས་ཡོངས་ཀྱི་གནས་སྟངས་མཐོང་བའི་ཐོག་ནས་བོད་མིའི་དངོས་ཡོད་དཀའ་ངལ་ཇི་ཡིན་ཤེས་ཐབས་གནང་རྒྱུ་ཧ་ཅང་གི་གལ་ཆེན་པོ་ཡིན། དུས་རབས་ཉི་ཤུ་པ་དེ་མི་གསོད་ཁྲག་སྦྱོར་གྱི་དུས་རབས་ཤིག་ཆགས་ཟིན་པ་དང་། འབྱུང་འགྱུར་གྱི་དཀའ་ངལ་རྣམས་གྲོས་མོལ་གྱི་ལམ་ནས་སེལ་ཐབས་བྱ་རྒྱུ་ལས་ཐབས་ལམ་གཞན་མེད་པར་བརྟེན། དུས་རབས་ཉེར་གཅིག་པ་འདི་གྲོས་མོལ་གྱི་དུས་རབས་ཤིག་ཡོང་བར་ང་ཚོས་འབད་བརྩོན་བྱེད་དགོས། ཞེས་བཀའ་སྩལ་ཡོད།
སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་ཕྱི་ཟླ་༡༠ ཚེས་༡༡ ཉིན་ཨ་རིའི་ཝར་ཇི་ཡི་ན་མངའ་སྡེའི་ཤར་ལོཙ་བེལ་གྲོང་ཁྱེར་དུ་ཁུལ་དེའི་བོད་མི་དང་། ཉེ་འཁོར་གྱི་བོད་མི་བཅས་ཁྱོན་མི་གྲངས་༤༠༠བརྒལ་བར་ལམ་སྟོན་བཀའ་སློབ་སྩལ་དོན། བོད་ཀྱི་འདས་པའི་ལོ་རྒྱུས་ནང་དུས་རབས་འདིའི་ནང་བྱུང་བ་ལྟ་བུའི་ཐབས་སྡུག་གི་གནས་སྟངས་འདི་འདྲ་ཧ་ལམ་བྱུང་མ་མྱོང་བ་ལྟ་བུ་ཡིན། དེང་སྐབས་བོད་པའི་མི་རིགས་རིག་གཞུང་དང་བཅས་པ་རྩ་བརླག་འགྲོ་རྒྱུའི་ཉེན་ཁའི་དུས་ལ་སླེབས་ཡོད། འོན་ཀྱང་འདས་པའི་མི་ལོ་དྲུག་བཅུའི་ནང་བོད་མི་རིགས་ཀྱི་སེམས་ཤུགས་དང་སྙིང་སྟོབས་ནམ་ཡང་ཉམས་པ་མེད་པར་གསལ་པོ་རེད་ཅེས་བཀའ་གནང་ཡོད་པ་རེད།
སྐབས་དེར་སྲིང་སྐྱོང་བློ་བཟང་སེང་གེ་མཆོག་ཀྱང་ཕེབས་ཡོད་པ་ལྟར་ཉེ་ཆར་ཚོགས་པའི་དམིགས་བསལ་ཚོགས་ཆེན་ཐེངས་གཉིས་པའི་མཇུག་འབྲས་སོགས་ངོ་སྤྲོད་གནང་ཡོད་པ་རེད།
༧གོང་ས་༧སྐྱབས་མགོན་ཆེན་པོ་མཆོག་ཕྱི་ཟླ་༡༠ ཚེས་༡༢ དང་༡༣ ཉིན་གཉིས་རིང་ཨ་རིའི་(Vermont མངའ་སྡེའི་Middlebury) གཙུག་ལག་སློབ་གྲྭའི་ནང་བྱམས་བརྩེ་སྐྲུན་ཐབས་ཀྱི་སྐོར་ལ་བཀའ་སློབ་ཐེངས་གཉིས་གནང་རྒྱུ་ཡིན་པ་དེའི་ཕྱག་འཁྱེར་ཚང་མ་བཙོང་ཟིན་པ་དང༌། ཕྱག་འཁྱེར་མ་ཐོབ་པ་དང་དོ་སྣང་ཅན་ཚོའི་ཆེད་དུ་༧གོང་ས་མཆོག་གི་བཀའ་སློབ་མཛད་འཆར་གཉིས་ཀ་བརྙན་འཕྲིན་ཐོག་ཐད་ཀར་བསྟན་རྒྱུའི་མཐུན་རྐྱེན་བསྐྲུན་རྒྱུ་ཡིན་པ་རེད།
ད་རེས་༧གོང་ས་མཆོག་མངའ་སྡེ་དེའི་ནང་ཆིབས་བསྒྱུར་གྱི་མཛད་འཆར་གཙོ་བོ་ནི། མི་དམངས་ལ་རེ་བ་དང༌། བྱམས་བརྩེ་སྐྲུན་ཐབས་ཀྱི་ཆེད་དུ་ཡིན་ཞིང༌། གཙུག་ལག་སློབ་གྲྭའི་འགོ་འཛིན་ནས་༧གོང་ས་མཆོག་གཙུག་ལག་སློབ་གྲྭའི་ནང་ཆིབས་བསྒྱུར་གདན་ཞུ་ཕུལ་དགོས་པའི་དམིགས་ཡུལ་ལམ་འདུན་པ་ནི། མི་དམངས་ལ་རེ་བ་དང༌། ཕུགས་བསམ། འཆམ་མཐུན་ཀྱི་འདུ་ཤེས་སམ་བསམ་བློ་བསྐྲུན་ཏེ། ཁོང་ཚོའི་མི་ཚེ་དོན་དང་ལྡན་པ་ཞིག་ཡོང་བའི་ཆེད་དུ་ཡིན་ཞེས་གསུངས་ཡོད་པ་རེད།
༸གོང་ས་མཆོག་གི་ཝི་ཇན་ནི་ཡ་ནང་གི་ཉིན་གཉིས་ཀྱི་མཛད་རིམ་ཁག་ལེགས་པར་གྲུབ་སྟེ། སྤྱི་ཟླ་༡༠ ཚེས་༡༢་ཉིན་ཨ་རིའི་མངའ་སྡེ་ལྦར་མོན་ཊ་ནང་གི་མི་ཌལ་སྦ་རི་མཐོ་རིམ་སློབ་གྲྭའི་དགེ་སློབ་དང་མི་མང་༣༠༠༠ བརྒལ་བར་རང་སོ་སོའི་མི་ཚེའི་ནང་ཕྱི་དངོས་པོའི་ཡར་རྒྱས་དང་ནང་སེམས་ཀྱི་རིན་ཐང་ཟུང་འབྲེལ་བྱེད་དགོས་སྐོར་བཀའ་གནང་བ་དང༌། ད་དུང་སྐབས་རེ་ཆོས་ལུགས་ཀྱི་མིང་ཐོག་ནས་འཁོན་འཁྲུག་ཡོང་གི་ཡོད་སྟབས། ཆོས་པ་ཚོས་ཆོས་ལུགས་གཞན་ལ་གུ་ཡངས་ཀྱི་བསམ་བློའི་ཐོག་ནས་གུས་བརྩི་བྱ་རྒྱུ་དགོས་གལ་ཆེན་པོ་ཡིན་ཞེས་བཀའ་གནང་འདུག།
སྤྱི་ཚེས་༡༣་ཉིན་སླར་ཡང་གཙུག་ལག་སློབ་གྲྭ་དེར་འཛམ་གླིང་ནང་བཟང་སྤྱོད་ཀྱི་རིན་ཐང་འཚོལ་ཐབས་ཞེས་པའི་བརྗོད་གཞིའི་ཐོག་བཀའ་སློབ་གནང་ཡོད་པ་དང༌། དེ་རྗེས་ས་གནས་དེ་གར་ཡོད་པའི་བོད་པ་ཚོར་མཇལ་ཁ་དང་བཀའ་སློབ་སྩལ་ཡོད་པ་རེད།
དེ་ནས་ཕྱི་ཚེས་༡༤ ཉིན་བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ ཆེན་པོ་མཆོག་གིས་ཨ་རིའི་(Massachusetts མངའ་སྡེའི་Cambridge) གྲོང་ཁྱེར་དུ་ཞབས་སོར་འཁོད་ཡོད་པ་དང༌།ཉིན་རྒྱབ་མང་ཚོགས་ལ་འགྲོ་བ་མིའི་བཟང་སྤྱོད། འགྲོ་བ་མིའི་རིན་ཐང༌དང་བདེ་ཐབས་སྐོར་བཀའ་སློབ་སྩལ་གནང་ཡོད་པ་དང་། ཡང་ལྷན་ཚོགས་དེའི་ནང་ཡེ་ཤུའི་ཆོས་པ་(Thomas Keating) དང་། (David Steindl-Rast) རྣམ་གཉིས་བཞུགས་ཏེ་བགྲོ་གླེང་གནང་རྒྱུ་ཡིན་པ་རེད། ལྷན་ཚོགས་དེའི་ཐོག་གཞས་པ་གྲགས་ཅན་(James Taylor) ཡིས་གསུང་གཞས་ཞིག་ཀྱང་ཕུལ་གནང་ཡོད་པ་བཅས་༸གོང་ས་༸སྐྱབས་མགོན་ཆེན་པོ་མཆོག་ནས་ཨ་རིའི་ནང་འགྲོ་བའི་དོན་དུ་གསང་གསུམ་གྱི་མཛད་པ་ཁག་བསྐྱངས་དང་སྐྱོང་བཞིན་ཡོད་པ་དང་།
གཞན་ཡང་ཕྱི་ཟླ་༡༠ ཚེས་༡༦ ཉིན། ཨ་རིའི་མངའ་སྡེ་མེ་སི་ཆུ་སི་ཀེམ་བྷི་རིཇ་ལ་དེ་གའི་མེ་སི་ཆུ་སིའི་བཟོ་ལས་རིག་རྩལ་སྟེ་གནས་ཁང་གི་ལོ་བཅུ་འཁོར་བའི་དུས་སྟོན་ཆེད་སྔ་དྲོར་༸གོང་ས་མཆོག་ནས་སློབ་དཔོན་ཀམ་ལ་ཤི་ལས་མཛད་པའི་སྒོམ་རིམ་བར་པའི་སྒོ་ནས་གསུང་ཆོས་བཀའ་དྲིན་སྩལ་རྒྱུ་དང་། ཚེས་༡༧ ཉིན། ཨ་རིའི་པོརའི་དྷེན་སིར་༸གོང་ས་མཆོག་ནས་བྷོ་རོན་གཙུག་ལགས་སློབ་གྲྭ་ཆེན་མོར་ཉིན་རྒྱབ་གོ་ལ་ཡོངས་ཀྱི་རྩོད་ལེན་ཞེས་པའི་ཞི་བདེའི་རིག་གཞུང་བསྐྲུན་རྒྱུའི་ཐོག་གསུང་བཤད་སྩལ་རྒྱུ། ཚེས་༡༨ ཉིན། ཨ་རིའི་ཀོཎི་ཊི་ཀཊ་མངལ་སྡེའི་དྷན་བྷུ་རིར་༸གོང་ས་མཆོག་ནས་ཉིན་རྒྱབ་དེ་གའི་མངའ་སྡེའི་གཙུག་ལག་སློབ་གྲྭ་ཆེན་མོར་བྱམས་བརྩེའི་ནུས་སྟོབས་སྐོར་གྱི་གསུང་བཤད་བཀྲིན་སྩལ་རྒྱུ།ཚེས་༡༩ ཨ་རིའི་ཀོཎི་ཊི་ཀཊ་མངལ་སྡེའི་དྷན་བྷུ་རིར་༸གོང་ས་མཆོག་ནས་སྔ་དྲོ་དེ་གའི་གཙུག་ལག་སློབ་གྲྭ་ཆེན་མོར་ཉིན་རེའི་མི་ཚེའི་བསླབ་བྱ་ཞེས་པའི་བརྗོད་གཞིའི་ཐོག་གསུང་བཤད་བཀྲིན་སྩལ་རྒྱུ།ཚེས་༢༠ ཉིན། ཨ་རིའི་རྒྱལ་ས་ནེའུ་ཡོག་གི་སེམས་ཁམས་སློབ་གཉེར་ཁང་ནས་གོ་སྒྲིག་ཞུས་པ་བཞིན་དེ་གའི་རོག་ཕི་ལར་གཙུག་ལག་སློབ་གྲྭ་ཆེན་མོར་སྒོམ་གྱི་ཉམས་ལེན་དང་འཕྲོད་བསྟེན་གྱི་བརྗོད་གཞིའི་ཐོག་གསུང་བཤད་བཀྲིན་སྩལ་རྒྱུ། ཚེས་༢༡ ཉིན། ཨ་རིའི་རྒྱལ་ས་ནེའུ་ཡོག་ཏུ་བོད་རིགས་དང་། ཀལ་མུག་ཚོགས་པས་ཇི་ལྟར་གསོལ་བ་བཏབ་པ་བཞིན་དེ་གའི་ལིན་ཀོན་ལྟེ་གནས་ཁང་དུ་ཉིན་རྒྱབ་༸གོང་ས་མཆོག་ནས་ནང་ཆོས་ཀྱི་སྙིང་པོའི་སྐོར་གསུང་ཆོས་བཀྲིན་སྩལ་རྒྱུ་སོགས་ཀྱི་མཛད་རིམ་ཡོད་འདུག


text:
ཕྲེང་བ།
ཕྲེང་བ་ནི་ཆོས་བྱེད་མཁན་གྱི་མིས་ཁ་ནས་མ་ནིའམ་སྨོན་ལམ་བསྟོད་པའི་ཚིག་དད་གུས་ཀྱི་སྐད་ཆ་སོགས་ཡང་ཡང་འདོན་ཞིན་མཛུབ་མོས་སྐོར་བ་སྐོར་བྱེད་ཞིག་ཡིན།
ནང་དོན།
གསལ་བཤད།[རྩོམ་སྒྲིག]
ཕྲེང་བའི་ངོ་སྤྲོད་རགས་བསྡུས་ ཕྲེང་བ་ལ། རྒྱུ། ཞི་བ་ཤེལ་དང་ཉ་ཕྱིས་དང་། །མུ་མེན་དུང་གིས་མཛེས་པ་ཡིན། རྒྱས་པ་གསེར་དངུལ་བ་སོ་སྟེ། །ཚེ་རིང་ནད་མེད་དགེ་བ་ཡིན། བྱེ་རུ་ཟངས་དང་ཙན་དན་དམར། །འགུག་བྱེད་དབང་གི་ལས་རྣམས་མྱུར། །རུ་རཀྵ་དང་ལུང་ཐང་འབྲས། །ཐོད་པ་མངོན་སྤྱོད་དྲག་པོ་ལ། བྷོ་དྔྷི་ཙི་ནི་སྤྱི་ལ་རྒྱུག
ཕྲེང་ཐག་ནི། བལ་ལམ་རས་ཀྱི་སྐུད་པ་ཞི་བ་ལ་སུམ་སྒྲིལ། རྒྱས་པ་ལ་བཞི་སྒྲིལ། དབང་ལ་ཉིས་སྒྲིལ། དྲག་པོ་ལ་དགུ་སྒྲིལ། ཁ་དོག་ཀྱང་ལས་བཞི་རང་མདོག་དང་། རྒྱུན་བུ་ལ་བྱས་ཚེ་ཞི་བ་གླང་། རྒྱས་པ་ར་ཁམ་པ། དབང་ལ་བ་དམར། དྲག་པ་ལ་རས་མར་བཤད་དོ། ཕྲེང་བའི་དག་པ་རིན་ཆེན་གའུར། ཕྲེང་ཐག་ཐུགས་རྗེ་ཉག་ཐག་ལ། ཕྲེང་བའི་རང་བཞིན་རང་གཞུང་ལྷ། བཅུ་འཛབ་ལས་བྱེད་ཕོ་ཉ་སྟེ། མདོ་འཛིན་ཉིས་བརྩེགས་བོན་སྐུ་དང་། ངོ་བོ་ཉིད་སྐུ་རུ་མཚོན། འདྲེན་ལུགས་ནི། ལུང་ལས། ཞི་བ་མཛུབ་མོར་བཞག རྒྱས་པ་གུང་མོ་དབང་སྲིན་ལག དྲག་པོ་མཐེའུ་ཆུང་སྟེང་ན་འདྲེན། ཟློག་བཤད་ཕར་ལ་བགྲང་བར་བཤད། ཕྲེང་བའི་དམ་ཚིག་བཅུ་གཅིག སྙིང་བོ་བཟླ་དུས་ཕྲེང་བ་གཞན་ལ་མི་བསྟན། རང་གི་ཞབས་སུ་མི་བཅུག གཞན་གྱི་ལག་ཏུ་མི་འགྲིམ། ལག་དལ་བས་མི་འདྲེན་པ་ལུས་ལ་བཅང་ས་རྗེན་ལ་མི་འཇོག ཕྲང་བ་རིགས་མི་གཅིག་པ་རྣམས་མི་བསྲེ། མཛེས་ཆོས་ཀྱི་རྒྱན་དང་མི་སྤྲད། མི་སྡིག་ཅན་གྱི་ལག་ནས་བྱུང་བ་མི་བཅང་། གཞན་གྱི་གྲངས་བརྩི་སླད་དུ་བཤར་བ་མི་བྱེད། ཚུལ་འཆོས་ཀྱིས་ལག་ཏུ་མི་འདྲེན། རབ་གནས་མེད་པ་མི་བཅངས་པ་དང་བཅུ་གཅིག་གོ


text:
༸རྒྱལ་བ་རིན་པོ་ཆེ་ཡང་ཐང་སིན་བླ་མ་ནང་བཞིན་བཞུགས་ན་ལེགས་པར་མ་མཐོང་།
ཚེ་རིང་གི་བུ།
——–
ངས་གྲོགས་པོ་ཞིག་ལ་ཁ་པར་ཞིག་བཏང་བ་ཡིན། ཁོས་‘‘ཁ་སང་དེ་རིང་གི་རེབ་གོང་ནི་ཛ་དྲག་ཅན་དུ་འགྱུར་བཞིན་འདུག ས་ཕྱོགས་གཞན་པར་དེ་ལྟར་ཡིན་ལས་ཆེ། དྲིན་ཆེན་པོ། རྒྱ་གཞུང་གིས་རེབ་གོང་ཡུལ་དུ་ཚོགས་འདུ་སྣ་ཚོགས་བསྡུ་གིན་འདུག དཔེར་ན། སློབ་གྲ་ཁག་ཏུ་དགེ་རྒན་དང་སློབ་མ་ཚོར་ཚོགས་འདུ་བསྐོང་གི་ཡོད་པར་མ་ཟད། མི་རིང་བར་གྲོང་གསེབ་དང་འབྲོག་ཕྱོགས་སོགས་སུའང་ཚོགས་འདུ་བསྐོང་རྩིས་ཡོད་པ་འདྲ། ད་དུང་དགོན་སྒེ་ཁག་ཏུ་མཆོད་མཇལ་དུ་འགྲོ་བར་ལམ་ཁ་རྟ་རྔ་ཙམ་ཡང་མེད། ཕྱོགས་བཞི་ནས་རེབ་གོང་ཡུལ་དུ་ཡོང་བའི་མགྲོན་པོ་ཚོ་ལའང་ལྟ་རྟོག་ནན་མོ་བྱེད་ཀྱི་འདུག འདི་ལྟར་བལྟས་ན་རྒྱ་གཞུང་གིས་ཡང་བསྐྱར་སྲིད་ཇུས་འཇིགས་པོ་ཞིག་སྤེལ་གྱི་ཡོད་འདུག ཨ་རོ། ཁ་སང་དེ་རིང་གི་བོད་ཀྱི་གནས་སྟངས་འདིར་༸རྒྱལ་བ་རིན་པོ་ཆེས་དབུ་ཁྲིད་པའི་བཙན་བྱོལ་བོད་གཞུང་གིས་རོགས་འདེགས་ག་རེ་གནང་རྩིས་ཡོད་དམ། ད་ནི་༸རྒྱལ་བ་རིན་པོ་ཆེ་ཡང་ཐང་སིན་བླ་མ་ནང་བཞིན་བཞུགས་ན་ལེགས་པར་མ་མཐོང་། ཁྱེད་ཀྱིས་ད་སོ་མར་བདག་གིས་བཤད་པའི་སྐད་ཆ་འདི་དག་དེ་གའི་གྲོགས་པོ་ཚོར་བཤད་རོགས་’’ཞེས་འདི་འདྲ་ཞིག་བཤད་བྱུང་། ངས་ཐ་མག་འཐེན་ཞོར་དུ་ཁོང་གི་སྐད་ཆ་འདི་ལྟར་བྲིས་པ་ཡིན། ཡིན་ན་ཡང་། ཚོགས་འདུ་ཁག་གི་གཏམ་བཤད་དང་དེ་དག་གི་ནང་དོན་སོགས་ཅི་ཡིན་མ་བྲིས། གཞི་ནས་ངོས་རང་ལ་འགྱོད་པ་ཞིག་འདུག


text: ༄༅། །ཁ་སང་ཕྱི་ཚེས་ ༢༥ ཉིན་ཕྱི་དྲིལ་བཀའ་བློན་བདེ་སྐྱིད་ཆོས་དབྱངས་མཆོག་གིས་སུད་སི་གྲོང་ཁྱེར་བྷ་སེལ་ (Basel) ནང་སུད་བོད་མཛའ་འབྲེལ་ཚོགས་པའི་ (Swiss Tibetan Friendship Association.)ལོ་འཁོར་ཚོགས་ཆེན་ནང་ཚོགས་བཅར་ཞུས་ཡོད་སྐོར་བོད་མིའི་སྒྲིག་འཛུགས་ཀྱི་དྲ་གནས་ཐོག་གནས་ཚུལ་སྤེལ་འདུག སྐབས་དེར་ཕྱི་དྲིལ་བཀའ་བློན་མཆོག་ནས་ཁོང་རྣམ་པས་ད་བར་བོད་མིའི་འཐབ་རྩོད་ལ་ཁ་ཞེ་གཉིས་མེད་ཀྱིས་རྒྱབ་སྐྱོར་གནང་བར་བོད་མི་ཚང་མའི་ཚབ་ཞུས་ཏེ་སྙིང་ཐག་པ་ནས་ཐུགས་རྗེ་ཆེ་ཞུས་ཡོད་པས་མ་ཚད། ང་ཚོས་འཚེ་མེད་ཞི་བའི་ཐབས་ལམ་ཉག་གཅིག་ལ་བརྟེན་ནས་དབུ་མའི་ལམ་གྱི་སྲིད་བྱུས་འོག་གྲོས་མོལ་གྱི་ལམ་ནས་བོད་མི་ཚོར་མིང་དོན་མཚུངས་པའི་རང་སྐྱོང་གི་གནས་བབ་ཚད་ལྡན་ཞིག་རྩོད་བཞིན་ཡོད། རྒྱ་ནག་རང་ལ་ཆ་མཚོན་ནའང་བོད་ཀྱི་གནད་དོན་སེལ་རྒྱུ་ནི། རྒྱ་ནག་རང་གི་ཁེ་ཕན་ཆེད་ཡིན། ཞེས་སོགས་ཀྱི་གསུང་བཤད་གནང་ཡོད། ཕྱི་དྲིལ་བཀའ་བློན་མཆོག་གིས་ད་རེས་ཀྱི་འཚམས་གཟིགས་དང་བསྟུན། སུད་སི་གྲོས་ཚོགས་འཐུས་མི་ཁག་ཅིག་ལ་མཇལ་འཕྲད་ཡང་གནང་ཡོད་པ་རེད།།


text:
Published October 09, 2013
ཀུན་བཟང་བསྟན་འཛིན་ལགས་ནི་བོད་ལ་སྐྱེས་ཤིང་། ༡༩༩༢་ལོར་བལ་ཡུལ་བརྒྱུད་ནས་རྒྱ་གར་ལ་འབྱོར་ཏེ་དྷ་རམ་ས་ལའི་བོད་ཕྲུག་ཁྱིམ་སྡེའི་སློབ་གྲྭར་འགྲིམས་པ་མ་ཟད། ཕྱི་ལོ་༢༠༠༥་ལོར་འཛིན་རིམ་བཅུ་གཉིས་ཐོན། དེ་ནས་རྒྱ་གར་ལྷོ་ཕྱོགས་ཀྱི་བྷེང་ལོར་སློབ་གྲྭ་ཆེན་མོ་ཐོན་པ་དང་། ཀུན་བཟང་བསྟན་འཛིན་ལགས་གཙོས་གྲོགས་པོ་ཁག་ཅིག་གིས་བཞུགས་སྒར་དྷ་རམ་ས་ལར་བོད་ཀྱི་རེ་བའི་ལྟེ་གནས་ཁང་བཙུགས་ཏེ། ཁོང་ཚོས་བོད་ནས་གསར་དུ་འབྱོར་པའམ། ཡང་ན་རྒྱ་གར་དུ་འཚར་ལོངས་བྱུང་བའི་བོད་ཕྲུག་ཚོར་རང་ཁ་རང་གསོ་ཐུབ་པའི་རོགས་ཕན་བསྒྲུབས། ཁོང་གིས་འབད་བརྩོན་རྒྱུན་མཐུད་ནས་བྱེད་ན་བྱ་བ་མི་འགྲུབ་པ་ཅི་ཡང་མི་འདུག་ཅེས་ཨ་རིའི་རླུང་འཕྲིན་ཁང་གི་བཅར་འདྲིའི་སྐབས་སུ་གསུངས་བྱུང་།


text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
ནང་ཆོས་ཆོས་ལུགས་གཙོ་བོའི་རྣམ་བཞག།
ཨི་ཇིབ། ཁའེ་རོ། ཕྱི་ལོ་ ༡༩༩༥ ཟླ་ ༡༡ །
ཐོག་མར་
Berzin, Alexander. Buddhism and Its Impact on Asia.
Asian Monographs, no. 8.
Cairo: Cairo University, Center for Asian Studies, June 1996
ཞེས་པའི་ཆ་ཤས་སུ་པར་འགྲེམས་ཞུས།
ང་ཚོས་དེང་སྐབས་དར་ཁྱབ་ཆེ་བའི་ནང་བསྟན་ཆོས་བརྒྱུད་ཆེ་ཁག་རྣམས་ཀྱི་མཚོན་དོན་གནས་བརྟན་སྨྲ་བ་དང་ བོད་དང་རྒྱ་ནག་བཅས་སུ་དར་བའི་ནང་པའི་ཆོ་ལུགས་རྣམས་ཀྱི་ཁྱད་ཆོསམི་འདྲ་བ་འགའ་ཞིག་གི་ཐོག་ལ་བལྟས་ན།
གནས་བརྟན་སྨྲ་བ་།
གནས་བརྟན་སྨྲ་བས་དྲན་པ་ཉེར་བཞག་ཀྱི་ཉམས་ལེན་ཐོག་ལ་ནན་ཏན་བྱེད་ཅིང་། དེའང་དབུགས་གཏོང་ལེན་དང་། སྡོད་པའི་སྐབས་གཟུགས་པོའི་ནང་གི་མྱོང་ཚོར། གོམ་པ་ཧ་ཅང་དལ་པོ་བརྒྱབ་ནས་འགྲོ་བའི་ཚེ་གཡོ་འགུལ་དང་སྐུལ་སློང་བཅས་ཀྱི་ཐོག་ལ་བློ་བསྒྲིམས་ནས་བྱེད་ཀྱི་ཡོད། གཡོ་འགུལ་དེ་དག་གི་ཐོག་ལ་དྲན་པ་ཉེར་བཞག་བསྒོམས་པ་དང་མཉམ་དུ། མྱོང་སྟོབས་ཀྱིས་མི་རྟག་པ་རྟོགས་པའི་ཤེས་རབ་མངོན་དུ་འགྱུར། དེ་ལྟ་བུའི་ཤེས་རབ་དེ་མྱོང་བ་ཐམས་ཅད་ལ་དཔྱད་ཞིབ་བྱེད་པར་བེད་སྤྱོད་བཏང་ན། སུ་གཅིག་ལའང་ལྟོས་པ་མེད་པར་རང་དབང་དུ་གནས་ཤིང་འགྱུར་བ་མེད་པའི་རྟག་པའི་བདག་མེད་པ་རྟོགས་ཐུབ། ཐམས་ཅད་སྐད་ཅིག་མ་ཡིན། དེ་ལྟར་རང་གཅེས་འཛིན་དང་དེས་དྲངས་པའི་སྡུག་བསྔལ་ལས་ཐར་བར་བྱེད་པའི་གནས་ལུགས་རྟོགས་པའི་ཤེས་རབ་སྐྱེད་པར་བྱེད། གནས་བརྟན་སྨྲ་བས་ད་དུང་བྱམས་པ་དང་སྙིང་རྗེའི་ཐོག་ལ་སྒོམ་རྒྱག་སྟངས་སློབ་ཀྱི་ཡོད། འོན་ཀྱང་འདས་པའི་ལོ་ངོ་བཅུ་ཕྲག་དེ་ཉིད་ཀྱི་རིང་ཐའི་ལན་ཌིའི་ནང་འགོ་བཙུགས་ཏེ། ལམ་དུ་ཞུགས་པའི་ནང་ཆོས་ (Engaged Buddhism) ཞེས་པར་འགྱུར་བ་ཕྱིན་ཡོད། ལམ་དུ་ཞུགས་པའི་ནང་ཆོས་ཀྱི་ལས་གཞིའི་ཁྲོད་སྤྱི་ཚོགས་དང་ཁོར་ཡུག་ཐད་རོགས་རམ་བྱ་རྒྱུ་དེ་ཡིན། དེར་མ་ཟད་གནས་བརྟན་སྨྲ་བའི་དགེ་འདུན་པ་རྣམས་ཀྱིས་ནང་པའི་གསུང་རབ་སློབ་སྦྱོང་བྱེད་པ་དང་ངག་ནས་འདོན་ཞིང་། ཁྱིམ་པ་རྣམས་ཀྱི་ཆེད་ཆོ་ག་ཕྱག་ལེན་ཀྱང་གནང་གི་ཡོད། དགེ་འདུན་པ་རྣམས་ཀྱིས་ཉིན་ལྟར་ངག་གདམས་ནས་ལྷུང་གཟེད་བསྣམས་ཏེ་བསོད་སྙོམས་ལ་ཕེབས་པ་དང་། ཁྱིམ་པ་ཚོས་ཁོང་རྣམས་ལ་ཞལ་ལག་ཕུལ་ནས་སྦྱིན་པའི་ཉམས་ལེན་བྱེད་ཀྱི་ཡོད།
ཤར་ཨེ་ཤི་ཡའི་ཐེག་ཆེན།
རྒྱ་ནག་ནས་དར་བའི་ཐེག་ཆེན་གྱི་ཆོས་རྒྱུད་ལ་སྡེ་ཚན་གཙོ་བོ་གཉིས་ལས། དག་ཞིང་(pure land)དང་ཉི་ཧོང་ནང་ལ་ཛེན་(Zen)ཞེས་པའི་ཆོས་རྒྱུད་གཉིས་ཡིན། དག་ཞིང་དུ་སྐྱེ་བར་འདོད་པའི་ཆོས་ལུགས་དེས། སངས་རྒྱས་ཀྱི་གོ་འཕང་འཐོབ་པར་མཐུན་རྐྱེན་ཚང་བའི་ལྷ་ཡུལ་གྱི་རིགས་ཤིག་སྟེ་དག་ཞིང་སྐྱེ་བའི་ཐབས་སུ། སངས་རྒྱས་འོད་དཔག་མེད་ཀྱི་མཚན་ངག་ནས་འདོན་པར་གཙོ་འདོན་བྱེད་ཀྱི་ཡོད། ཛེན་ཆོས་ལུགས་ཀྱིས་སེམས་རྣམ་རྟོག་ལས་ཞི་བའི་ཕྱིར་དམ་བསྒྲགས་ཆེན་པོས་སྒོམ་ལ་གཞོལ་བ་དང་། དེ་ལས་སེམས་ཀྱི་རང་བཞིན་སྙིང་རྗེ་ཆེ་ཅན་ཞིག་དང་ཤེས་རབ་རྒྱུད་ལ་མངའ་ཞིང་འོད་འཕྲོ་བར་བྱེད། ཆོས་ལུགས་དེ་གཉིས་ཀའི་ནང་བཙུན་པ་དང་བཙུན་མ་རྣམས་ཀྱིས་ཀོང་ཙེ་(Confucius)གྱི་རིག་གཞུང་ཉར་ཚགས་བྱས་ཏེ་གསུང་རབ་ངག་ནས་འདོན་ཅིང་། ཁྱིམ་པའི་སྤྱི་ཚོགས་ཁྲོད་དམིགས་བསལ་འདས་པོ་རྣམས་ཀྱི་ཆེད་ཆོ་ག་ཕྱག་ལེན་གནང་གི་ཡོད།
བོད་རྒྱུད་ཐེག་ཆེན།
བོད་རྒྱུད་ནང་པའི་ཐེག་ཆེན་གྱི་ཆོས་ལུགས་འདི་བཞིན་དབུས་ཨེ་ཤི་ཡའི་མགོ་ནས་མཇུག་བར་ཁྱབ་པ་དང་། སྒོམ་སྦྱོང་ནན་པོ་གནང་བ་དང་སྦྲགས་བློ་རིག་དང་རྟགས་རིག་ལ་སློབ་གཉེར་བྱས་པ་བརྒྱུད་དམིགས་བསལ་སེམས་ཀྱི་རང་བཞིན་དང་མྱོང་ཚོར་ཐོག་སློབ་སྦྱོང་གནང་གི་ཡོད། དེ་ནི་དྲན་ཤེས་ཀྱི་ནུས་པ་དང་ལུས་ཀྱི་ནུས་པ་ཕྲ་མོ་རྣམས་བེད་སྤྱོད་བྱས་ཏེ་རང་ཉིད་སངས་རྒྱས་ཀྱི་སྐུར་འགྱུར་ཐབས་བྱེད་པ་སྟེ། གསང་སྔགས་ཀྱི་ཆོས་ཉམས་ལེན་དང་མཉམ་དུ་སྡེབ་ནས་བྱེད་ཀྱི་ཡོད། དེའང་སྟོང་པ་ཉིད་དང་སྙིང་རྗེའི་ཐོག་སེམས་རྩེ་གཅིག་ཏུ་འབུངས་ཏེ་བྱེད་པ་དང་། དེའི་སྟེང་ནས་རང་ཉིད་སངས་རྒྱས་བྱེ་བྲག་ཅིག་གི་རྣམ་པར་གྱུར་སོང་སྙམ་པའི་མོས་པ་བྱེད་ཀྱི་ཡོད། མ་གཞི་རྣམ་པ་དེ་འདྲ་ལ་སྐབས་རེ་ཡི་དམ་ཞེས་འབོད་ཀྱི་ཡོད་ཅིང་། གོ་དོན་ནམ་བྱེད་ལས་ཀྱི་ཆ་ནས་དཀོན་མཆོག་དང་འདྲ་གི་མེད། ནང་ཆོས་ནི་ལྷ་མང་བསྟེན་པའི་གྲུབ་མཐའ་སྨྲ་བ་ཞིག་རྩ་བ་ནས་མིན། སངས་རྒྱས་ཀྱི་སྐུ་རེ་རེས་སངས་རྒྱས་ཀྱི་ཡོན་ཏན་མངོན་དུ་བྱ་ཚུལ་མི་འདྲ་བ་རེ་མཚོན། དཔེར་ན། ཤེས་རབ་བམ་སྙིང་རྗེ་ལྟ་བུ། རང་ཉིད་སྐུ་གང་ཞིག་གི་རྣམ་པར་དམིགས་རྣམ་དུ་བྱེད་པ་དང་། འབྲེལ་ཡོད་གཟུངས་སྔགས་འདོན་པས་ཉོན་མོངས་པས་སྦགས་པ་དང་མི་དགེ་བའི་རང་ལྟ་ལས་རྒྱལ་བ་དང་། སྐུ་དེའི་ཆ་ཤས་སུ་འགྱུར་ཡོན་ཏན་རྣམས་གོང་འཕེལ་དུ་འགྲོ་བར་རོགས་རམ་བྱེད། དེ་ལྟའི་ཉམས་ལེན་ནི་ཚད་ཧ་ཅང་མཐོ་བས་ཚད་ལྡན་གྱི་དགེ་བའི་བཤེས་གཉེན་ཞིག་གི་ལམ་སྟོན་དགོས།
བོད་རྒྱུད་ནང་བསྟན་ཁྲོད་ད་དུང་ཞལ་འདོན་དང་ཆོ་གའི་བྱེད་སྒོ་ཧ་ཅང་མང་པོ་ཡོད་ཅིང་། རྒྱུན་དུ་དེ་དག་མི་དགེ་བའི་ཤུགས་དང་ལྷ་འདྲེའི་གེགས་བར་སེལ་བྱེད་ཡིན། དེ་ལྟའི་ཆོ་ག་ཁག་སྒྲུབ་པའི་སྐབས། དཀའ་ཚེགས་ལས་རྣམ་པར་རྒྱལ་ཕྱིར་ནུས་པ་དང་གདེང་ཚོད་འཐོབ་པར། སྒོམ་གྱི་མཐུན་རྐྱེན་དུ་རང་ཉིད་ཧ་ཅང་དྲག་ཤུལ་ལྡན་པ་དང་ཁྲོ་བོའི་རྣམ་པ་ཅན་གྱི་དམིགས་རྣམ་དུ་བྱེད་པ་དང་། དེ་བཞིན་བརྩེ་བ་དང་སྙིང་རྗེ་རྒྱུད་སྦྱོང་ཆེད་སྒོམ་གྱི་ཐུན་མོང་མ་ཡིན་པའི་ཐབས་ཚུལ་ཐོག་ལ་ཟབ་ནན་ཆེན་པོ་བྱེད་ཀྱི་ཡོད།
ང་ཚོའི་མཉམ་དུ་གཞན་ཕན་བྱེད་དུ་མཉམ་སྦྲེལ་གནང་རོགས།
ང་ཚོའི་ལས་ཀར་རྒྱབ་སྐྱོར་གནང་རོགས།
དྲ་ལྗོངས་འདི་ནི་ཆ་ཚང་ཞལ་འདེབས་ལ་བརྟེན་ནས་བསྡད་ཡོད། འདིའི་རྒྱུན་སྐྱོང་གི་ལས་གཞི་དང་གྲ་གྲིག་གི་རྒྱུ་ཆ་བརྒྱ་ཆ་ ༧༠ ལྷག་ཙམ་དང་ཕབ་སྒྱུར་གྱི་ལས་གཞིར་འགྲོ་གྲོན་ཆེན་པོ་ཡོད། ད་ལྟའི་ཆར་ང་ཚོར་དྭང་བླངས་ཞབས་ཞུ་བ་གྲངས་ ༨༠ སྐོར་ཞིག་དང་གལ་གནད་ཆེ་བའི་ཕོགས་ཡོད་ལས་བྱེད་མི་སྣ་ ༡༥ ཡོད། ང་ཚོའི་ལོ་རེའི་འགྲོ་གྲོན་ཡུ་རོ་ ༡༠༠༠༠༠ དང་ཨ་སྒོར་ ༡༥༠༠༠༠ ཡོང་ཐབས་ལ་སྐུ་ཉིད་ནས་རོགས་སྐྱོར་གནང་རོགས་ཞུ།
ང་ཚོའི་དྲ་ལྗོངས་འདི་བཞིན་མུ་མཐུད་དེ་རིན་མེད་ཐོག་ལོངས་སུ་སྤྱོད་ཐུབ་སླད།
ད་ང་ཚོའི་དམིགས་ཡུལ་རྙོབ་ཐུབ། (05%)